ދަތުރު – 1 – Haftha\nTue,7April, 2020, 5:32 pm\nދަތުރު – 1\nފެންނަމުންދިޔައީ ކަނު އަދިރިކަމެވެ. ގެނބެނީއެވެ. ފަތަން ނޭނގޭ ހާލު، މީހާ ރާޅުތަކާއެކީ ގެންދަނީ ކޮން މިސްރާބަކަށް ކަމެއްވެސް ނޭނގެއެވެ. ލޮނުބޮވި ކޮށިއަރައިގެން މީހާގެ ނޭވާ ހާސްވާން ފެށިއެވެ. “މަންމާ!”. ސިއްސައިގެން ގޮސް ހޭލެވުނުއިރު ކައިރީގައި ދިރިހުރި ފުރާނައެއްގެ ހިލަމެއް ވެސް ނެތެވެ. އަމިއްލަ މީހާ ނޭވާލާ އަޑު ނޫން އިތުރު އަޑެއް ކޮޓަރިތެރެއަކުން ނީވެއެވެ. ހަށިފުރާ ނޭވާއެއްލުމަށްފަހުގައި، އެނދުގެ ބޯލާ ކޮޅުގައި ދެފައިވަށްކޮށްގެން އިށީނީމެވެ.\nކުޑައިރުން ފެށިގެން އަހަރެންނަށް ފެންނަ ހުވަފެންތަކަކީ ހަޤީޤަތެއް ކަމާމެދު ކުރެވޭ ސުވާލުތައް އެރޭވެސް އަމިއްލަ ނަފްސާ ކުރީމެވެ. “އަހަރެންނަށް މިހާރު މިކަން އާދައަކަށް ވެއްޖެ. އެއް ކަހަލަ ހުވަފެންތަކެއް އަބަދު ފެންނަނީ ކީއްވެގެން ބާ!. އަހަރެންގެ މާޒީއަކީ ކޮބައިބާ؟. އަހަރެންނަށް ވީ ކިހިނެއްބާ؟ އުހުނ!. މިއީ ބިލާހެއް. ނޫން ނޫން. މިއީ ހަޤީޤަތެއް. ޕިސް އެކަމަކު ވެސް!.” ވިސްނުމުގެ ދުނިޔެއަށް ގެއްލިފައި އިންދާ ކޮޓަރީގެ ކުޑަދޮރުން ޖެހެލި މަޑު ވައިރޯޅިއައިސް، މޭޒުމަތީގައި ހުޅުވިފައި އޮތް ފޮތުގެ ގަނޑުތަކުގައި ވިހުރެލިއެވެ. ހީވީ ވާހަކައެއް ބުނި ހެންނެވެ.\nހިތަށް އެރިއެވެ. އަހަރެންނަށް ހުވަފެނެއް ފެންނަ ކޮންމެ ފަހަރަކު އަމިއްލަ ނަފްސަށް ވިސްނައިދޭން މަޖުބޫރުވަނީ އަހަރެންނަކީ ކާކު ކަމެވެ. އެތައް ބައެއްގެ އިޙުސާސްތަކާއި ޖަޒުބާތުތަކާއި ކުޅެލުމަކީ އަހަރެންނަށް ފެންފޮދެއް ބޯލުންހާ ފަސޭހަ ކަމެކެވެ. ވާހަކަލިޔުންތެރިއެއްގެ ހައިސިއްޔަތުން އަހަރެން ނުދަންނަ މީހެއް މިފުރަ މާލޭގައި ކީއްކުރަން ހެއްޔެވެ، މުޅި ރާއްޖޭގައި ވެސް ނޫޅޭނޭ ބުނުމަކީ ކުށަކަށް ނުވާނެއެވެ. އަހަރެންގެ ދިރިއުޅުން ބިނާވެފައިވަނީ ގޮނޑީގައި އިށީންދެލައިގެން އެ ލިޔާ އަކުރުތަކުގެ މައްޗަށް ކަމުގައިވާނަމަ، އެފަދަ ހުވަފެންތައް ފެނުމަކީ ވެދާނެ ކަމެއްގެ ގޮތުގައި އަހަރެން އައީ ޤަބޫލު ކުރަމުންނެވެ. އަހަރެންގެ ޚިޔާލީ ދުނިޔެއާއި ވާހަކަލިޔުމާއި ވަނީ ގުޅިލާމެހިފައެވެ. ތަކުރާރުކޮށް މިގޮތަށް ކޮންމެ ރެއަކުހެން ކުރެވޭ ޚިޔާލުތަކާއެކު ނިދުމަކީ އަހަރެންގެ ދިރިއުޅުމުގެ އެއް ބައެވެ. އިންސާނުންނަކީ އާދަތަކަށް ނިކަން ފަސޭހައިން ހޭނޭބައެކެވެ.\nއަހަރެންނަށް ދެވަނަ ފަހަރަށް ހޭލެވުނީ ފަތިސް ނަމާދުގެ ހިތްގައިމު ބަންގީގެ އަޑަށެވެ. އަހަރެންގެ ދުވަސް ފެށޭ ހިސާބަކީ އެއީއެވެ. ނަމާދުކޮށް އަވަދިވެގެން، ބަނޑުގައި ކެކިއުތުރި އަރަމުންދިޔަ ހައިހޫނުކަން ފިލުވާލަން ބަދިގޭގެ ހޮޅިގަނޑު ދިއްލާލީމެވެ. ގެއަކީ ދެމަފިރިން އުޅޭ ގެއެއްކަން، ގެއަށް ވަންނަ މީހަކަށް އިހުސާސްވާނީ ބަދިގޭގައި ދެ ސެޓަށް އަތުރާފައި ހުންނަ ތަށިތަކުންނެވެ. ނަމަވެސް ގިނަ ފަހަރު އެތަނުން ބޭނުމެއް ޖެހެނީ އެންމެ ތަށި ސެޓެއްގެއެވެ.\nއަހަރެންގެ މާޒީއެއް ހަނދާނެއް ނެތެވެ. އަހަރެންގެ މާޒީ އާއި ގުޅޭގޮތުން މައިންބަފައިންނާއި މުޢާމަލާތްކުރާ ކޮންމެ ފަހަރަކު ލިބެނީ އެންމެ ޖަވާބެކެވެ. “ދަރިފުޅާއެވެ. މާޒީ ހަތްކަފުން ލާފައި ވަޅުލާށެވެ. ތިޔައީ އަހަރެމެންގެ ނަސީބެވެ.” މަންމަ އާއި ބައްޕަ ދުނިޔެއިން ވަކިވެގެން ދިޔައީ އެ ދެމަފިރިންގެ މިލްކިއްޔާތުގައި ހުރި ހަތް ބުރީގެ އިމާރާތާއި ރެސްޓޯރެންޓް އަހަރެންނަށް ހިބައިން ހަދިޔާ ކޮށްފައެވެ. ފެންވަރުގެ ގެއެއްގައި އުޅެވުނަސް، އަދި ކުރާ މަސައްކަތް ބަލައިގަންނަ އެތައް ބަޔަކު ތިބި ނަމަވެސް، ދިރިއުޅުމުގެ މާނަ އަހަރެންނަށް ވަނީ ގެއްލިފައެވެ. ލޯބިން ފެށުނު ޒަވާޖީ ހަޔާތް ހިނގަމުން ދިޔައީ ފަހަތަށެވެ. ބޯ ޖަންގައްޔެއްގެ ތެރެއިން، އަލިމަގެއް ފެނޭތޯ ކޮށަމުން ދިޔަ ގަސްތައް ކޮށާކޮށާ ވަރުބަލިވުމުން، އަމިއްލަ ނަފްސު ފޮތްތަކާއި ގަލަމުގެ ދުނިޔެއަށް ވެދުންކުރީމެވެ.\nއެވަގުތު އެޕާޓްމަންޓްގެ ދޮރު ހުޅުވުނެވެ. ” ހޭ ރާޔާ!. އައިމް ބެކް!.” ފިރިމީހާގެ ވިޔަފާރި ދަތުރު ނިންމާފައި ގެއަށް އަންނަ ކޮންމެ ފަހަރަކު އެ ޖުމަލް ތަކުރާރުވެއެވެ. އާކަމަކަށް ނުވާހާލު، ފުން ނޭވާއެއް ލުމަށްފަހުގައި ހީލީމެވެ. “ދަތުރު ކިހިނެއް؟” މަޑުގިނި ރާގަކަށް އަހަރެން އަހާލީމެވެ. “ވަރަށް ކާމިޔާބު. އަހަރެންގެ ޕްރޮޕޯޒަލް އެމީހުންނަށް ވަރަށް ކަމުދިޔަ. ހީވަނީ މިފަހަރު އެމީހުން ހިތްހަމަޖެހޭ ވަރަށް ކޮންވިންސް ކޮށްދެވިއްޖެހެން.” އަތުގައި އަޅާފައި އޮތް ގަޑިއަށް ބަލާމުން ޒިވާމް ޖަވާބުދިނެވެ. އޭނާ އިސްއުފުލައި އަހަރެންނާއި ދިމާލަށް އެންމެ ފަހަރަކު ވެސް ބަލާނުލައި ދަބަސް ހިފައިގެން އޭނާގެ ކޮޓަރިއަށް ވަނެވެ. އަހަރެމެންގެ ކައިވެންޏަށް5އަހަރުވެގެން ދިޔައީ މިފަދަ ގޮތަކަށެވެ. ޙަޤީޤަތަކީ އަހަރެމެންގެ ކައިވެންޏަކީ ކަރުދާހެއްގައި ލިޔެފައި އޮތް ކޮންޓްރެކްޓެކެވެ.\nޚިޔާލީ ފޮލާ އެއްފަރާތް ކޮށްލުމަށްފަހުގައި، ސައިބޮއެ ނިމިގެން ރެސްޓޯރެންޓަށް ދިއުމަށް ތައްޔާރުވީމެވެ. އަހަރެންގެ ދުވަސް ހޭދަވެގެންދަނީ އެތަނުގައެވެ. ނުވަތަ ވާހަކަ ލިޔުމުގައެވެ. މިދުވަސްވަރަކީ އަހަރެން އެންމެ ފަހުން ލިޔުނު ވާހަކަ ޝާޢިއު ކުރުމަށްފަހު އެކަމުން ބޮޑު ޗުއްޓީއެއް ނަގައިގެން އުޅޭ ދުވަސްވަރެކެވެ. ސަބަބަކީ އަހަރެންގެ ވާހަކަލިޔުމުގެ ދަތުރު ނިންމާލުމުގެ ވިސްނުން ސިކުނޑީގައި އެނބުރޭތީއެވެ. އަހަރެންގެ ކެރިއަރުގެ އެންމެފަހު ވާހަކަ ލިޔަން ބޭނުމީ ޙަޤީޤީ ހާދިސާއެއްގެ މައްޗަށެވެ. މިކަމާއި ގުޅިގެން ކޮންމެ ދުވަހަކު ވެސް އެތައް ބަޔަކާއި ބައްދަލުކޮށް މުޢާމަލާތް ކުރެވެއެވެ.\nއެގޮތުން މިއަދަކީ ވެސް ހިތްހަމަޖެހޭ ކަހަލަ ވާހަކައެއް ލިބޭނެކަމުގެ އުއްމީދުގައި އަހަރެން މީހަކާއި ބައްދަލުކުރާ ދުވަހެކެވެ. ރެސްޓޯރެންޓްގެ ކަންކަން ހުރިނެތްގޮތް ބެލުމަށްފަހުގައި، ކޮފީއެއް ގިރައިގެން ރެސްޓޯރެންޓްގެ އޭސީ ބައިގައި މަޑުކޮށްލީމެވެ. ގަޑިން ދިހައެއް ޖެހުމާއެކު ފޯނަށް މީހަކު ގުޅިއެވެ. ގުޅީ އަހަރެން ބައްދަލުވާން ހަމަޖެހިފައި އޮތް މީހާއެވެ. ރެސްޓޯރެންޓް ހުންނަތަން ކިޔައިދެވުނުތާ މާގިނައިރު ތަކެއްނުވެ އެމީހާ އެތަނަށް އައެވެ.\n“އިށީންދެ! އިށީންދެ!.” އޭނާ އެތެރެއަށް އައިސްވަނުމުން އާދައިގެ މަޑުމައިތިރި ރާގެއްގައި، ކުރިމަތީގައި ހުރި ގޮނޑި ދެއްކުމަށްފަހު އިށީނުމަށް ބުނީމެވެ. “އަޅުގަނޑަށް ކިޔަނީ ރަހީފް. މިވީހާތަނަށް ރާޔާ ލިޔުނު ހުރިހާ ވާހަކައެއް ވެސް އަޅުނގަޑު ވަރަށް ޝައުޤުވެރިކަމާއެކުގައި ކިޔައިފިން. ރައްޓެއްސެއްގެ ފަރާތުން އެނގުނީ ރާޔާ ހަޤީޤީ ވާހަކައެއް ހޯދަން އުޅޭކަން. ޓްވިޓަރ ޕޯސްޓެއް އަޅުނގަޑެއް ނުއެއް ދެކެން.” ރަހީފް އިށީންނަމުން ވާހަކަދެއްކިއެވެ. “ހިހި!. އަޅުގަނޑު ކިޔައިގެން ވާހަކަދެއްކީމައި ތަންކޮޅެއް އުނދަގޫ. އެއްޗެއް ގެންނަންވީނު.” ކޮފީތަށިން ކޯވަރެއް ބޯލަމުން އަހަރެން ވާހަކަދެއްކީމެވެ. ” އޯހ! ސޮރީ ސޮރީ!. މައްސަލައެއް ނެތް. އެކަމަކު މިވަގުތު އެއްވެސް އެއްޗެއް ބޯހިތެއް ނެތް. އެހެން ފަހަރަކުން. ރާޔާ ރޫހާނީ ކަންކަން ޤަބޫލުކުރަންތަ؟.” ރަހީފް ފުރަތަމަ ވެސް ކުރީ ސުވާލެކެވެ.\n“އާ ކުރަން. އެއީވެސް ހަމަ މި ދުނިޔެމަތީ ލައްވަވާފައިވާ ބައެއް.” އަހަރެން ބުނީމެވެ. “މިހެން މި އަހާލީ މިޒަމާނުގައި ބައެއް މީހުން އެކަހަލަ ކަންކަން ޤަބޫލުނުކުރާތީ. އަސްލު މިއީ އަހަރެން ވެސް އަޑުއަހާފައި އޮތް ތޯތޯ ވާހަކައެއް. އެކަމު ޤަބޫލުކުރެވޭ ކަންތައްތަކެއް އެބަހުރި. އެހެންވެ ހިތަށްއެރީ ރާޔާއާ ހިއްސާކޮށްލާނިއްޔޭ. އެއީ މީގެ ފަނަރަވަރަކަށް އަހަރުކުރިން ހއ. ތުރާކުނުގައި ހިނގާދިޔަ ކަމެއް. އެއް އާއިލާއަކުން، އެއް ދުވަހެއްގައި އެއް ވަގުތެއްގައި ތިން މީހުން މަރުވީ. އަދިއަދަށް ވެސް ހަޤީޤަތް ހޯދިފައިއެއް ނެތް. ފުލުހުން އެތައް ތަހުޤީޤެއް ކުރި. ހަށިގަނޑުތައް ވެސް ހޯދިފައެއް ނެތް. މޮޅު ކަމަކީ އެރަށު މީހަކު ހަނދާން ވެސް ނުހުރެ މިވާހަކަތަކެއް. އެކަމަކު އެކަކަށް އެނގޭ ކަމަށް ތުންތުންމަތިން ކިޔާ. އެކަމަކު އޭރުގައި ފުލުހުން ސުވާލު ކުރުމުން އޭނާ ވެސް ބުނީ ނޭނގެއޭ. ދެން މިހާ ޒަމާންވީމަ އެރަށު މީހުން ހަނދާނެއް ވެސް ނުހުންނާނެތާ. އަހަރެންވެސް އެރަށަށް ދިޔަ ފަހަރެއްގައި ރަށުގެ ހޮޅުއަށީގައި މުސްކުޅި ބޭބެމެންނާއެކު ދެކެވެނު ވާހަކައެއްގެ ތެރެއިން މިކަން އެނގުނީ. ބޭބެމެން ބުނާގޮތުގައި އެއީ ކަނޑުވެގެން އެރަށަށް ލެއްގި ބައެއް.”\nރަހީފްގެ ވާހަކަ މިހާ ހިސާބަށް ދިޔަތަނާހެން ހަމަ ކުއްލިއަކަށް އަހަރެންގެ ބޮލުގައި ރިއްސަން ފެށިއެވެ. އަދި ފެންނަ ހުވަފެންތައް މަތިން ހަނދާންވާން ފެށިއެވެ. ދެލޯ މަރައި ތަގުޅިކޮށްލިތަނާއި ހީވީ މީހަކު ކަރުގައި ހިފައި ފިތާލިހެންނެވެ. ތެޅިގަނެފައި ދެލޯ ހުޅުވައި ބަލައިލިއިރު ރަހީފެއް ނެތެވެ. މީހެއްގެ ހިލަމެއް ވެސް ނެތެވެ. އަހަރެން ދުވެފައިގޮސް ބޭރަށް ނިކުތީމެވެ. މުޅި ރެސްޓޯރެންޓްތެރެ ބަލައި ހޯދީމެވެ. އެވަގުތު ތިބި ބައެއްގެ ކައިރިން ރަހީފުގެ ސިފަ ކިޔައިދީ އެކަހަލަ މީހެއް ފެނުނުތޯ ސުވާލުކުރީމެވެ. އެއްވެސް މީހަކަށް ނުފެނެއެވެ. އަހަރެން ހުރިތަނަށް ހުއްޓުން އެރިއެވެ. ކުއްލިއަކަށް މީހަކު ފަހަތުން އައިސް އަހަރެންނަށް ގޮވާލިއެވެ. “ރާޔާ!.” ފަހަތަށް އެނބުރި ބަލާލިއިރު ރަހީފް ރެސްޓޯރެންޓަށް ވަދެގެން އަންނަނީއެވެ. “މަޢާފުކުރައްވާ!. ވަރަށް ލަސްވެއްޖެ ދެއްތޯ؟. ޓްރެފިކް ބާރުބޮޑުކަމުން ގަޑިއަށް ނާދެވުނީ.” ރަހީފްގެ މި ޖުމްލައިން އަހަރެން ގަބުވިއެވެ. މިވީ ކިހިނެއް ހެއްޔެވެ؟…\nމީ ވަހަކައަކީ ކާކު ލިޔުނު ވާހަކައެއްތަ ހަދަހާ ރިއްޗޭ މިވާހަކަ ހަމަ އަސްލުވެސް ދޮގެއްނޫން މީކި\ndhen kon irakun next part up kuraani.


BREAKING: Furabandhukohffi Nama Delivery Kohdheyne Faraaithah Registry Vaan Edhijje - Vaguthu\nފުރަބަންދުކޮށްފި ނަމަ ޑެލިވަރީ ކޮށްދޭނެ ފަރާތްތައް ރަޖިސްޓްރީވާން އެެދިއްޖެ\nމިހާރު ފެތުރެމުން އަންނަ ނުރައްކާތެރި ވައިރަސް ކޮވިޑް-19 މާލެއިން ފެނުމާއި ގުޅިގެން މާލެ ފުރަބަންދު (ލޮކްޑައުން)ކޮށްފާނެ ހާލަތެއްގައި ޑެލިވަރީ ކޮށްދިނުމަށް ބޭނުންވާ ފިހާރަތަކުން ރަޖިސްޓްރީ ވުމަށް މާލެ ސިޓީ ކައުންސިލުން ހުޅުވާލައިފިއެވެ.\nމާލެސިޓީ ކައުންސިލުން ވަނީ އެ ކައުންސިލްގެ ވެބްސައިޓް ގައި މިހާރު ފިހާރައަށް ނުގޮސް ގުޅައިގެން ނުވަތަ އޮންލައިންކޮށް އޯޑަރުކޮށްގެން ގޭގެ އަށް ތަކެތި ޑެލިވަރީ ކޮށްދޭނެ ފިހާރަތަކުން ރަޖިސްޓްރީ ވުމަށް ހުޅުވާލައިފައެވެ. އަދި މި ވެބަސައިޓް މެދުވެރިކޮށް މިފަދައިން ތަކެތި ޑެލިވަރީ ކޮށްދޭ ފިހާރަތައް ހޯދާލުމަށް އާންމުންނަށް ފަސޭހަވާނެ ކަމަށް އެ ކައުންސިލުން ބުނެއެވެ.\nކޮވިޑް-19 މާލެއިން ފެނިފައިވާ މީހާ އާއި ގުޅޭ އިތުރު އެއްވެސް މައުލޫމާތެއް އެޗްޕީއޭ އިން ނުވަތަ އެއްވެސް އިދާރާ އަކުން ހާމަކޮށްފައި ނުވާއިރު މިފަހަރު މި ބައްޔަށް ފައްސިވެފައި ވަނީ އެއްވެސް ޓްރެވަލް ހިސްޓްރީ އެއް ނެތް މީހެކެވެ.\nމީގެ ދެގަޑިއެއްހާ އިރު ކުރިން މާލެއިން މީހަކު ކޮވިޑް-19 އަށް ފައްސިވި ހަބަރު ލިބުމާއި އެކު ގިނަ ބަޔަކު ދަނީ ތޮއްޖެހިގެއް ގެއަށް ބޭނުންވާ ކާބޯތަކެތި ގަންނަމުންނެވެ.\nނަމަވެސް މިދަނޑިވަޅުގައި މީހުން އެއް ނުވުމަށް ސިއްހީ އިދާރާތަކުން ދަނީ އިލްތިމާސްކުރަމުންނެވެ. މިހާރު މިއޮތް ހާލަތާއި ގުޅިގެން މާލޭގެ ޑެލިވަރީ ނުކުރާ ގިނަ ފިހާރަތަކަކުން ވަނީ ޑެލިވަރީގެ ހިދުމަތް ފަށާފައެވެ.


Koimalaa - މައުލޫމާތުދޭންވީމާ ފިލަންދުވާ ސަރުކާރުގެ ކުންފުނިތައް، ތިޔަ ޖަހަނީ ބައިކޮޅަށް ޖަހާ ގޯލެއް\nއެއާޕޯޓް މަސައްކަތް ރައީސް ބެއްލެވުން\nމައުލޫމާތުދޭންވީމާ ފިލަންދުވާ ސަރުކާރުގެ ކުންފުނިތައް، ތިޔަ ޖަހަނީ ބައިކޮޅަށް ޖަހާ ގޯލެއް\nއަޅުގަނޑުމެންނަށް ހީވެފައި އޮތީ ކުރީގެ ސަރުކާރުތަކުން ހަދައިފައިވާ ގޯސްތައް މިސަރުކާރާ މިސަރުކާރުގެ ހިއްސާވާ ކުންފުނިތަކުން ނަހަދާނެ ކަމަށެވެ. އެއީ ހާމަކަން ބޮޑުކޮށް ދެފުށް ފެންނަ ގޮތަށް މައުލޫމާތު ހާމަކުރުމަކީ ކޮރަޕްޝަނާ ވައްކަމާ ދުރަށް ކުންފުނި ގެންދާނެ ކަމެއް ކަމަށް އެންމެން ވެސް ގަބޫލުކުރާތީއެވެ. މި ސަރުކާރަކީ ކޮރަޕްޝަނާ ވައްކަމަށް ދެކޮޅު ސަރުކާރެއް ކަމަށް ބުނާތީއެވެ.\nއެހެން ނަމަވެސް ކުންފުންޏެއްގެ ޚަރަދުތަކާ، ކުންފުންޏެއްގެ އިސްމަގާމެއްގައި ހުންނަ މީހަކަށް ލިބޭ މުސާރައިގެ ތަފްސީލެއް ހޯދާލަން ހުށަހަޅާލާއިރަށް " އަޅުގަނޑުމެންނަކީ ސަރުކާރު ކުންފުންޏަކަސް ތިޔަ ގާނޫނަށް އަމަލުކުރަންޖެހޭ ބައެއް ނޫން" މި ޖަވާބު އާންމު ވެއްޖެއެވެ.\nރަގަޅު ވާހަކައެއް ދަންނަވަންތޯއެވެ. މިއީ ތިޔަ ގޮތަށް ގާނޫނަށް ފިލައިގެން ކުންފުނި ހިންގެން އޮތް ޒަމާނެއް ނޫނެވެ. އަމްދުން ކުންފުނީގެ މެނޭޖިންގ ޑިރެކްޓަރުކަމަށާ، ސީއީއޯ އާ އަދި ވެސް އެހެން މަގާމުތަކަށް މީހުން އައްޔަން ކުރައްވަނީ ރައީސުލްޖުމްހޫރިއްޔާއެވެ. ރައީސުލްޖުމްހޫރިއްޔާ އިންތިހާބު ކުރަނީ ދިވެހިރައްޔިތުންނެވެ. ދައުލަތުގެ މާލިއްޔާއަކީ ރައްޔިތުންގެ އެއްޗެކެވެ. އެހެންވީމާ ސަރުކާރުގެ ކުންފުނިތަކުގެ ޚަރަދުތަކާ، އަދި ހިންގުމާގުޅޭ ކަންކަން ނިންމާފައި ހުރި ގޮތް ރައްޔިތުންނަށް ސާފުވާން ޖެހޭނެއެވެ. މުޅި ނިޒާމު އެކޮޅުކޮޅުން ޖަހަން ނަހައްދަވާށެވެ.\nމިއަދު އައިލެންޑް އޭވިއޭޝަނަށް ރައީސުލްޖުމްހޫރިއްޔާ ވަނީ އާ މެނޭޖިންގ ޑިރެކްޓަރެއް އައްޔަނު ކުރައްވައިފައެވެ. އެހެން ނަމަވެސް މައުލޫމާތުހޯދައި ލިބިގަތުމުގެ ހައްގުގެ ގާނޫނަށް ބޯނުލަބާނެ ކަމަށް ފުރަތަމަ އިއުލާންކުރި އެއްކުންފުންޏަކީ އައިލެންޑް އޭވިއޭޝަނެވެ. ހުތުރު ވެސް ކަމެކެވެ. އެ ވެސް މައުލޫމާތެއް ހޯދުމަށް ފަރާތަކުން ހުށަހެޅުމުން އެކަމުން ސަލާމަތްވެވޭނެ ކަމަށެވެ.\nދެން އޮތީ އެއާޕޯޓް ކޮމްޕެނީގެ ވާހަކައެވެ. އެތަނުގައި ހުރި ސީއީއޯއަށް ލިބިވަޑައިގަންނަވާ މުސާރައާ އިނާޔަތުގެ ތަފްސީލު ހޯދުމަށް މިނޫހުން ހުށަހެޅުމުން ވެސް ދިން ޖަވާބުގައި ބުނަނީ ތިއީ ހާމަކުރެވޭނެ މައުލޫމާތެއް ނޫންކަމަށާ، މައުލޫމާތުހޯދައިލިބިގަތުމުގެ ހައްގުގެ ގާނޫނުގެ ދަށުން އެކުންފުނިން މައުލޫމާތު ދޭން ނުޖެހޭ ކަމަށެވެ. ހަމަ މައުލޫމާތު ހާމަނުކޮށް ސަލާމަތްވުމަށެވެ. ތިއީ އަމިއްލަ ފަރުދެއްގެ ކުންފުންޏެއް ނޫނެވެ. ތިއީ ސަރުކާރު ސަތޭކަޕަސަންޓް ހިއްސާވާ ކުންފުންޏެކެވެ. މައުލޫމާތު ޖެހޭނީ ހާމަ ކުރާށެވެ.\nމިގޮތަށް ސަރުކާރުގެ ހިއްސާވާ ކުންފުނިތަކުން ކިތަންމެ ވަރަކަށް ވެސް ގާނޫނަށް ފިލައިގެން އުޅެން މަސައްކަތް ކުރެވިދާނެއެވެ. އެކަމަކު ކުޅެން ދަނޑަށްއަރާތިބެ ތިޔަޖަހަނީ ބައިކޮޅަށް ގޯލެވެ. އެކަން އެނގޭނީ މެޗުން ބަލިވެގެން ދަނޑުން ފައިބާ ދުވަހަކުންނެވެ. އެކަމަކު އެވެސް ބޮލެއް ހުރި އިންސާނެއް ބުނެދިނީމައެވެ. އޭގެ ކުރިން ވަށައިގެން ހިނގާ އެއްވެސް ކަމެއް އެނގޭހެނެއް ހިޔެއް ނުވެއެވެ.


Hithuge haalathu vazankollan, kuranvee kamakee sidin erun\nހިތުގެ ހާލަތު ވަަޒަންކޮށްލަން، ކުރަންވީ ކަމަކީ ސިޑިން އެރުން\nއަންހެނަކު ސިޑިން އަރަނީ\n“ދެ ސިޑިބަރިން އަރަން ދޮޅު މިނެޓް ހޭދަވެއްޖެއްޔާ ތިޔަ ބޭފުޅާގެ ހިތުގެ ސިއްހަަތު މުޅިން ރަނގަޅެއް ނޫން. އެ ހާލަތުގައި ޑޮކްޓަރަށް ދައްްކައިލުން ރަނގަޅު،” ސްޕެއިންގެ ޔުނިވާސިޓީ ހޮސްޕިޓަލް އަ ކުރޫނާގެ ކާޑިއޮލޮޖިސްޓް ޑރ. ޖީސަސް ޕަޓެއިރޯ ސައިންސް ޑެއިލީ އަށް ވިދާޅުވިއެވެ. އޭނާ ވިދާޅުވާ ގޮތުގައި ސިޑިން އެރުމަކީ ހިތުގެ ސިއްހަތު ވަޒަންކޮށްލަަން ފަސޭހަ ގޮތެކެވެ. އޭނާ މިހެން ވިދާޅުވީ ދާދިފަހުން ކުރި ދިރާސާއެއްގެ އަލީގައެވެ.\nޑރ. ޕަޓެއިރޯ އިސްކޮށް ހުންނަވައިގެން ޔޫރަޕިއަން ސޮސައިޓީ އޮފް ކާޑިއޮލޮޖީ އިން ކުރި އެ ދިރާސާގައި ކުރި ކަމީ އާއްމު ދިރިއުޅުމުގެ ހަރަކާތެއް ކަމަށްވާ ސިޑިން އެރުމާއި ލެބޯޓްރީއެއްގައި ކުރި ޓެސްޓްތަކަކާ ގުޅުވައިލައިގެން ހާލަތު ވަޒަން ކުރުމެވެ. ބޭނުމަކީ މީހުންގެ ހިތުގެ ސިއްހަތު ވަޒަން ކުރާނެ އަގުހެޔޮ ގޮތެއް ހޯދުމެވެ. ޑރ. ޕަޓެއިރޯ ވިދާޅުވާ ގޮތުގައި މިއީ ޓްރައިއޭޖަށް އަންނަ މީހުންގެ ތެރެއިން އިތުރަށް ބެލުމަށް ޓަކައި ވަރުގަދަަ ޓެސްޓްތައް ކުރާނެ މީހުން ދެނެގަންނަން ޑޮކްޓަރުންނަށް އެހީއަކަށް ވާނެ ގޮތެކެވެ.\nދިރާސާގައި ބައިވެރިކުރީ ހިތުގެ ކޮރޯނަރީ އާޓަރީއަށް ބައްޔެއް ޖެހިފައިވާ ކަމަށް ބެލެވުނު، ބަލީގެ އަލާމާތްތައް ހުރި 165 މީހުންނެވެ. އެމީހުންގެ ހުރި އަލާމާތްތަކަކީ މޭގައި ރިއްސުމާއި ނޭވާ ކުރުވުން ފަދަ ކަންތައްތަކެވެ. އެމީހުން ލައްވާ ފުރަތަމަ ކުރުވި ކަމަކީ ޓްރެޑްމިލްގައި ހިނގަން ނުވަތަ ދުވަން ޖެއްސުމެވެ. އެގޮތުން ޓްރެޑްމިލްގެ އިންޓެންސިޓީ މަޑުމަޑުން އިތުރުކުރަމުން އެމީހުން ވަރުބަލި ވަންދެން ހިނގަން ނުވަތަ ދުވަން ޖެއްސިއެވެ. އެ ކަސްްރަތު ކުރުމުގައި އެމީހުންގެ ގާބިލުކަން ވަޒަންކުރަން ބޭނުންކުރީ މެޓަބޯލިކް އިކުއިވެލެންޓްސް ( އެމްއީޓީސް)އެވެ. އެގޮތަށް 15 ނުވަތަ 20 މިނެޓް ވަންދެން ޓެސްޓްކުުރުމަށް ފަހު ސިޑިބަރިއެއްގެ 60 ސިޑިން އަރަން އެމީހުންނަށް ބުންޏެވެ. އެގޮތުން އަރަން ޖެއްސީ ނުދުވެ، އެކަމަކު އެރޭ އެންމެ ބާރަކަށެވެ. އެއަށް ފަހު އެކަމަށް ހޭދަވީ ކިހާ ވަގުތެއްތޯ ބެލިއެވެ.\nރިސާޗަރުން ބެލީ އެކްސަސައިޒް ޓެސްޓްގެ އެމްއީޓީސް އާއި ސިޑިން އެރުމަށް ހޭދަވީ ވަގުތާ ހުރި ގުޅުމެވެ. އެގޮތަށް ބެލި އިރު ސިޑިން އަރަން 40 މިނެޓާއި 45 މިނެޓާ ދެމެދުގެ ވަގުތެއް ހޭދަވީ މީހުންނަށް އެކްސަސައިޒް ޓެސްޓްގައި ލިބުނީ 9-10 އެމްއީޓީސް އެވެ. މީގެ ކުރިން ކޮށްފައިވާ ދިރާސާތަކުން ދައްކާފައިވާ ގޮތުގައި 10 އެމްއީޓީސް ލިބޭ މީހުންނަކީ ހިތުގެ ބައްޔެއްގައި މަރުވުމުގެ ފުރުސަތު ކުޑަ ބައެކެވެ. އެވަރު ހާސިލުވާ މީހުން ހިތުގެ ބައްޔެއްގައި މަރުވުމުގެ ނުރައްކާ އޮންނަނީ އަހަރަކު އެންމެ އެއް ޕަސެންޓަށެެވެ. ނުވަތަ 10 އަހަރުގެ ތެރޭގައި 10 ޕަސެންޓެވެ.\nސިޑިން އެރުމުގައި 1.5 މިނެޓް ހޭދަވީ މީހުންނަށް އެކްސަސައިޒް ޓެސްޓްގައި ލިބުނީ އަށް އެމްއީޓީސް އެވެ. މީގެ މާނައަކީ ހިތުގެ ބައްޔެއްގައި އެމީހުން މަރުވުމުގެ ނުރައްކާ އަހަރެއްގެ ތެރޭގައި 2-4 ޕަސެންޓަށް އޮތުމެވެ. ނުވަތަ 10 އަހަރުގެ ތެރޭގައި އެ ނުރައްކާ 30 ޕަސެންޓަށް އޮތުމެވެ.\nދިރާސާގައި ބައިވެރިކުރިމީހުން އެކްސަސައިޒްކުރި އިރު އެމީހުންގެ ހިތުގެ ހިނގުން ހުރިގޮތް ބަލަން ހިތުގެ އިމޭޖިން ވެސްް ހެދިއެވެ. ކަސްރަތެއް ކުރާ އިރުގައި އާއްމު ހާލަތެއްގައި ހިތް ހިނގާ ނަމަ އެއީ ސިއްހަތު ރަނގަަޅު ހިތެކެވެ. އެގޮތުން ހެދި އިމޭޖިން ވެސް ސިޑިން އެރުމާ އަޅައިކިއެވެ. އެގޮތުން ސިިޑިން އެރުމަށް 1.5 މިނެޓް ހޭދަވީ މީހުންގެ ތެރެއިން 58 ޕަސެންޓް މީހުން ޓްރެޑްމިލް ޓެސްޓްގައި ހެދި އިމޭޖިން އިން އެނގުނީ އެމީހުންގެ ހިތުގެ ހިނގުން ރަނގަޅުނޫންކަމެވެ. އެކަމަކު ސިޑިން އެރުމުގައި ދޮޅުމިނެޓް ހޭދަނުވާ މީހުންގެ ތެރޭގައި އެކަން އޮތީ އެންމެ 32 ޕަސެންޓްގައެވެ.\nޑރ. ޕަޓެއިރޯ ވިދާޅުވާ ގޮތުގައި ޓްރެޑްމިލް ޓެސްޓުން ދެއްކި ނަތީޖާއާއި ސިޑިން އެރުމާ އޮތް މިގުޅުން އާއްމުކޮށް މުޖުތަމައުގެ ތެރޭގައި އޮންނާނީ ހަމަ މިގޮތަށެވެ. އެހެން ނަމަވެސް ހިތުގެ ބަލީގެ އަަލާމާތްހުންނަ މީހުން ޓެސްޓްކުރަން އަދިވެސް ރަނގަޅީ ހިތް ހިނގާގޮތް ބަލަން ހަދާ އިމޭޖިން އެވެ.\nއެކަމަކު މިދިރާސާއިން އެނގިފައި މިވާ ހަގީގަތަކީ ހިތުގެ މައްސަލައެއް ހުރިކަމުގެ އަލާމާތެއް ނުފެންނަ ހާލަތުގައި ހޮސްޕިޓަލްތަކަށް ނުގޮސް، އަމިއްލައަށް ވެސް ހިތުގެ ހާލަތު ވަޒަންކޮށްލެެވިދާނެކަމެވެ. އަދި ސިޑިން އެރުމަކީ އެކަމަށް ވަރަށް ފަސޭހަ މަގެއްކަމެވެ.\n60 ސްޓެޕްގެ ސިޑިން އަރަން 45 މިނެޓެއް ނުނަގާނެ ހިނގުމުގެ މައްސަލަ ނެތިއްޔާ. ލިޔުމުގެ ކުށެއް.


Beyhah Kuraa Dhathuru Veynakah - Vaguthu\nބޭހަށް ކުރާ ދަތުރު ވޭނަކަށް!\nބޭސްފަރުވާ ކުރުމަށް ގައުމު ދޫކޮށް އަވައްޓެރި ގައުމުތަކަށް ދަތުރު ކުރުން މިއީ ދިވެހިން އަދިވެސް އުފުލަން ޖެހިފައި އޮތް ވަރަށް ބޮޑު ތަކުލީފެކެވެ. ބޮޑު ޚަރަދެއްކޮށް އަވައްޓެރި ގައުމުތަކަށް ދަތުރުކޮށް ބޭސްފަރުވާ ކުރަން އެތައް ހޭދައެއް ކޮންމެ އަހަރަކު ދިވެހިން ކުރަން ޖެހެއެވެ. އަވައްޓެރި ގައުމުތަކަށް ދަތުރު ކުރަން ކިތައްމެ ފަސޭހަ ނަމަވެސް އެދަތުރުތަކުގައި ބައެއް މީހުންނަށް ކުރަން ޖެހެނީ ފަސޭހަ ތަޖުރިބާތަކެއް ނޫނެވެ. ބޭސްފަރުވާ އަށް ކުރާ ދަތުރު އުމުރު ދުވަހު އިތުރު އެތައް ވޭނެއް ތަހައްމަލް ކުރަން ޖެހޭ ހާލަތު އެބައާދެއެވެ.\nބައެއް ފަހަރު ފަރުވާ ކުޑަކޮށްލުމުގެ ސަބަބުން، ނުވަތަ ރަނގަޅު މައުލޫމާތު ނޭންގުމުގެ ސަބަބުން ނުވަތަ މަކަރާއި ހީލަތް ހަދަން މަސައްކަތް ކުރާ މީހުންގެ އަތްދަށުވެ ކުރަން ނުޖެހޭ އެތައް ޚަރަދެއް އަތުން ގޮސް، އަދި ޖިސްމާނީ، ނަފްސާނީ އަނިޔާތައް ތަހައްމަލް ކުރަން ޖެހޭ ފަހަރު އާދެއެވެ. ނަމަވެސް ގިނަ މީހުން މިފަދަ ވާހަކަތައް އާއްމުކޮށް ނުދައްކައެވެ. އެހެންވެ މިއީ މާގިނަ ބަޔަކަށް ނޭންގޭ، ނުވަތަ މާބޮޑު ސަމާލުކަމެއް އެކަމަކަށް ނުދެވޭ ކަމަކަށް މިއޮންނަނީ ވެފައެވެ.\nއަވައްޓެރި އިންޑިއާގެ ޓްރެވަންޑްރަމް އަކީ އިންޑިއާގައި އޮތް "މާލެއެކެވެ." ދިވެހިންނާއި ވަރަށް ގާތް ދިވެހިން ސިއްހީ ޚިދުމަތައް އެންމެ ބޮޑަށް ބަރޯސާވެފައި އޮތް ސިޓީއަކީ އެއީއެވެ. ނަމަވެސް ޓްރެވަންޑްރަމްގައި އުޅޭ ގިނަ އެޖެންޓުންގެ ނޭއްގާނީ އަމަލުތަކެއްގެ ސަބަބުން އެކަމުގެ "ވޭން" ފަރުވާއަށްދާ ގިނަ މީހުން ކުރަން އެބަޖެހެއެވެ.\nކަމުގެ މައުލޫމާތު އެނގިވަޑައިގަންނަވާ ބޭފުޅަކު "ވަގުތު" އަށް މައުލޫމާތު ދެމުން ވިދާޅުވީ އިންޑިއާއަށް ބޭސްފަރުވާއަށްދާ ދިވެހިންނަށް އެންމެ ބޮޑު މައްސަލައެއް ކުރިމަތިވަނީ ބަލި މީހުން ޑޮކްޓަރަށް ދައްކައި ދިނުމުގެ މަސައްކަތް ކުރަމުން އަންނަ "އެޖެންޓުން" އޮޅުވާލައިގެން ކުރާ ކަންތައްތަކުގެ ސަބަބުންނެވެ.\n50 ޑޮލަރަށް ޑޮކްޓަރަށް ދައްކައި ދިނުމުގެ ހުރިހާ ކަމެއް ކޮށްދޭނެ ކަމަށް ބުނެ ފައިސާ އަތުލައިގެން އެމަސައްކަތް ކޮށްދިނުމުގެ ނަމުގައި އެމީހުން އިތުރު ގޮތްގޮތުން އޮޅުވާލައިގެން ބަލި މީހާގެ އަތުން ފައިސާ އަތުލައެވެ. "ފުރަތަމަ މިބުނަނީ 50 ޑޮލަރު ދައްކަން. އޭރުން ޑޮކްޓަރަށް ދެއްކުމުގެ ހުރިހާކަމެއް ކޮށްދޭނެ ކަމަށް. އެކަމަކު އޭގެ އިތުރުން އޮޓޯ ދަތުރުތައް ވެސް މިކޮށްދެނީ އެހެން މީހުން ކޮށްދޭ އަގަށްވުރެ ބޮޑުކޮށް. ހޮސްޕިޓަލުން ނުނަގާ ޗާޖްތައް ވެސް އޮޅުވާލައިގެން އެބަނަގާ. އަދި ބޭސް ނަގާއިރު ވެސް ބޭސް މިނަގަނީ އެމީހުންނާއި ގުޅިފައި ހުންނަ ބޭސް ފިހާރަތަކުން. އެއީ އެމީހުންނަށް ކޮންމެވެސް ވަރެއްގެ ކަޓެއް ލިބޭގޮތައް ވާހަކަދެކެވި އެއްބަސް ވެވިފައި ހުންނަ ބޭސްފިހާރަތަކުން." އޭނާ ކިޔައިދިނެވެ.\nއޭގެ އިތުރުން ބަލި މީހުން ތިބެނީ ވެސް އެޖެންޓްގެ ގޭގައި ނުވަތަ އެޖެންޓް ކުއްޔަށް ހިފާ ތަނެއްގައެވެ. ކުލީގެ ގޮތުގައި ވެސް އެޖެންޓް އަނެއްކާ އިތުރު އާމްދަނީއެއް ހޯދައެވެ. އެހެންކަމުން 50 ޑޮލަރަށް ޑޮކްޓަރަށް ދައްކަން ވެވޭ އެއްބަސްވުން ނިމޭއިރު ޚަރަދުވި އަދަދު އޮންނަނީ އެތައް ގުނައެއް އިތުރުވެފައެވެ.\nއިންޑިއާގައި ނިޔާވާ ދިވެހިން ވަޅުލުމަށް ބިން ގަންނަން ޖެހޭ ކަމަށް ބުނެވެސް އެޖެންޓުން އޮޅުވާލައިގެން އެތައް ހާސް ރުޕީސެއް އަތުލާކަށް މައުލޫމާތު އެނގޭ ބޭފުޅުން "ވަގުތު" އަށް މައުލޫމާތު ދެމުން ބުނެފައި ވެއެވެ. "ބައެއް މީހުންގެ އަތުން ދިހަ ބާރަހާސް ރުޕީސް އެބައަތުލާ. ނަމަވެސް ހަގީގަތަކީ އިންޑިއާގައި މުސްލިމަކު ނިޔާވެގެން ބިން ގަންނާކަށް ނުޖެހޭނެ. ބިން ގަންނަން ކަމަށް ބުނެ ފައިސާ އަތުލާނަމަ އެއީ އޮޅުވާލުން." މައުލޫމާތު އެނގޭ ބޭފުޅަކު ވިދާޅުވިއެވެ.\nއޭގެ އިތުރުން ރަނގަޅު މޮޅު ޑޮކްޓަރުން ތިއްބާ ގަސްދުގައި އެންމެ ރަނގަޅު ނޫން ޑޮކްޓަރުންނަށް ބަލި މީހާ ދައްކައި، މިކަމުން ވެސް އަޑި ނޭންގޭ މާލީ މަންފާތަކެއް ބައެއް އެޖެންޓުން ހޯދައެވެ. ކޮންމެ ތިން މަހަކުން ނުވަތަ ތަކުރާރުކޮށް ޑޮކްޓަރަށް ދައްކަން އަންނަން ޖެހޭ ގޮތައް ކަންކަން ރޭވުމުގައި ވެސް އެޖެންޓުންގެ މަކަރުވެރި ރޭވުމެއް އޮވެއެވެ.\nޖިންސީ ގޯނާގެ އަމަލުތައް އިންތިހާއަށް ގިނަ!\nއަންހެނަކު ކިޔައިދިން ވާހަކައެކެވެ. އޭނާގެ ބޭސްފަރުވާއަށް އަންހެން ދަރިފުޅު ގޮވައިގެން އިންޑިއާއަށް ކުރި ދަތުރެކެވެ. އިންޑިއާ އިން އެދެމައިންނާއި ހަވާލުވީ "އެޖެންޓެކެވެ." ޑޮކްޓަރަށް ދެއްކުމުގެ ކަންކަމުގައި އުޅުނު އެޖެންޓަށް ޒުވާން އަންހެން ކުއްޖާ އާއި ވަކިން އެއްވެސް ތަނަކަށް ދެވޭކަމަކަށް ނުވެއެވެ. "ބޭހެއް ނަގަން ވިޔަސް އަޅުގަނޑު ބަހައްޓާފައި ދަރިފުޅު ގޮވައިގެން ދާން އުޅެނީ. އަޅުގަނޑު ކައިރީގައި ދަރިފުޅު ފަހުން ބުނީ އޭނާ އެތައް ފަހަރެއްގެ މަތިން ދަރިފުޅާއި ބެހެއް އުޅުނު ވާހަކަ. ދަރިފުޅަށް އޮތީ ބިރުވެސް ދައްކާފައި އެވާހަކަ އެއްވެސް މީހެއް ކައިރީގައި ބުނެފިނަމަ އަޅުގަނޑުމެން ދެމައިންނަށް ފުރައިގެން ނުދެވޭނެ ކަމަށް." އޭނާ ކިޔައިދިނެވެ.\nއިތުރު މީހަކު ކިޔައިދިން ގޮތުގައި އޭނާ އަށް ޖިންސީ ގޯނާ އާއި ކުރިމަތިވީ ފިރިމީހާ އާއިވެސް އެކުގައި ކުރި ދަތުރެއްގައެވެ. މާމަ އައިސީޔޫގައި ބާއްވައިގެން ފަރުވާ ފުރިހަމަ ކުރަމުން ގެންދިޔައިރު ކޮންމެ ރެއަކު ހޮސްޕިޓަލްގައި އިންނަން ޖެހޭނީ ޒުވާން އަންހެން ކުއްޖާ ކަމަށް ބުނެ އޭނާގެ ފިރިމީހާ އާއި އަދި އާއިލާގެ ދެން ހުރި މެންބަރު ގޭގައި ތިބެން އެޖެންޓް އެންގިއެވެ. "އޭނާ މިބުނަނީ ރޭގަނޑު ޑޮކްޓަރު އަންނާނެއޭ. ޑޮކްޓަރާއި ވާހަކަދައްކަން އެނގޭ އިނގިރޭސިބަސް ދަންނަ މީހެކޭ އިންނަން ޖެހޭނީ. އެހެންކިޔާފައި އަޅުގަނޑު ބައިންދަނީ. ފުރަތަމަ ރޭ އޭނާގެ ރަހުމަތްތެރި ޑްރައިވަރަކާއި ދެމީހުން ވެގެން އަޅުގަނޑާއި ބެހުނު." އޭނާ ކިޔައިދިނެވެ.\nޖިންސީ ގޯނާއެއް މިފަދަ ދަތުރެއްގައި ކުރިމަތިވި ނަމަވެސް ގިނަ މީހުން އެފަދަ މައްސަލަތައް ރިޕޯޓް ކުރަން ޖެހިލުންވެއެވެ. އެއީ އަނިޔާ ލިބެނީ އެގައުމުގެ މީހުންގެ ކިބައިން ކަމަށްވެފައި މައްސަލަ ރިޕޯޓް ކުރުމުން އިތުރު އެތައް މައްސަލައެއް ކުރިމަތިވެ އެންމެ ފަހުން އަނިޔާ ލިބޭ މީހާއާއި އަނިޔާ ލިބޭ މީހާގެ އާއިލާއަށް ވެސް ނުރައްކާ ކުރިމަތިވެދާނެ ކަމުގެ ބިރު އޮތުމެވެ.\nކޮންސިއުލޭޓްގެ ޚިދުމަތް ހަރުދަނާ ކުރަން ޖެހޭ!\nޓްރެވަންޑްރަމްގައި ރާއްޖޭގެ ކޮންސިއުލޭޓެއް އެބަހުއްޓެވެ. ކައުންސެލާ ޖެނެރަލަކާއި އޭނާގެ ދަށުން މަސައްކަތް ކުރާނެ އަދި އިތުރު އެތައް މުވައްޒަފުންނެއް ވެސް އެބަތިއްބެވެ. ދައުލަތުން ކޮންމެ މަހަކު އެތައް މިލިއަން ރުފިޔާއެއް އެއޮފީހަށް ޚަރަދު ކުރެއެވެ. ނަމަވެސް ޓްރެވަންޑްރަމަށް ދަތުރުކުރާ ދިވެހިންނަށް އެންމެ ބޭނުން ޖެހޭ ހާލަތްތަކުގައި ކޮންސިއުލޭޓް އޮފީހުގެ ޚިދުމަތް އެންމެ އެދެވޭ ގޮތެއްގައި ލިބެމުން ނުދާކަމުގެ ޝަކުވާ ބޭސްފަރުވާއަށް ދަތުރުކުރާ މީހުންގެ އެބައޮތެވެ.\n"ވަރަށް ބޮޑެތި ބަލިތައް ތަހައްމަލް ކުރަމުންދާ މީހުން ޓްރެވަންޑްރަމަށް މިދަނީ. ބަލި މީހުން ނިޔާވުން ފަދަ ކަންކަން ކުރިމަތިވެ ދިވެހި އާއިލާތަކަށް އެންމެ ބޮޑަށް އެހީތެރިވަން ބޭނުންވާ ވަގުތުތަކުގައި އެފަދަ އެހީތެރިކަން ލިބުމުގައި ދަތިތަކެއް އެބަހުރި. ގިނަ ފަހަރަށް އެންމެ ބޭނުންވާ ސްޕީޑްގައި އެހީތެރިކަމެއް ނުލިބޭ." އިންޑިއާގެ ޓްރެވަންޑްރަމަށް އާއްމުކޮށް ދަތުރުކުރާ ދިވެއްސަކު ބުންޏެވެ.\nފޮރިން މިނިސްޓްރީގެ ޑިރެކްޓާ އޮފް ކޮމިއުނިކޭޝަންސް މިއުވާން މުހައްމަދު "ވަގުތު" އަށް ވިދާޅުވީ ކޮންސިއުލޭޓް އިން ކަނޑައަޅާފައިވާ އުސޫލާއި އެއްގޮތައް އެހީތެރިކަން ފޯރުކޮށްދެމުން ގެންދާ ކަމަށެވެ.\nކޮންސިއުލޭޓްގެ އެހީތެރިކަން އެންމެ ބޭނުންވާ މިންވަރަށް ނުލިބޭނަމަ އިންޑިއާގައި ހުންނަ ދިވެހިރާއްޖޭގެ އެމްބަސީ ނުވަތަ ފޮރިން މިނިސްޓްރީއަށް ގުޅައިގެން ވެސް ބޭނުންވާ އެހީތެރިކަން ހޯދުމުގެ ފުރުސަތު ކޮންމެ މީހަކަށް ވެސް އޮންނާނެއެވެ.\nބޭސްފަރުވާއަށް ކުރާ ދަތުރުތަކުގައި އިތުރު ތަކުލީފްތައް އުފުލަން ޖެހޭ އެއް ސަބަބަކަށް ވެފައިމިވަނީ ނުވެސް ދަންނަ އެޖެންޓަކަށް އިތުބާރުކޮށް އޭނާގެ އަތްމައްޗަށް ހުރިހާކަމެއް ދޫކޮށްލެވުމެވެ. އެހެންކަމުން އެންމެ މުހިއްމު ހައްލަކީ ބޭސްފަރުވާއަށް ކުރާ ދަތުރުގައި އެޖެންޓެއްގެ އެހީ ނުހޯދުމެވެ.\n"ހޮސްޕިޓަލްތަކުގައި ހުންނާނެ އާސަންދަ ޚިދުމަތްތަކަށް ހާއްސަ ކައުންޓަރުތައް ވެސް. އިންޑިއާގެ ހޮސްޕިޓަލްތަކުން ބޭނުންވާ އެހީތެރިކަން ހޯދަން ކޮންމެ މީހަކަށް ވެސް ވަރަށް ފަސޭހަ ވާނެ. އަޅުގަނޑަށް ހީވަނީ ކޮންމެ ބޭފުޅެއްގެ އާއިލާގައި ހުންނާނެހެން މިހާރު އިނގިރޭސިން ވާހަކަދައްކާލަން އެނގޭވަރު ކުއްޖެއް. އެފަދަ ކުއްޖަކު ގޮވައިގެން ޑޮކްޓަރަށް ދައްކަން ވަޑައިގަންނަވަންވީ. ހަޤީޤަތުގައި އެޖެންޓަކު ނަގައިގެން އުޅުމަށްވުރެ މާބޮޑަށް ޚަރަދު ވެސް ކުޑަވާނެ އޭރުން." ގިނަ ދަތުރުތަކެއް ޓްރެވަންޑްރަމަށް ކޮށްފައިވާ މީހަކު ބުންޏެވެ.\nދަތުރުކުރާނެ ވެހިކަލާއި، ހުންނާނެ ހޮޓާ ނުވަތަ ގެތައް ކުއްޔަށް ހިފުމުގައި އޮންލައިން ވެބްސައިޓްތައް ނުވަތަ އެޕްލިކޭޝަންތަކުގެ ބޭނުން ކުރުމަކީ ވެސް މަކަރުވެރިންގެ ރޭވުންތަކުން ސަލާމަތްވުމަށް ކުރެވިދާނެ ކަމެކެވެ. އޮންލައިން ޕްލެޓްފޯމްތަކުން މާއަގުހެޔޮކޮށް، މިފަދަ ހިދުމަތްތައް ލިބެން ހުރެއެވެ.\nއެޖެންޓުންގެ ސަބަބުން ދިމާވާނެ ކަންތައްތަކަށް މީހުން ހޭލުންތެރި ކުރުވުން މިއީ ވެސް ކުރަން ޖެހިފައި އޮތް ކަމެކެވެ. ތަފާތު ނަންނަމުގައި އެސޯސިއޭޝަންތައް ހަދައިގެން އިންޑިއާގެ ރަސްމީ އިދާރާތަކަށް ވެސް ނޭންގި އުޅޭ މީހުންގެ މައުލޫމާތު ކަމާއިގުޅޭ އިދާރާތަކުން ހާމަކުރަން އެބަޖެހެއެވެ. އެހެން ނޫންނަމަ އެތައް ދިވެހިންނެއް ބޭހަށް ކުރާ ދަތުރުތައް އަދިވެސް ނިމިގެން ދާނީ އުމުރު ދުވަހު އެކަމުގެ ވޭން ތަހައްމަލް ކުރަން ޖެހޭ ވޭނަކަށް ވެގެންނެވެ.\nޖެނުއަރީ 13, 2021 09:41\nއަމިލަޔަ އުޅުނީމަ މާ ރަނގަޅުވާނެ...... މީހުންނަ ޑިޕެންޑްނުވެ\nޖެނުއަރީ 13, 2021 09:47\nތީހަގީގަތަކީ އެކަމަކު ދިވެހިމީހާ ކާރިޔަނުގޮސް ގިނަދިވެހީން އިންޑިޔާ މީހުންގެ މަޅީގަޖެހުނުއަދުވެސް ނޭގޭނެ ގިނަމީހުން ސިއްރުކޮއްފަ އޮންނަނީ....\nޖެނުއަރީ 13, 2021 09:48\nތިޔަ ބުރަ އުފުލުން ހުއްޓުވަން ރައީސް ޔާމީނު ބޮޑު ހޮސްޕިޓަލެއް ބިނާކޮށް އެމަސައްކަތް ކުރަމުން ގެންދާތީ ބަޔަކަށް ކަމު ނުގޮސްގެން ފަޔަށް ހިނިއަރައިގެން ވެރިކަން ބަދަލު ކުރީ. ދެން ކޮން ވާހަކައެއްތޯ؟\nޖެނުއަރީ 13, 2021 09:54\nމިނަވުރެ ގަމާރުވީމަވެސް ވާނީހެންތާ އިގިރޭިސިން ވާހަކަދެއްކެންޔާ ރާއްޖޭގެ ހޮސްޕިޓަލަކަ ގޮސްދެއްކުމަކީ ވަކިތަފާތެއްނެއް ނޭގޭކަމެއް ދިމަވެއްޖއްޔާ މީހުންކާރީއަހަނީ ފުރަތަމަ ދުވަހަވުރެ ދެވަނަދުވަސް ފަސޭހަވާެ،،، ހޮސްޕިޓަލަ ދާން މެޕުއެޅީމަ ފަސޭހަވާނެ\nޢެންމެ ބުއްދިވެރީ ބޭރަށްބޭހަށް ނުދި އުނ ްް\nބޭރަށް ދާން ޖެހެނީ ދިވެހި ރާއްޖޭގަ އެ ބަލިތަކަށް ފަރުވާ ނުކުރެވޭތީ....\nޖެނުއަރީ 13, 2021 09:56\nދިވެހީން އަމިއްލަޔަ ތިޔަހާލު ޖެހިގަތީ %95 މީހުން ފެލާ ބޭހެއްނުވެ ލަޑުލިބެނީ.......\nޖެނުއަރީ 13, 2021 10:22\nމައްސލައަކީ ރަގަޅަށް އިގިރޭސިބަސްވެސް ނުދަންނަ އޮޓޯ ޑްރައިވަރުން އެޖެންޓް ންގެ ގޮތުގައި ނަގާގެން ދިވެހިން އުޅޭތީ ، ދަރިއަކު ނުވަތަ އިގިރޭސިބަސް ދަންނަ ގާތް ދިވެއްސަކު ގޮވާގެން ދާނަމަ ތިފަދަ މައްސަލަ ދިމާނުވާނެ ، ޓްރިވަނޑްރަމް އަކީ ކޮންމެހެން ބޭރުމީހަކު އެޖެންޓަކަށް ނަގަންޖެހެ ވަރަށްވުރެ މާދިވެހިވަންތަ ތަނެއް ، ދިވެހިންގެ އަދިވެސް ހޭލުންތެރިކަން ދަށީ\nޖެނުއަރީ 13, 2021 10:46\nއިންޑިޔާމީހުންގެ މަޅީގައި ނުބެދި ރާއްޖޭގެރައްޔިތުންނަށް ރާއްޖޭގއި ތިބެގެން ބޭސްފަރުވާކުރެވޭނޭގޮތަށް ޢަމަލާބަހުން މަސައްކަތްކުރެއްވި ހަބޭ ރައީސް ޔާމީންއަށް މި ފަސްއަހަރު ލިބުނުނަމަ މިއަދާހަމައަށް އޮތީހީ މިކަން ހައްލުވެފަ! ދަރުމަވަންތައަޅާ ޔާމީން ރާއްޖެއަށް އެމްއާރު4މެޝީން ގެނައުމާއެކު އިންޑިޔާ ފަޅައިގެންގޮސް ވެރިކަން ބަދަލުކުރުމަށް ބިލިޔަނުން ޑޮލަރު އޮއްސައިލީ އެމްޑީޕީއަށް! ސަބަބަކީ ޔާމީން ގެންގުޅުއްވި ޞިއްޙީ ތަޞައްވުރަކީ ބޭސްފަރުވާއަށް އިންޑިޔއަށް އަހަރަކު ރާއްޖެއިން ވައްދަމުންދިޔަ2ބިލިޔަންޑޮލަރު ލިބުން ހުއްޓޭނޭކަމެއްކަން އިންޑިޔާއަށް ކަށަވަރުވާތީ!\nޖެނުއަރީ 13, 2021 12:34\nއެކަމަކު އަޑުއިވެނީ ވަރަށް ތަރައްގީޔޭ ބުރަމައްސަކަތް ކޮއްފަ އަދި މީހުންކާރި ބުނެ ނުވީތާކަ އާއިލީ މީހުންކާރިން ހޯދާލާރިކޮޅު 2000 ، 3000ޑޮލަރު ބޭހެއްނުވެ ވާނުވާނޭގި އައްނަންޖަހެނީ ދިވެހީންގެ ކަންފަސޭހަކަމުން އެއްވެސް މީހަކު އެމީނުންނާ އެކުބޭސްފަރުވާ ދާނެކައްމެއްނެތް ދިޔާމަވާގޮ ތިފެންނަނީ......\nދިވެހީން ހިތުންތަރައްގީ ކަމުން ޑަކުޓަރަދައްކަން ނޭގެޔޯ. ބޭސްފަރުވާއަށް ދާއިރު ބަސްއިގޭ މީހަކު ގޮވައިގެން ދިޔަސް ތިޔާގެއްލުން ނުވެ ޓަކުތަރަދެއްކިގެން ފަރުވާލިބިގެން އަންނާނީ...\nބައެއްދިވެހީން އެމީހުން ކޮންމެ އެއްޗެކޭ ބުންޔަސް އޯކޭ ސަލާންޖަހައިގެން ހޯދާލާރި ފަރުވާނުލިބި އަންނަންވީމަ ކިހާދެރަ އެނަމެންވެސް އަމިއްލަޔަ ބޯބޮޑި ދެނަވެސް ހޭއަރާ ދިވެހީންނޭ ވިސްނާހޭލާ.......ތިޔަން އެތާއޮތީ ހައްދުފަހަނަޅާގެސްފަ އަދިކިރިޔާ ނޫހަކުގަޖެހީ..\nޖެނުއަރީ 13, 2021 13:48\nބޭސްފަރުވާގެ ކަންތައް ކުރުމަށް އިންޑިޔާއަށް ދިޔުން ނޫން ގޮތެއް ހަދަން ވެއްޖެ. ސަރުކާރުން އެނޫން ގޮތެއް ހޯދަ ދޭންވީ. ރާއްޖޭގައި ވެސް މިހާރު ނުކުރެވޭނެ ކަމެއް ނެތް. ގަސްތުގައި ދިވެހިންނަށް ޖައްސާފައި އޮންނަ ދަންތުރައެއް.\nޖެނުއަރީ 13, 2021 13:49\nޖެނުއަރީ 13, 2021 17:19\nކޮންސިޔުލޭޓަށް ލާބަލަ ރަނގަޅު ތަޖުރިބާކާރު އިހުލާސްތެރިޔެއް. އޭރުން ނިމުނީ\nޖެނުއަރީ 13, 2021 19:24\nމިތާހީވަނީ ނޭގޭއެއްވެސް ކަމެއްނެތް ހެން އެކަމަކު ޑަކުޓަރަ އަމިލައަށް ނުދެއްކޭ ތަންދޮރު ނޭގޭކޮރޮޅި ޑުރައިވަރުން ވެސް ބުއްދިވެރި ދިވެހީން ފެލާހުސްކުރަނީ އަމިއްލަޔަ އުޅެން ދަސްކުރޭ އޭމަގެދިވެހީންނޭ.............\nޖެނުއަރީ 13, 2021 20:14\nފައިގަ ރިއްސާތީ ޑޮކްޓަރަށް ދެއްކީ އެމްއާރެއް ހަދަން ޖެހި ގެން އައިޖީއެމްއެޗަށް ދިއައީމަ ބުނީ ނަންނޯޓްކޮށް 2ހަ ފްތާވާނެ އާދޭސް ކުރީމަވެސް ބުނީ ކިއު ދިގުވާހަކަ. ދެން2ހަ ފްތާ ވަންދެން ފައި ނޭޅުނަސް މަޑުކުރަން ޖެހޭނީ. ދެން ދާނެ ދޯ ސަލާމް ޖަހައިގެން ވެސް ބޭރަށް.\nޖެނުއަރީ 14, 2021 10:05\nއިންޑިއާ ޓްރިވެންޑްރަމްގައި ދިވެހިންނަށް ލިބެމުންދާ ގެއްލުމާ އަނިޔާއަކީ އެތަނުގައި ދިރިއުޅުނު ނުފޯރާ ފަށުން ފޫގޮޅައިގެން އުޅުނު މާލޭ ރައްވެހިން ކުރިކަމެއް އެންމެ ފުރަތަމަ ބޭސްފަރުވާ އަށްދާ ދިވެހީންނަށް އޮޅުވާލައި މަކަރުހަދަމުން ގެންދިޔައީ އޭރު މިބުނާ ދިވެހިން\nމިދިވެހިން ގެންގުޅޭނެ ވަކި އޮޓޯ އަކާ ވަކި ޑްރައިވަރެއް މިހާރު އެޖެންޓުންނަށް އެތިބެނީ އެޑްރައިވަރުން މީގެ އަސްލު ނުބައިބަޔަކީ ސީދާ މިބުނި ދިވެހިން މަމީ އިންޑިއާ ޓްރިވަންޑްރަމް އަންހެން ކުއްޖަކާ ކައިވެނި ކޮއްގެން އެދުވަސްވަރު އެތަނުގައި ދިރިއުޅު ދިވެހި ފިރިހެނެއް ވަރަށް ރަނގަޅަށް މިކަންކަން އޮޅުން ފިލުވިން މިހާރު އެއުޅޭ އިންޑިއާ އޭޖެންޓުންނާ ބާޒާރު މަތީ އުޅޭމީހުންކައިރިން\nޖެނުއަރީ 14, 2021 16:10\nމިޙާރު އަދި ޢާކަމެއް ކުރޭ. 14 ދުވަސް ތެރޭގަ ފޮރިން އޮ ފ ފީހުގަ ރެޖިސްޓްރީ ވާން ޖެހޭނެޔެ ކިޔާ ފަ ވިސާގަ އިންނަ ލިޔުންކޮޅު ދައްކާނެ. ޢެކަމު އޭގެ ތިރީގަ އެބަ އޮވޭ 180 ދުވަހަށްވުރެ ގިނަ ވާނަމަޔެ ރެޖިސްޓަރ ވާން ޖެހެނީ. އަލަށް ނިކުތް ރޫލް އެކޭ ކިޔާ ފަ ކޮންމެ ޕާސްޕޯރޓަކަށް 300 ރުޕީސް ނަގަން އުޅެނީ މަކަރުން. ފޮރިން އޮ ފީހަށް ގުޅިއިރު މި ބާވަތުގެ އެއްވެސް ރޫލް އެއް ނު ނެރޭ. ސޯ ޕޮލިސް އޮ ފީހޭ ނުވަތަ ފޮރިންގ އޮ ފީހޭ ކިޔާ ފަ އަވާގަ ޖައްސަން އުޅެންޔާ މި ތަންތަނަށް ގުޅާ ފަ މަޢުލޫމާތު ހޯދުން ބުއްދި ވެރި. ޢަސްލު އެމްބަސީންވެސް ޖެހޭ މި ކަންކަމުގެ މަޢުލޫމާތު ދޭން.\nޖެނުއަރީ 14, 2021 22:23\nޢިންޑިއާ އައުޓް.... ޗައިނާ އިން\nޖެނުއަރީ 15, 2021 14:51\nމިސަރަހައްދުގައި ބޭސްވެރިކަމައް އެއްމެމޮޅީ ޕާކިިސްތާން ސަރުކާރުން އެމަގު ފަހިކޮށްދޭންޖެހޭ


Chelsea molhuve, Morinho ah hinhamajehun\nޗެލްސީ މޮޅުވެ، މޮރީނިއޯ އަށް ހިތްހަމަޖެހުން\nޗެލްސީ ކުޅުންތެރިން ލަނޑު ޖަހާފައި އުފާފާޅު ކުރަނީ: މެޗުން ޗެލްސީ މޮޅުވީ 2-1އިން.\nޗެމްޕިއަންސް ލގު ފުޓްބޯޅަ މުބާރާތުގައި ރޭ ޑީނަމޯ ކިއޭވް އަތުން 2-1އިން މޮޅުވުމަކީ އޭނާ އާއި ޓީމަށް ލިބުނު ވަރަށް ހިތްހަމަޖެހުމެއް ކަމަށް ޗެލްސީގެ ކޯޗު ހޯސޭ މޮރީނިއޯ ބުނެފި އެވެ.\nކިއޭވްގެ އެލެގްޒެންޑާ ޑްރަގޮވިޗް ދެ ޓީމަށް ވެސް ގޯލު ޖަހައިދިން މެޗުން ޗެލްސީ މޮޅުކޮށްދިނީ 83 ވަނަ މިނިޓްގައި ވިލިއަން އެވެ. ޗެލްސީގެ ފުރަތަމަ ލަނޑަކީ ޑްރަގޮވިޗް އަތުން ބައިކޮޅަށް ވަން ގޯލެކެވެ. އޭގެ ފަހުން އޭނާ ނަތީޖާ ހަމަހަމަކޮށްދިނީ 78 ވަނަ މިނިޓްގައި ގޯލު ޖަހައިގެންނެވެ.\nމެޗަށް ފަހު މޮރީނިއޯ ބުނީ މި ކާމިޔާބީ އަކީ ބަދުނަސީބުވެރި ދުވަސްކޮޅެއްގައި އިތުބާރާއެކު ކުޅެގެން ލިބުނު ކާމިޔާބީ އެއް ކަމަށެވެ.\n"ކުޅުންތެރިންގެ ބުރަ މަސައްކަތަށް އެމީހުންނަށް ހައްގު ކާމިޔާބީއެއްމިއީ. މި މެޗުގެ ތަފާތަކީ އަހަރުމެން އިތުބާރާއެކު ކުޅުން. އަހަރުމެންނަށް ނެގެޓިވް ދުވަސްކޮޅެއްމިއީ. އެކަމަކު ކުޅުންތެރިން އެކަން ބާއްވާފައި އިތުބާރާއެކު ކުޅުނީ. އޭގެ ސަބަބުން މޮޅެއް މި ލިބުނީ،" ބަލިވެއްޖެނަމަ ވަޒީފާގެ ގެއްލުމުގެ ބިރުބޮޑުވާނެކަން ދެނެހުރި ކޯޗު ބުންޏެވެ.\nޗެލްސީގެ އޮސްކާ (ކ) ގޯލަށް ޝޫޓް ކުރަނީ: ޗެލްސީ މޮޅުވި ލަނޑު ޖެހީ ވިލިއަން\nއޭނާ ބުނީ ޗެލްސީގައި އޭނާ ހުންނާނީ ކިހާދުވަހަކުކަން ނޭނގޭ ކަމަށާއި ނަމަވެސް އަބަދުވެސް ޗެލްސީގެ ސަޕޯޓަރުންނަށް ކޮށްދޭންޖެހޭ ކަންތައްތައް އޭނާ ކޮށްދޭނެ ކަމަށެވެ.\nމި މެޗުން މޮޅުވުމުން ޗެލްސީ އޮތީ ހަތް ޕޮއިންޓާއެކު ގްރޫޕުގެ ދެ ވަނާގަ އެވެ. ކިއޭވެ އޮތީ ފަސް ޕޮއިންޓާއެކު ތިން ވަނާގަ އެވެ. އެއްވަނާގައިވަނީ ޕޮއިންޓެއް ނުލިބި އޮތް މެކަބީ ޓެލްއަވީވް އަތުން މިރޭ 3-1އިން މޮޅުވި މޮރީނިއޯގެ ކުރީގެ ޓީމު ޕޯޓޯ އެވެ. އެއީ 10 ޕޮއިންޓާއެކުގަ އެވެ.\nޗެލްސީގެ ކޯޗު ހޯސޭ މޮރީނިއޯގެ އާއިލާގެ މެމްބަރުން މެޗު ބަލަނީ: މޮރީނިއޯގެ ޓީމު މޮޅުވީ 2-1އިން.\nޗެމްޕިއަންސް ލީގް ޗެލްސީ ހޯސޭ މޮރީނިއޯ\nމޮރީނިއޯ ގެންދަން މޮނާކޯއިން 35 މިލިއަން ޕައުންޑު، އަބްރޮމޮވިޗް އަޅައިވެސްނުލި!\nގޯލު ނުޖެހެނީ ކޮންފިޑެންސް ނެތުމުން


Fuvahmulaku Thundin Veli Barukohgen Dhaa Odithakah Nurahkalaai Kurimathi Vaa Vaahaka - Vaguthu\n8 މަސް ކުރިން ( މާޗް 18, 2017 )\nފުވައްމުލަށް ތުނޑި - ވަގުތު އިމޭޖެސް: އަމީން ފަހުމީ\nނަމަވެސް މި ތުނޑި އާއި ބެހޭ ގޮތުންވެސް ވަނީ އެތަކެއް ފުލޯކު ވާހަކަ ތަކެއް ދެކެވިފައެވެ. މިރަށުގެ ތުނޑިން ގެއަށް ވެލި ނަގައިގެން ގެންދިޔުމުން އެ ގެ ފަޅުވާ ކަމަށް ގިނަ ބަޔަކު ބުނެއުޅެއެވެ. ނަމަވެސް "ވަގުތު" އަށް މަޢުލޫމާތު ދެމުން ރަށުގެ ހަރު މީހެއްކަމުގައިވާ ސައީދު ބުނީ އެ ވާހަކަ ތަކަކަކީ މުޅިން ފްލޯކް ވާހަކަ ތަކެއްކަމަށާއި މިހާރުވެސް ތުނޑިން ވެލި ގެންނަކަމަށާއި އަދި އެ ވެލި މާލެވެސް ފޮނުވާކަމަށެވެ.\nފުވައްމުލަށް ތުނޑި - ވަގުތު އިމޭޖެސް: އިބްރާހިމް ޝާބިލް\n"އަހަރެން އެރި ދޯންޏެއްގައި ހުރި ބައިވަރު ވެލި ބަސްތާތަކެއް. ސީދާ ތުނޑިން ނަގާފައި ހުރި ވެލި އެއީ. ދަތުރުގެ ތަންކޮޅަކަށް ނުދެވެނީސް ވައިގަދަވެ ވިއްސާރަވެ، ކަނޑުގަދަ ވެއްޖެ. ދެން ހިތަށް އެރި މި ވެލި ބަސްތާތަކުގެ ސަބަބުންނޭ މިހެން ވަނީ. އެއްވެސް ކަހަލަ ބަދަލެއް ނައުމުން އެ ބަސްތާތައް ދޯނިން ބޭރުކުރި. ކަނޑާއި ދިމާއަށް އެއްލާލި. އިސާހިތަކު މުޅި ދުނިޔެ ފެންނަން ފެށި. ކަނޑުގަދަވެ، ވައިގަދަވި ކަމުގެ ނިޝާނެއް ފެންނާންވެސް ނެތް. މުޅިންހެން އެއްކޮށް އަލިވީ." އަދްނާން ހާމަކުރިއެވެ.\n"ވަގުތު" އިން ފުވައްމުލަކަށް ކުރި "ވަގުތު ހޭރިޔާ" ދަތުރުގެ ސްޕޮންސަރުންނަކީ ސޮނީ ސްޕޯޓްސް، އެމްއެކްސް ސައިން، ފައިސަލް ފައުންޑޭޝަން އަދި ރޯޔަލް ރެސްޓޯރެންޓެވެ.\nމާޗް 19, 2017 - 20:22\nކޮންކަމެއްވާނީ ތިތަނުން ވެލި ނެގިއްޔާ.އެއްކަމެއްވެސްނުވާނެ. ފޮނިކަނޑަން ދައްކާ ބުހުތާން ވާހަކަ.ބޯހަލާކު\nމާޗް 19, 2017 - 14:44\nކަނޑަށް އުކާލި ވެލި ބަސްތާތައް އެރޭ އިރު އެރިއިރު ހުރީ ފުވައްމުލަކު ތުނޑިއަށް ލައްގާފައި.\nމާޗް 18, 2017 - 17:09\nހަގީގަތެއްނެއް ހުސް ދޮގުވާހަކަ.


New Zealand Ge Majileehuga Thibi Eh Jinsuge Baiverin Beynunvaa Memberunge List Ga Aisha! - Vaguthu\nކޮވިޑް-19: އަހަރެއްތެރޭ ދުނިޔެއިން 100 މިލިއަން ފައްސި ވޭދަނަ - 11 ގަޑިއިރު ކުރިން\nނިއުޒިލެންޑްގެ މަޖިލީހުގައި ތިބި އެއް ޖިންސުގެ ބައިވެރިން ބޭނުންވާ މެންބަރުންގެ ލިސްޓުގައި އައިޝާ!\n3 މަސް ކުރިން ( އޮކްޓޯބަރ 18, 2020 )\nނިއުޒިލެންޑްގެ މަޖިލީހަށް އިންތިހަބުވި ޑރ. އައިޝާ: ޑރ. އައިޝާއަކީ ރައީސް މުހައްމަދު ނަޝީދުގެ އާއިލީ ބޭފުޅެއް\nއެއް ޖިންސުގެ ގުޅުމަށް ވަކާލާތުކޮށް ފާޅުގައި އޭގެ ބައިވެރިން ތިބި މެންބަރުން އެންމެ ގިނަ ގާނޫނު ހަދާ މަޖިލީހުގެ ރެކޯޑް ނިއު ޒިލެންޑްގެ އާ މަޖިލީހަށް ލިބި، އެ މަޖިލީހުގައި އޭގެ މެންބަރުންގެ ގޮތުގައި ތިބި މީހުންގެ ނަންތަކުގެ ލިސްޓުގައި ދިވެހި އާއިލާއަކަށް ނިސްބަތްވާ ޑރ. އައިޝާ ވެރާލްގެ ނަން ވެސް ހިމެނިއްޖެއެވެ.\nނިއުޒިލެންޑްގެ އާ މަޖިލީހުގެ ވެލިޓަން ދާއިރާގެ ގޮނޑި ކާމިޔާބު ކުރެއްވި ޑރ. އައިޝާއަކީ ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދުގެ އާއިލީ ބޭފުޅެކެވެ. އެކަމަނާއަކީ ރައީސް ނަޝީދުގެ މަންމާފުޅުގެ ކޮއްކޯފުޅު، ލަތީފާ އަހުމަދުގެ ދަރިކަނބަލެކެވެ. އައިޝާގެ ބައްޕާފުޅަކީ ނިއުޒިލެންޑްގެ ބޭފުޅެކެވެ.\nނިއުޒިލެންޑްގެ އާ މަޖިލީހުގެ އިންތިހާބުގެ ހަބަރުތައް ބައިނަލްއަގްވާމީ މީޑިއާތަކުން ރިޕޯޓް ކުރަމުންދާއިރު، ނިއުޒިލެންޑްގެ އާ މަޖިލީހަކީ އެއް ޖިންސުގެ ގުޅުމަށް ފާޅުގައި ތާއީދުކޮށް އޭގެ ބައިވެރިން ވެސް ތިބި މެންބަރުން އެންމެ ގިނަ މަޖިލީހުގެ ރެކޯޑް ހޯދާފއިވާ މަޖިލީހެއް ކަން ވެސް ދުނިޔޭގެ މީޑިއާތަކުން ދަނީ ރިޕޯޓް ކުރަމުންނެވެ.\nމީގެ ކުރިން އެ ރެކޯޑް އޮތީ އިނގިރޭސިވިލާތުގެ ގާނޫނު ހަދާ މަޖިލީހަށެވެ. އިއްޔެ ނިއުޒިލެންޑްގެ އާންމު އިންތިހާބުގެ ނަތީޖާ ދައްކާ ގޮތުން އާ މަޖިލީހުގައި މިފަދަ ގުޅުމުގެ ބައިވެރިން ތިބި 12 މެންބަރުން ގާތްގަނޑަކަށް ތިބި ކަމަށް ރިޕޯޓްކޮށްފައިވެއެވެ. އެއީ ފިރިހެން ބައިވެރިން ތިބި ފިރިހެން މެންބަރުންނާއި އަންހެން ބައިވެރިން ތިބި އަންހެން މެންބަރުންނާއި ދެ ޖިންސުގެ ބައިވެރިން ތިބި މެންބަރުންނެވެ.\nނިއުޒިލެންޑްގެ އާ މަޖިލީހުގައި ތިބި އެއް ޖިންސުގެ ބައިވެރިން ތިބި މެންބަރުންގެ ލިސްޓުގައި އައިޝާގެ ނަން ހިމެނޭ\nމި ގޮތުން އިންތިހާބު ކާމިޔާބު ކުރި ލޭބާ ޕާޓީގެ އަށް މެންބަރުން މީޑިއާތަކުގައި ރިޕޯޓްކޮށްފައިވެއެވެ. އެ މެންބަރުންގެ ތެރޭގައި އައިޝާގެ ނަން ވެސް މީޑިއާތަކުން ހިމަނާފައިވެއެވެ. މި ކަން ދިވެހިންގެ ސަމާލު ކަމަށް އައިސް މީސް މީޑިއާގައި ފާޑުކިއުންތައް ވެސް އަމާޒު ކުރެވެމުން އެބަދެއެވެ.\nޑރ. އައިޝާގެ ނަން މީގައި ހިމެނިފައިވާއިރު އޭނާގެ އަންހެން ދަރިކަނބަލެއް ވެސް ހުރެއެވެ. ދަރިކަނބަލުންނާއެކު ދިރިއުޅުއްވަނީ ވެސް ވެލިންޓަންގައެވެ. އައިޝާގެ އަތްޕުޅުގައި ނިއުޒިލެންޑްގެ ޕާސްޕޯޓާއި ރާއްޖޭގެ ޕާސްޕޯޓް ވެސް އޮވެއެވެ. އެކަމަނާގެ ނަންފުޅަކީ ވެސް ރައީސް ނަޝީދާއި އެކަމަނާގެ މާމާފުޅު އައިޝާ ދީދީގެ ނަންފުޅަށް ދެވިފައިވާ ނަންފުޅެކެވެ.\nއެމްޑީޕީގެ ސަރުކާރު ކުރިން ނިމުނީ ޗާޓުން ބޭރުން ކަންތައް ކުރުމުން: ޖަމީލް\nމަތި މައްޗަށް ދައުވާ ކުރިޔަސް އަދުރޭ ނުސިހޭނެ: ޝިޔާމް\nއޮކްޓޯބަރ 18, 2020 13:30\nސަދޫމް ބައިގައިގެ މީހުން.\nنوح ގެފާނުގެ އަނބިކަނބަލުންނާއި، لوط ގެފާނުގެ އަނބިކަނބަލުންގެ ވާހަކައިން، كافر ވިމީހުންނަށް اللَّه، مثال އެއް ޖެއްސެވިއެވެ. އެ ދެބޭކަނބަލުން ތިއްބެވީ ތިމަންރަސްކަލާނގެ صالح އަޅުންގެ ތެރެއިން ދެ އަޅެއްގެ أمر ގެ ދަށުގައެވެ. ފަހެ، އެ ދެބޭކަނބަލުން، އެ ދެބޭކަލުންނަށް خيانة ތެރިވިއެވެ. ފަހެ، اللَّه ގެ حضرة ން އެއްވެސްކަމެއް އެ ދެބޭކަނބަލުންނަށްޓަކައި، އެ ދެބޭކަލުންނަކަށް ފުއްދައެއް ނުދެއްވުނެވެ. އަދި އެ ދެބޭކަނބަލުންނަށް އަންގަވާނެތެވެ. (ނަރަކައަށް) ވަންނަމީހުނާއެކު، ތިޔަ ދެމީހުންވެސް ނަރަކަޔަށް ވަންނާށެވެ!.\nއޮކްޓޯބަރ 18, 2020 13:32\nނަޝީދަކީވެސް އޭގެ އެއްޗެއް ކަންނޭގެ\nއޮކްޓޯބަރ 18, 2020 13:38\nހެޔޮނުވަނެ މިފަދަ މީހުންނަށް ފުޅުފުޅު ނުކިޔަބަލަ. އެމީހުންގެ ގައުމުގެ ސަގާފަތާ އާދަކާދަ ނެތްނަމަ އެމީހުން މި މީހާ ނުހޮވާނެ. މިފަދަ މީހުން އިސްތިހާރު ނުކޮށްބަލަ\nއޮކްޓޯބަރ 18, 2020 13:41\nތިޔަ ގެއަކުން ރަނގަޅު މީހަކު ނުކުންނާނެބާ\nއޮކްޓޯބަރ 18, 2020 13:47\nލަނޑަޔާ ވަނީ ލަނޑަޔާ.\nއޮކްޓޯބަރ 18, 2020 13:50\nމާނައަކީ ނަޝީދުވެސް އެއްޖިންސުން ގުލހުމްން ހިންގަނީއޭތޯ؟\nއޮކްޓޯބަރ 18, 2020 13:51\nތީ އަންނި ގޯތި މީހުންގެ ފެންވަރު. ތިޔަށްވުރެ ތާހިރު ކަމަކަށް ވަކާތު ކުރަން ނޭނގުނީބާ؟\nއޮކްޓޯބަރ 18, 2020 13:58\nލާދީނީ މީހުންވާނީ ހަމަލާދީނީ މީހުނައް އެއެއްޗަކުން ނިކުންނާނީ އޭގަ ހުރިއެއްޗެއް\nލަނޑަޔާ ވަނީ ލަނޑަޔާ. މީ ދިވެހި ހަރުބަހެއް މިބަސް އިނގިރޭސި ބަހުން ކިޔާ ނަމަކިޔާނީ ފިރިހެނުންނާ ވާނީ ފިރިހެނުންނޭ އަންހެނުންނާއި ވާނީ އަންހެނުންނޭ.\nއޮކްޓޯބަރ 18, 2020 14:17\nދިވެހި ޕާސްޕޯރޓް ލިބޭނީ ދިވެހި ރައްޔިތަކަށް. ދިވެހި ރައްޔިތަކަށް ވެވޭނީ މުސްލިމަކަށް ވެގެން.އެމަންޖެ އަކީ ފާޅުގަ އެއްޖިންސުން ގުޅުިންހިންގާ މީހެއްކަމަށް ތި ބުނަނީ. ދެން އެމަންޖެ އަތުގަ ދިވެހި ޕާސްޕޯރޓް އޮންނަން ޖެހޭ ސަބަބެއް މަގޭގެ މި ގަމާރު ސިކުނޑިއަކަށް ނުވިސްނުނު\nއޮކްޓޯބަރ 18, 2020 17:17\nޝަހާދަތުގެ ދެކަލިމަ ކިޔައިގެން މުސްލިމް ދިވެހި ރާއްޖެއަށް އުފަން މީހުން އެއްޖިންސުން ގުޅުން އެބަ ހިންގާ، މިގައުމުގަ މިފަސްގަނޑުގަ! ދެން އެމީހުންގެ ޕާސްޕޯޓް ނަގަންވީނު މުސްލިމުންނަށް ކިޔާކަހަލަ ނަމެއް ކިއުމަކުން އަދި މީހާ މުސްލިމަކަށްވީނޫން! އޭނަޔަކީ ނިއުޒިލެންޑް ރައްޔިތެއް! މިހާރު އިދެގެން އުޅެނީ އަންހެނަކާ!\nއޮކްޓޯބަރ 21, 2020 17:29\nއޭނާގެ ޕާސްޕޯޓު ކެންސަލް ކުރަން ޖެހެނީ އޭނާ އެއް ޖިންސުން ގުޅުން ހިންގާ މީހަކަށް ވެގެނެއް ނޫން. ނަމަވެސް ދިވެހިރާއްޖޭގެ ޤާނޫނު އަސާސީ ބުނާގޮތުން ދިވެހި ރައްޔިތަކަށް ވެވޭނީ މުސްލިމަކަށް އެކަނި. އޭނާ ވަނީ އޭނާ އަކީ މުސްލިމެއް ނޫން ކަމަށް ބުނެ އިއުލާނުކޮށްފަ.\nއޮކްޓޯބަރ 18, 2020 14:40\nޝައިތާނާގެ ގުރޫޕް، ތިވެރިން މަރުގެ މަލާއިކަތާގެ ބައްދަލުކުރާހިދު ކީކޭބާ ބުނާނި\nއޮކްޓޯބަރ 18, 2020 14:57\nތިޔަކަހަލަ މީހުން ވެރިކަމައް ގެނައީމަ ދެން އަހަރެމެންގެ ދަރިން އައް ކިހިނެއްވާނީ. އަހަރެމެންގެ ދަރިންގެ މުސްތަގުބަލައް ވިސްނަންޔާ ވަގުތުން ވަގުތައް ކެނެރީގެ މި ގައުމުން ފޮނުވާލަން އެބަ ޖެހޭ\nދިވެހިންނަށް ވެވެނީ މުސްލިމުން\nއޮކްޓޯބަރ 18, 2020 15:00\nއޮކްޓޯބަރ 18, 2020 15:18\nއައިޝާ ގެ ޕާސްޕޯޓު ކެންސަލް ކުރަން ގޮވާލަން. ﷲ ނަހީވކުރެއވި އަމަލަކަށް ގަސްދުގަ ފާޅުގަ އަރައިގެންހުރި މުޖިރިމެއް\nއޮކްޓޯބަރ 18, 2020 15:35\nއޮކްޓޯބަރ 18, 2020 15:36\nމުޅި އާއިލާގަ މިބައިގަނޑު ދޯ!\nއޮކްޓޯބަރ 18, 2020 15:53\nއައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ އައިޝާ އިސްތިއުފާ\nއޮކްޓޯބަރ 18, 2020 15:59\nމުޖޫ ނަޢީމް / ނިއުޒިލޭންޑްގެ ކްރައިސްޓް ޗާޗް ސަރަހައްދުން\nއޮކްޓޯބަރ 18, 2020 16:01\nއެއީ އަންނި އާއިލާގެ މީހުންގެ ސްޓައިލް.ދެރަވެސްވޭ މިހެން ބުނަން.އެކަމަކު ހަގީގަތް ވާނީ ހަގީގަތަށް.\nއާދަމް މުލްހިދް / ހއ.މާރަންދޫ ބެރެބެދިމާގެ\nއޮކްޓޯބަރ 18, 2020 16:08\nއަސްލު މިމީހުން ޖެހޭނެ އިސްލާހްވާން.މެމްބަރުކަމަށް ހޮވުނީމަ ދުނިޔެރަންވަނީތަ.\nއޮކްޓޯބަރ 18, 2020 16:35\nއައިޝާ ވެރާލްއަށް ތެދުމަގު ދައްކަވައި އޭނާގެ ފާފަތައް ފުއްސަވާނދޭވެ.\nދިވެހި މުސްލިމް އަންހެނެއް\nއޮކްޓޯބަރ 18, 2020 16:39\nމީނަގެ ނަން މާ މަޝްހޫރުކުރަން އުޅޭތީ ދިވެހި މުސްލިމް އަންހެނެއްގެ ހައިސިއްޔަތުން އަޅުގަނޑު ހިތާމަކުރަން. މީނަ ނިއުޒީލޭންޑްގެ ރައީސާއަށްވިޔަސް މި ދިވެހި ޤައުމުގެ އެއްވެސް ރައްޔިތަކު ފަޚުރުވެރިވާކަށް ނުޖެހޭ، ސަބަބު ވަރަށް ސާފު، މީނައަކީ އިސްލާމްދީނުގެ ތަރަހައިން ބޭރުވެފައިވާމީހެއް. އެއްއިރެއްގައި ދިވެހި ރައްޔިތެއްގެ ގޮތުގައި އުޅުނު އަންހެނެއްގެ ބަނޑުން އުފަންވުމަކީ އަދި މީނަ ޢަށް ޓަކައި ފަޚުރުވެރިވާންޖެހޭ ކަމެއްނޫން. މީނަ ޕްރޮމޯޓްކުރަން މާ ބޮޑަށް ނޫޅުއްވުމަށް ދިވެހި ނޫސްވެރިން ގެ ކިބައިން އެދެން.\nއޮކްޓޯބަރ 18, 2020 16:54\nރާއްޖެ ޕާސްޕޯޓު އަތުލާ....\nއޮކްޓޯބަރ 18, 2020 16:55\nއަދި ނަންވެސް ސްޕެލް ކޮށްފަ އޭނީ ހަމަ ހަރުބީ ކާފަރުން ނަން ލިޔާގޮތަށް.\nއޮކްޓޯބަރ 18, 2020 17:48\nތިމާމެންނަށް ނޭގޭ ކަންތައްތަކުގަ މީހުންގެ އަގުވައްޓާލާ މީހުންގެ ބޮލުގަ އިލްޒާމް އެޅުވުމަކީ ކޮންފަދަ ނުބައިކަމެއް އިސްލާމްދީނުގަ ނޯންނާނެ މީހުންގެ ވާހަކަދައްކާ ދެބޯޑުވުމަށްވުރެ ނުބައިކަމެއް ކިހިނެއްތޯ އަޅުގަޑު މެންނަށް އެގެނި އެވެނި މިވެނި މީހަކީ ކޮންކަހަލަ މީހެއްކަން ޚުދު އަޅުގަޑުމެންގެ އެންމެގާތުގަ އުޅޭމިހުން ވެސް އަޅުގަޑުމެންނަށް ނޭގޭ މީހުންގެ ފަތިފުށްލިޔެ މީހުންގެ އަގުވައްޓާލާއިރު އެގޭބާ ކިހާނުބައިިކަމެއް ކަން މިކުރެވެނި\nއޮކްޓޯބަރ 18, 2020 23:09\nމި އައިޝާގެ ޓުޥީޓާގަ އެބަހުއްޓޭ ލިޔެފަ ތިމަންމީ އިސްލާމެއް ނޫނޯ އެކަމަކު އީދު ފާހަގަ ކުރަމޯ... ދެން ވެސް އޭނަގެ އަންހެނުންނަކީ އަންހެނެއްކަން ސިފަވާގޮތަށް އެބަހުރި އެތައް އެތައް އެއްޗެހި ލިޔެފަ،.....\nއޮކްޓޯބަރ 18, 2020 19:26\nމިހުރިހާ ދުވަހު އަދި މި އަޑުއެހީ ތި މީހެއްގެ ވާހަކަ! އެހެން ނޫނަސް އެއީ އެކަހަލަ އަންހެނަކު ނަމަ، މިރާއްޖެ އައިސް މިތަނުގެ ކަންކަމާ ނުބެހި އުޅޭތީ އުފާކުރަމެވެ. ދެން އެމީހެއްގެ ވާހަކަ ނުދެއްކުން ރަނގަޅެވެ. އޭނައާ އަންނިއާ ތިމާގެ ވުމަކީ އަންނިގެ ކުށެއް ނޫނެވެ. ރަހިމުގެ ގުޅުމާއި، ލޭގެ ގުޅުމަކީ ﷲ އިޚްތިޔާރު ކުރައްވަވާ ގޮތަކަށް ވެނިމިދާ ކަންކަމެވެ. އިސްލާމީ ތާރީޚްގައި ވެސް ވަރަށް ޞާލިޙް ބޭފުޅުންގެ ގާތްތިމާގެ މީހުންގެ ގޮތުގައި، ނުބައި ނުލަފާ، އިސްލާމްދީނުގެ ޢަދުއްވުންގެ ވާހަކަ އޮވެއެވެ.\nއޮކްޓޯބަރ 18, 2020 19:32\nއޮކްޓޯބަރ 18, 2020 19:59\nސުވާލު! ޢޭނާ ދިވެއްސަކަށްވީ ކިހިނެއް؟ އަންމަ މި ގައުމު ވީމަ؟\nއޮކްޓޯބަރ 18, 2020 20:49\nއެމަންޖެއަކީ މުސްލިމެއް ނޫނޭ. ހޭބަލިވަނީ.\nއޮކްޓޯބަރ 18, 2020 21:27\nމި ގޮލާ އަމިއްލަޔަށް ޓުވީޓު ކޮށްފައެބައިން މިދިޔަ އީދު ދުވަހު އޭނައަކީ ކާފަރެއްކަމަށް..\nއޮކްޓޯބަރ 18, 2020 21:39\nތި އާއިލާގައި ވެސް ޙީނުވޭ ސަހަލު އެކަކުވެސް ހުރިހެން..\nއޭނާ ފާޅުގައި މުސްލިމެއް ނޫންކަމަށް ބުނީމަ، ކިހިނެތް އޭނާގެ އަތުގައި ދިވެހިޕާސްޕޯޓެއް އޮންނަނީ..\nޤާނޫނާއި ޚިލާފަށްވީނޫންތޯ ދިވެއްސަކަށްވެވޭނީ މުސްލިމަކަށް، އެއްޖިންސުން ގުޅުން ހިންގާ މީހުން ނާއި މުސްލިމުނޫން މީހުން އަތުގައި ދިވެހި ޕާސްޕޯޓް އޮވެގެން ނުވާނެ.. އެއީ ގާނޫނު އަސާސީ އައި ތަޢާރަޒުވާކަމެއް.\nކޮބް އިމިގްރޭޝަން ؟ ނިދާފަތޯ؟\nއޮކްޓޯބަރ 18, 2020 23:21\nމަށަ ކީ ނަޝީދަ ކާ މާ ގަޔާވާ މީހެއް ނޫން. މި ކަމާ ނަޝީދާ ނުގުޅުވޭނެ. ތިމާގެ ވެދާނެ ކާފަރަ ކާ ވެސް. އަބޫޖަހުލަ ކީ ރަސޫލާގެ ބޮޑުބޭބެ.\nއޮކްޓޯބަރ 18, 2020 23:55\nތި އަންހެން މީހާ އަކީ ދިވެއްސަކަށް ވީތީ ލަދުގަނޭ. ދީނާ ނަފްސް ވިއްކައިގެން ތިކަހަލަ ގިނަ މީހުން މަގާމް ތައް ހޯދަނީ..\nއޮކްޓޯބަރ 19, 2020 01:08\nއެއީ އަންނިއާއި އޭނާގެ އާއިލާ މީހުން އެބުނާ މިނިވަންކަމަކީ... ލާދީނީ ބައިގަނޑު ވޯޓުދީގެން އަތް ޖަހަން ތިބޭ... މިއެމްޑީޕީ މެމްބަރުން މިގައުމު ހަލާކު ކޮއްފިޔޭ....


9/11 ގެ ހަނދާން އާކުރަން ބޭއްވި ރަަސްމިއްޔާތު ދޫކުރައްވާ ހިލަރީ ވަޑައިގެންފި\nއާދަމް ނަވާޒް 11 ސެޕްޓެމްބަރ 2016\nއެމެރިކާ އަށް 2001 ވަނަ އަހަރުގެ ސެޕްޓެމްބަރ 11 ވަނަ ދުވަހު ދިން ވަރުގަދަ ޓެރަރިސްޓް ހަމަލާގެ ހަނދާންތައް އާކުރަން މިއަދު ކުރިއަށްދިޔަ ރަސްމިއްޔާތު ދޫކުރައްވާ ޑިމޮކްރަޓިކް ޕާޓީގެ ރިޔާސީ ކެނޑިޑޭޓް ހިލަރީ ކްލިންޓަން ނިކުމެވަޑައިގެންފިއެވެ. ރިޕޯޓްތައް ބުނާ ގޮތުގައި ހިލަރީ ރަސްމިއްޔާތު ދޫކުރައްވާ ވަޑައިގެންނެވީ ސިއްހީ މައްސަލައެއް ކުރިމަތިވެގެންނެވެ.\nއެކަން ހިލަރީގެ ކެމްޕޭން ޓީމުން ވެސް ވަނީ ކަށަވަރު ކޮށްދީފައެވެ. ކެމްޕޭން ޓީމުން ނެރުނު ބަޔާނެއްގައި ބުނީ ހިލަރީ ރަސްމިއްޔާތު ދޫކުރައްވާ ވަޑައިގެންނެވީ މާބޮޑަށް ހޫނު ގަދަވެގެން ކަމަށެވެ. މިހާރު ހިލަރީ ގެންދަވަނީ ނިއުޔޯކްގައި ހުންނަ ދަރިކަނބަލުންގެ އެޕާޓްމަންޓްގައި އަރާމު ކުރައްވަމުން ކަމަށް ވެސް ބަޔާނުގައި ވެއެވެ. ބަޔާނުގައި އިތުރަށް ބުނީ ހިލަރީގެ ހާލު މިހާރު ރަނގަޅު ކަމަށެވެ.\nނަމަވެސް ހިލަރީ އެއްވެސް ފަރުވާއެއް ހޯއްދެވިގެން ކެމްޕޭން ޓީމުން ޔަގީންކޮށެއް ނުދެއެވެ.\nރަސްމިއްޔާތު ދޫކުރައްވާ ހިލަރީ ވަޑައިގެންނެވި މަންޒަރު ފެންނަ ވީޑިއޯ އިން ފެންނަ ގޮތުގައި ހިލަރީ ވެހިކަލަށް އަރައިވަޑައިގެންނެވީ ވެސް ކައިރީގައި ތިބި ބޮޑީގާޑުންގެ އެހީތެރިކަމާއި އެކުއެވެ. ވެހިކަލަށް އަރަން އުޅުނު ވަގުތު ހިލަރީ ވެޓިވަޑައިގަންނަވަނިކޮށް ބޮޑީގާޑުން ހިފެހެއްޓި މަންޒަރު ވެސް ވީޑިއޯ އިން ފެނެއެވެ.\nއުމުރުފުޅުން 68 އަހަރުފުޅުގެ ހިލަރީއަށް 2012 ވަނަ އަހަރު ވެސް ސިއްހީ މައްސަލައެއް ދިމާވެގެން ފަރުވާ ދީފައިވެއެވެ.\nރިޔާސީ އިންތިޙާބުގައި ހިލަރީ އާއި ވާދަކުރައްވާ ޑޮނަލްޑް ޓްރަމްޕް ގެންދަވަނީ ހިލަރީގެ ސިއްހީ ހާލަތު އެމެރިކާގެ ރައީސްކަމުގެ މަގާމުން ފުރުއްވަން ތަންދޭތޯ ވަރަށް ބޮޑަށް ސުވާލު އުފައްދަމުންނެވެ. މިއަދު ހިނގި ކަންތަކާއި ގުޅިގެން މިސުވާލުތައް އިތުރު ވާނެ ކަމަށް ބެލެވެއެވެ.\nނަމަވެސް ހިލަރީގެ ޑޮކްޓަރު މިދިޔަ މަހު ބުނެފައި ވަނީ ހިލަރީގެ ސިއްހީ ހާލަތު ވަރަށް ރަނގަޅު ކަމަށާއި އެމެރިކާގެ ރައީސް ކަމުގެ ޒިންމާތައް އަދާކުރެވޭނެ ފަދަ ކުޅަދާނަކަން ހިލަރީގެ ކިބައިގައި ސިއްހީ ގޮތުން އެބަހުރި ކަމަށެވެ.\nއަރުޝީފަށް ނެގީ 25/01/2017 19:04\nއެންމެފަހުން އަޕްޑޭޓްކުރީ 25/01/2017 19:04\nމުހައްމަދު އައިމަން 16 މިނެޓު ކުރިން\nނަޖާހު މަސްއޫދު 24 މިނެޓު ކުރިން


Inthihaabah Fahu Male' Council Ge Dhashah Hulhumale' Annaane: Anas - Vaguthu\nއަންނަ އޭޕްރީލް މަހުގެ 10 ވަނަ ދުވަހު ބާއްވާ ލޯކަލް ކައުންސިލްތަކުގެ އިންތިޚާބަށް ފަހު މާލެ ސިޓީ ކައުންސިލްގެ ދަށަށް ހުޅުމާލެ އަންނާނެ ކަމަށް މާލޭގެ މޭޔަރު ކަމަށް ވާދަކުރައްވާ ވެރިކަން ކުރާ އެމްޑީޕީގެ ކެންޑިޑޭޓް އަނަސް އަބްދުލް ސައްތާރު މިއަދު ވިދާޅުވެއްޖެއެވެ.\n"ރާއްޖެ ޓީވީ" ޕްރޮގްރާމެއްގައި ބައިވެރިވެވަޑައިގެން އަނަސް ވިދާޅުވީ ލާމަރުކަޒީ ގާނޫނަށް ގެނެވުނު އިސްލާހުތައް ތަންފީޒު ކުރާއިރު ހުޅުމާލެ އޮންނާނީ މާލެ ސިޓީ ކައުންސިލްގެ ދަށުގައި ކަމަށެވެ. ހުޅުމާލޭގައި ދިރިއުޅޭ ރައްޔިތުންނަށް މުނިސިޕަލްޓީ ޚިދުމަތްތައް ވެސް ފޯރުކޮށްދޭނީ ސިޓީ ކައުންސިލްގެ ފަރާތުން ކަމަށް އަނަސް ވިދާޅުވިއެވެ. އެކަމަށް ވައުދެއް ވަކިން ވާން ނުޖެހޭ ކަމަށް ވެސް އޭނާ ވިދާޅުވިއެވެ.\nއަނަސް ވިދާޅުވީ ލާމަރުކަޒީ ނިޒާމުގެ ތެރެއިން ރައްޔިތުންނަށް ޚިދުމަތްތައް ދޭނެ ގޮތެއް އެމްޑީޕީ ނޫން ބަޔަކަށް ނޭނގޭނެ ކަމަށެވެ. އެމްޑީޕީގެ ފުރަތަމަ ސަރުކާރު ނިމުނު ފަހުން އައި ދެ ސަރުކާރުގައި ވެސް ލާމަރުކަޒީ ނިޒާމު ބަލިކަށިކޮށް ލާމަރުކަޒީ ބާރުތައް ސަރުކާރުގެ ކެބިނެޓްގެ ތެރެއަށް ގެނެވުނު ކަން އަނަސް ފާހަގަކުރެއްވިއެވެ. އެކަމަކު އަނެއްކާ ވެސް އެމްޑީޕީގެ ސަރުކާރެއް އައިސް ނިޒާމު ހަރުދަނާ ކުރަމުންދާ ކަމަށް އޭނާ ވިދާޅުވިއެވެ.\nއަނަސް ވިދާޅުވި ގޮތުގައި ކުރިއަށް އޮތް ކައުންސިލް އިންތިޚާބު އެމްޑީޕީއަށް ވަރަށް މުހިއްމު ކަމަށެވެ. ސަބަބަކީ އެމްޑީޕީއަކީ އަބަދުވެސް ބާރުތައް ވަކިން ހިނގަން ޖެހޭ ކަމަށް ގަބޫލު ކުރާ ޕާޓީއެއް ކަމަށް އޭނާ ވިދާޅުވިއެވެ. އެހެންކަމުން ކައުންސިލްތަކަށް ދެވިފައިވާ ބާރުތަކެއްގެ ތެރެއަށް އެމްޑީޕީގެ ބާރު އޮތް ސަރުކާރާއި އެމްޑީޕީގެ މެޖޯރިޓީ އޮތް ރައްޔިތުންގެ މަޖިލީހުން ވަންނަން ބޭނުން ނުވާނެ ކަމަށް އަނަސް ވިދާޅުވިއެވެ.\n"އެމްޑީޕީއަކީ ބާރުތައް ވަކިން ހިނގަން ޖެހޭނެ ކަމަށް ގަބޫލު ކުރާ ޕާޓީއެއް. ސަރުކާރާއި ރައްޔިތުންގެ މަޖިލިސް ލިބުނު ނަމަވެސް ލާމަރުކަޒީ ބާރުތަކުން ކުރަން ޖެހޭ ކަންކަން ސަރުކާރާއި މަޖިލީހުގެ ތެރެއަށް ގެނެސްގެން ކުރުމަކީ އެމްޑީޕީގެ ވިސްނުމެއް ނޫން." އަނަސް ވިދާޅުވިއެވެ.\nކުރީގެ ރައީސް މައުމޫން އަބްދުލް ގައްޔޫމްގެ ވެރިކަމުގައި މާލޭގެ ރައްޔިތުންނަށް ބޯހިޔާވަހިކަން ފޯރުކޮށްދިނުމުގެ ސިޔާސަތުގެ ދަށުން ހުޅުމާލެ ހިއްކަން ފެށިއިރު، އެޗްޑީސީގެ ނަމުގައި ކުންފުންޏެއް އުފައްދައި އެ ކުންފުނީގެ ބެލުމުގެ ދަށުގައިވާ ތަނަކަށް ހުޅުމާލެ ހަމަޖެއްސިއެވެ.\nމައުމޫން ވެރިކަމުގައި ކަނޑައެޅި އެ ސިޔާސަތުގެ ސަބަބުން ކުރީގެ ރައީސް މުހައްމަދު ނަޝީދުގެ ސަރުކާރާއި ކުރީގެ ރައީސް ޑރ. މުހައްމަދު ވަހީދުގެ ވެރިކަމުގައި އާއި ކުރީގެ ރައީސް އަބްދުﷲ ޔާމީންގެ ވެރިކަމުގައި ވެސް ތަންފީޒުކޮށްފައިވާއިރު މިހާރުގެ ރައީސް އިބްރާހިމް މުހައްމަދު ސޯލިހްގެ ވެރިކަމުގައި ވެސް ދަނީ ތަންފީޒު ކުރަމުންނެވެ.\nމި ގޮތުން މަޖިލީހުގައި ތިއްބެވި އެމްޑީޕީގެ މެންބަރުން އެޗްޑީސީގެ ދަށުގައި ހުޅުމާލެ އޮންނާތީ ފާޑުވިދާޅުވާތާ ދުވަސްތަކެއް ވެފައިވަނިކޮށް އިދިކޮޅު ޕީޕީއެމްއާއި ޕީއެންސީގެ އިސް ބައެއް ބޭފުޅުން ވެސް މިހާރު އެ ކަން ބަދަލު ކުރަން ތާއީދު ކުރައްވާ ވާހަކަ ދައްކަވައެވެ. އޭގެ ތެރޭގައި މާލޭގެ މޭޔަރު ކަމަށް ވާދަކުރައްވާ ޑރ. މުހައްމަދު މުއިއްޒު ވެސް ހިމެނިވަޑައިގަންނަވައެވެ.\nސުލްހަވެރި، އަމާން، ތަހުޒީބީ ދިރިއުޅުމަކަށް އަބްދުﷲ ރަޝީދު!\nމާޗް 4, 2021 11:28\n،މޮޅުއެއްޗެއް ބުނެލީ ރައްޔިތުންގެ ބޯލަން\nއެމްޑީޕީ އަށް މިފަހަރު ނޫނެކޭ ބުނާނީ\nމާޗް 4, 2021 11:31\nކައުންސިލްގެ ބާރުތަކުގެ ތެރެއަށް ކުރިންވެސް ސަރުކާރުތަކުން ވަދެފައިވަނީ ސަރުކާރުގެ ހިންގާ މަސްރޫއުތައް ހިންގުމަށް ކައުންސިލްތަކުން ދުއްތުރާ ކުރާތީއެވެ. އޭގެ އެއްބަޔަކީ މާލެ އާ އައްޑޫ ސިޓީ ކައުންސިލެވެ.\nއެމްޑީޕީ އަކީ ތިޔަބުނާ ގޮތައް ބާރުތައް ދޫކުރާ ބައެއް ކަމަށްވާނަމަ ލާމަރުކަޒީ ޤާނޫނާ އެއްގޮތައް ކައުންސިލް ހިންގުމަށް ރައްޔިތުން އައްޔަނުކުރާ ކައުންސިލްތަކަށް ބާރުތައް ދޫކުރަން ކެރެންވާނެއެވެ. އެމްޑީޕީގެ ކައުންސިލެއް ނެތިއްޔާ ބާރުތައް ހިފެހެއްޓުމުގެ ވިސްނުން އެމްޑީޕީ އާ އަނަސްގެ ކިބައިގަ ހުރިކަން ވާހަކަތަކުން އެބަ އެނގެއެވެ.\nމާޗް 4, 2021 11:42\nއަނަސް ބުނިއަސް ހާދަހީނުވެއޭ\nމާޗް 4, 2021 11:57\nރައްޔިތުން ނޫނެކޭބުންޏަސް އީސީ އޮތީ އެގޮތަކަށްނޫންކަން ކަލޭމެން ދަންނަންވާނެއެވެ. އީސީގެ ފުލް ކޮންޓްރޯލް އޮތީ އަޅުގަނޑުމެން އެމްޑީޕީ އަތުގަ އިގޭތޯއެވެ؟\nމާޗް 4, 2021 12:09\nމާޗް 4, 2021 12:22\nސިޓީކައުންސިލްގެ ޒިންމާދާރުކަން ބޮޑުއެކަމް ޒިންމާ އަދާ ނުކުރެވޭ، އަމަލާ ބަހާއި ދިމާނުވޭ، ދޯދިޔާކަން އެހާބޮޑު، ތިބަޔަކާއި ހަވާލުވެއްޖެޔާ ހުޅުމާލެއަށް ވާނެ ގޮތަކާއިމެދު ބިރުބޮޑު.\nޙުޅުމާލެ ވެސް އަދި ވިލި މާލެ ވެސް އެއްކޮށްލީމަ މި ވަނީ ލާމަރުކަޒީތޯ ނުވަތަ މަރުކަޒީތޯ އަނަސް އަށް އެނގޭބާ؟ ބާރުތައް ވަކިކުރަން ވަކާލާތު ކުރަނީ އެކަމަކު ދެންވެސް ވަކިން އޮތް ތަނެއްވިއްޔާ ގެނެސް މުށައްލެވޭތޯ މިބަލަނީ..\nމާޗް 4, 2021 12:28\nތިއީ ހުޅުމާލޭގެ ހަލާކު. އަދި މާލޭ ރައްޔިތުންނަށް އަޅާނުލުމުގެ އާ ބޮޅެއް. ފުރަތަމަ މި މާލެ ހައްލުކޮށްފައި ދެން ހުޅުމާލޭ ވާހަކަ ދައްކަބަލަ\nޢަނަސް ކަލެއަށް މާލެ ސީޓީއަށް ކޮށްދެވިދާނެ ކަމެއް ބުނެބަލަ!!ކޮބާ ގޯތި... ކޮބާ ފްލެޓް؟؟!\nމާޗް 4, 2021 12:51\nތިޔަ ވަނީ ލާމަރުކަޒީތޯ ! ބަ....ނު! ތިޔަ ކިޔާއެއްދިމައެއްނުވެއެއްނު!\nމާޗް 4, 2021 12:56\nހުރިހާ ބާރުތައް ވަކިން ހިންގަން އެގޭތީތާ ހުރިހާ ބާރެއް އަންބޮޑިޔަށް ކަހާލާއިގެން ތިޔާއުޅެނީ\nމާޗް 4, 2021 16:33\nހުޅުމާލެ އާއި ވިލި މާލެ އަކީ މާލެ ސިޓީގެ ބަޔެއް ވީމާ މިތަން ތަނުގެ މޮނިސިޕަލް ކަންކަން ކުރަންޖެހޭނީ ސިޓީ ޖައުންސެލުން އެޗްޑީސީ އަކީ ހުޅުމާލެ ޑިވޮލޮޕްކޮށް އިމާރާތާއި ހައުސިން ޕުރަޖަކްޓު ހިންގާ ކުންފުނި އަދި ރާއްޖެން ބޭރުގަޔާއި ރާއްޖޭގެ އެހެން ތަންތަނުގައިވެސް ހައުސިން މަޝްރޫޢު ހިންގިދާނެ ކުންފުނީގެ ފައިދާ އިތުރުކުރަން !\nރައީސް ސޯލިހުގެ ސަރުކާރަށް ދެއަހަރު ދުވަސް ވީއިރު ނުވިކަމެއް ކިހިނެތް ތޯ ދާނީ؟ ދުވެފަ ތޯ ދަނީ.


Falhifalhi ah falhi! kobaa kon falhieh? - One Online\nފަޅިފަޅިއަށް ފަޅި! ކޮބާ ކޮން ފަޅިއެއް؟\nރައީސް ނަޝީދު އަދި ރައީސް ސޯލިހު: ދެބޭފުޅުންގެ ސިޔާސީ ފިކުރު ވަނީ ދެކަފި ވެފައި --- ވަން ގްރެފިކްސް\nމިހާރު އެންމެ އާންމު ސުވާލަކީ މިއެވެ؛ އެންމެން ކުރާ ސުވާލަކީ މިއެވެ؛ އެމްޑީޕީގެ މީހަކާ ދިމާވެއްޖެ ނަމަ އަމުދުން އެންމެ ފުރަތަމަ ވެސް އަހައިލެވެނީ ވެސް މިހެންނެވެ: "ކޮބާ، ކޮން ފަޅިއެއް؟"\nއެންމެ ފަހުން އެމްޑީޕީގެ ތެރޭގައި ވެސް ވަރުގަދަ ރެނދެއް މި ލީ އެވެ. މިއީ ރައީސް އިބްރާހިމް މުހަންމަދު ސޯލިހު ވެރިކަމަށް ވަޑައިގަތީއްސުރެ، ލީޑަޝިޕްގައި ކޯޅުންތައް މަޑުމަޑުން ބޮޑުވަމުން އައިސް މިއަދު އޮތް ހާލަތެވެ. އެމްޑީޕީގެ އާންމު މެންބަރުންގެ ތެރޭގައި މި ނުތަނަވަސްކަން އޮތީ އިންތިހާ އަށެވެ. އެމްޑީޕީ އަށް ބޮޑުތަނުން ވަފާތެރި ބައެއް މީހުން އަދި މެންބަރުން މި ހަގީގަތް ގަބޫލުކުރަން ބޭނުން ނުވިޔަސް، އެމްޑީޕީގެ ރައީސް މުހަންމަދު ނަޝީދާއި ރައީސް ސޯލިހާ ދޭތެރޭ ދުޅަހެޔޮ ގުޅުމެއް ނެތެވެ. އެއަށް ވުރެ ބޮޑަށް ހުޅު ފަޅައިގެން ގޮސްފި އެވެ. މި އަލިފާންގަނޑުގެ ގިނި މާ ބޮޑަށް ގަދަވެސް ވެއްޖެ އެވެ.\nމިހާރު އެމްޑީޕީ އޮތީ ތިން ބަޔަށް ބެހިފަ އެވެ. އެއް ބަޔަކީ ރައީސް ސޯލިހަށް ވަފާތެރި ބައެކެވެ. ދެން އޮތީ ރައީސް ނަޝީދަށް ވަފާތެރި ބައެކެވެ. "ކޮބާ، ކޮން ޕާޓީއެއްހޭ އަހައިފި ނަމަ" ތިން ވަނަ ފަރާތުގެ ޖަވާބަކީ، އެއްވެސް ކޮޅެއް ނޫން ކަމެވެ. އެއީ، ރަތްލާ ޖެހި އެމްޑީޕީ މެންބަރުން ބުނާ ގޮތެވެ. އެކަމަކު ބެލެވޭ ގޮތުގައި އެއީ އެމްޑީޕީގެ ތެރެއިން ވަރަށް މަދު ބައެކެވެ.\nއެހެން ޕާޓީތަކެކޭ ވެސް އެއްގޮތަށް، އެމްޑީޕީގެ އެތެރެ ބައިބައިވާން ޖެހުނު ސަބަބާ ބެހޭ ގޮތުން މާ ބޮޑު ތަފުސީލަކަށް ދާކަށް ނުޖެހެ އެވެ. އެކަން އޮތީ ސާފުކޮށް ފެންނާށެވެ. އޭގައި އޮތީ، ހަމަ އެންމެ ސަބަބެކެވެ. ވެރިކަމުގެ ބާރުގެ ތަޅާފޮޅުމެވެ. ރައީސް ނަޝީދު ވަރަށް ފާޅުގައި ވިދާޅުވެފައިވާ ގޮތުގައި ވެރިކަމުގެ ބާރާ ދުރުގައި ހުންނަވާކަށް އެމަނިކުފާނު ބޭނުންފުޅެއް ނޫނެވެ. އެހެންވެ އެމަނިކުފާނު އެ ގެންދަވަނީ ވެރިކަމަށް ވަޑައިގެންނެވޭނެ ހުރިހާ ގޮތެއް ބައްލަވަމުންނެވެ. އަނެއްކޮޅުން، އެމްޑީޕީގެ އެންމެ އިސް ފަރާތް، ރައީސް ސޯލިހު އެ ގެންދަވަނީ ދެވަނަ ދައުރަކަށް ތައްޔާރުވެ ވަޑައިގަންނަވަމުންނެވެ. އެހެންވެ، ދެބޭފުޅުން އެކުގައި ތިއްބެވި ފޮޓޯގަނޑު މެދުން އިރައިގެން ދިއުން ނުވަތަ އިރައިލުން ނޫން ގޮތެއް މިކަމަކު ނެތެވެ.\nރައީސް ނަޝީދު މީގެ ދެ ދުވަސް ކުރިން ވިދާޅުވެފައިވާ ގޮތުގައި އެމަނިކުފާނަށް ސިޔާސީ ގޮތުން ރައީސް ސޯލިހާ އެކު ހުންނެވޭނެ ގޮތެއްވެސް މިހާރަކު ނެތެވެ. އޭގެ އެންމެ ފުން މާނައަކީ ދެ ބޭފުޅުން ވަކިވެވަޑައިގަތްކަން ރަސްމީގޮތުން އިއުލާނުކުރެއްވުމެވެ.\nދެން އޮތް ސުވާލަކީ، އެމްޑީޕީގެ ތެރެއިން ކުރި ހޯދާނީ ކޮން ބޭފުޅެއްތޯ އެވެ؟ އެކި މީހުން އެކި ފޯމިއުލާތައް މިހާރު އޮންނާނީ ހަދައިފަ އެވެ. މިއީ ވަރަށް ހޫނު ބަހުސެއް ވެސް މެ އެވެ.\nސަރުކާރެއްގެ ވެރިޔަކާ ދެކޮޅަށް، ރައީސުލްޖުމްހޫރިއްޔާއަކާ ދެކޮޅަށް، އެ ސަރުކާރެއް ދެމިއޮއްވައި ޕާޓީތެރެއިން ނުކުންނެވި އެއްވެސް ބޭފުޅަކަށް ކާމިޔާބު ލިބިފައި ނެތް ކަން ތާރީހުން އެބަ ހެކިވެ އެވެ. ސަރުކާރެއް މި ވައްޓައިލެވެނީ ވޯޓުންނެވެ. އެހެންވެ، ވޯޓާ ހަމައަށް ދާއިރު އެމްޑީޕީގެ ތެރެއިން ކުރި ހޯދުން، މިއީ މި ރޭހުގެ އެންމެ ކުރީ ސަފުގައި އޮތް މައުލޫއެވެ. ދެން އޮތް އަނެއް ސުވާލަކީ، އެމްޑީޕީ ނަމަ، އެ ޕާޓީގެ އެންމެ މުހިންމު ގުނަވަން ކަމަށްވާ ގައުމީ މަޖިލިސްގެ ކޮންޓްރޯލް ހޯދަން ފަސޭހަ ވާނީ ކޮން ބޭފުޅަކަށްތޯ އުފެދޭ ސުވާލެވެ؟\nއަޑުތައް އިވޭ ގޮތުން ރައީސް ސޯލިހު މިހާރުވެސް ވަނީ ގައުމީ މަޖިލީހުގެ ސާފު ކޮންޓްރޯލް ހޯއްދަވައިފަ އެވެ. ރައީސް ނަޝީދު މީގެ ދެ ދުވަހެއް ވަރު ކުރިން އެ ވިދާޅުވި ބަސްފުޅުތަކާއި އެ އުދާސްތައް ގުޅިފައި ވަނީ އެކަމާ އެވެ. ގަބޫލު ކުރެވޭ ގޮތުގައި، ރައީސް ނަޝީދު މިހާރު އެ ވިދާޅުވާ ވާހަކަފުޅުތައް އެ ވިދާޅުވަނީ، އެމަނިކުފާނުގެ އުއްމީދުތަކާއި ހުވަފެންތަކަށް އެމްޑީޕީ ތެރެއިން ކުރިއެރުމެއް ލިބެން ނެތުމުން ކަމަށް ބެލެވެ އެވެ. އަދި ނަޝީދު އެމަނިކުފާނުގެ ސިޔާސީ ހަތުރުންގެ އެހީތެރިކަމަށް އެދިވަޑައިގަތީ ވެސް އެހެން އެއްވެސް ގޮތެއް ނެތުމުން ކަމަށް ބެލެވެ އެވެ. ރައީސް ސޯލިހު ދޫދެއްވަން ހުންނެވި ނަމަ، ނަޝީދުގެ ފުރަތަމަ ސިޓީފުޅު ދާނީ ރައީސް ސޯލިހަށް ކަން ކަށަވަރެވެ.\nބައެއް މީހުން ގަބޫލުކުރާ އެހެން ވިސްނުމެއް ވެސް އެބައޮތެވެ. މިއީ އެ ދެބޭފުޅުން ގުޅިވަޑައިގެން ކުޅުއްވާ ގޭމެއް ކަމެވެ. މިއީ ބޮޑު ޗަރުކޭހެއް ކަމެވެ. އާޚިރުގައި ވެރިކަމުގެ ނިޒާމު ފުރޮޅާލައި، ބޮޑުވަޒީރު ކަމުގައި ނަޝީދު، އަދި ރައީސް ކަމުގައި ސޯލިހު ހުންނަވާނެ އެވެ. އެކަމަކު އެހެން ވިސްނާ މީހުންނަށް ނުވިސްނޭ އެއްކަމަކީ، މިގޮތަށް ކޯޅޭ ކޯޅުންތަކުން ޕާޓީއަށް އިންތިހާއަށް ގެއްލުން ލިބޭނެ ކަމެވެ. މި ގޭމް ނުކުޅުއްވިޔަސް، އެ ދެބޭފުޅުންނަށް ބޭނުންފުޅު ކަމެއް ކުރެއްވޭނޭ މަގު އެބައޮތެވެ. ނިޒާމް ބަދަލުކޮށްލުމުގެ ފުރުސަތު ވެސް ވަރަށް ރީއްޗަށް އެބައޮތް ކަން އެއީ ސާފުކޮށް ފެންނަން އޮތް ކަމެކެވެ. އެހެންކަމުން މި ވިސްނުމަށް މަސައްކަތް ކުރާ ނަމަ، މާ ގިނަ ގޭމް ތަކެއް ކުޅުއްވަން ޖެހިވަޑައިގަންނަވާކަށް ނުޖެހެ އެވެ.\nމިއީ، މީގެ ފަސް އަހަރެއްހައި ދުވަސް ކުރީން، ރައީސް މައުމޫން އަބްދުލްގައްޔޫމާއި އޭރު ރައީސް ކަމުގައި ހުންނެވި އަބްދުﷲ ޔާމީނާ ދޭތެރޭ ވެސް ހަމަ މިކަހަލަ ކަންތައްގަނޑެއް ހިނގިއިރު ދެއްކި ކަހަލަ ވާހަކަތަކެކެވެ. އެކަމަކު އާޚިރުގައި ނިމިގެން ދިޔައީ އާންމުން ހީވެސް ނުކުރާ ކަހަލަ ގޮތަކަށެވެ.\nއެމްޑީޕީގެ ވަރަށް ގިނަ ބަޔަކު މިހާރު ތިބޭނީ ވަރަށް ބޮޑު ޝޮކެއްގައެވެ. މިއީ އެމްޑީޕީ ކަހަލަ ޕާޓީއަކަށް ދިމާވެދާނެ ކަމެއް ކަމަކަށް އެ ޕާޓީގެ ވަރަށް ގިނަ މެންބަރުން ގަބޫލެއް ނުކުރާނެ އެވެ. އެކަމަކު ގަބޫލުކުރަންވީ ކަމަކީ މިއެވެ. މިއީ ސިޔާސީ ކަންކަން ކަމެވެ. ކޮންމެ ފަދަ ކަމެއް ވެސް ފެނިދާނެ ކަމެވެ.\nރައީސް ނަޝީދާއި ރައީސް ސޯލިހަކީ ވަރަށް ގާތް ދެ ރަހުމަތްތެރިންނެވެ. ދެބޭފުޅުން ސިޔާސީ ގޮތުން ދެފަޅިއަށް އެރުމަކީ ގަބޫލު ކުރެވޭ ވަރުގެ ކަމެއް ކަމަށް ނުވިޔަސް، އެ ހަގީގަތް މިހާރު ގަބޫލުކުރަންވީ އެވެ. "ވެރިކަމުގެ ލައްޒަތު" މިއީ ހަމައެކަނި ބަހެއް ނޫނެވެ. އެއީ އާދަޔާ ހިލާފު ލައްޒަތެއް ލިބޭ ކަމެއް ވެސް މެ އެވެ.\nގުޅޭ ޓެގު ސިޔާސީ ޕީޕީއެމް އެމްޑީޕީ ރައީސް އިބްރާހިމް މުހައްމަދު ސޯލިހު ޕީޕަލްސް ނެޝަނަލް ކޮންގްރެސް މުހައްމަދު ނަޝީދު، އެމްޑީޕީގެ ރައީސް


Messi ge musaara hamakuran Barca in kulhuntherin vikkany\nމެސީގެ މުސާރަ ހަމަކުރަން ބާސާއިން ކުޅުންތެރިން ވިއްކަނީ\nބާސެލޯނާއާއެކު އާ އެއްބަސްވުމުގައި މެސީ ސޮއިކުރާއިރު އޭނާއަށް އެކަށީގެންވާ މުސާރަައެއް ދިނުމަށް އެ ކުލަބުގެ މުހިންމު ބައެއް ކުޅުންތެރިން ވިއްކާލަން ނިންމައިފިއެވެ.\nމާލީ ބޮޑު އަނދަވަޅެއްގައި އޮތް ބާސެލޯނާއިން މެސީއާއި އެކު އާ އެއްބަސްވުމެއް ސޮއިކުރަން ތައްޔާރުވާއިރު މިހާރު އޭނާއަކީ ފްރީ އޭޖެންޓެކެވެ. މެސީއާއެކު ބާސާ ހަދާފައިވާ އެއްބަސްވުން ޖޫން 30 ގައި ވަނީ ހަމަވެފައެވެ.\nބާސާގެ އާ އެއްބަސްވުމާއި ގުޅޭގޮތުން މެސީގެ ހިލަމެއް އަދި ނުވާއިރު، ރިޕޯޓުތައް ބުނާގޮތުން ކޮޕަ އެމެރިކާ ނިމުމަށްފަހު މެސީ އާ އެއްބަސްވުމުގައި ސޮއިކުރާނެ އެވެ. އޭގެކުރިން ބާސާއިން މަސައްކަތްކުރަނީ މާލީގޮތުން މެސީއަށް މުސާރަދެވި، އަދި ކުލަބު ހަމަޔަކަށް އަޅުވަން އިތުރު ޚަރަދުތައް ކުޑަކުރުމަށެވެ.\nބާސެލޯނާގެ އާ ރައީސް ލަޕޯޓާ މަޤާމާއި ހަވާލުވުމަށްފަހު އެންމެ ފުރަތަމަވެސް ވަޢުދުވީ މެސީ އެ ކުލަބުގައި ބަހައްޓާނެ ކަމުގައެވެ.\nބާސެލޯނާއިން ވަނީ ޒުވާން ދެ ކުޅުންތެރިން ކަމަށްވާ ޖޫނިއާ ފިރްޕޯ އާއި ޓްރިންކާއޯ ދޫކޮށްލާފައެވެ. މީގެތެރެއިން ޓްރިންކާއޯ ދޫކޮށްލީ އިނގިރޭސި ކުލަބް ވުލްވަހެމްޓަނަށް ލޯނު އުސޫލުންނެވެ. އަދި ފިރްޕޯ ޔުނައިޓެޑަށް ވިއްކާލީ 15 މިލިއަަނަށެވެ.\nޕިޔަނިޗް އާއި އުމްޓީޓީގެ އިތުރުން ދެން އެންމެ ބޮޑަށް ވިއްކާލާނެ ކަމަށް ބެލެވޭ އެއް ކުޅުންތެރިއަކީ ފިލިޕް ކުޓީނިއޯ އެވެ. އޭނާ ވިއްކާލައިފިނަމަ ބާސާއަށް ބޮޑު ފައިދާއެއް ލިބިގެންދާނެ އެވެ. ވިއްކާލާނެ ކަމަށް ބެލެވޭ އެހެން ކުޅުންތެރިންގެ ތެރޭގައި ގްރިޒްމަން އާއި ބްރައިތްވެއިޓް ފަދަ ކުޅުންތެރިން ހިމެނެއެވެ.


practice gai kuri kantha match gai ves kurevijje: TC\nޕްރެކްޓިހުގައި ކުރި ކަންތައްތައް މެޗުގައި ވެސް ކުރެވިއްޖެ: ޓީސީ\nއީގަލްސް އާއި ޓީސީ ކުޅުނު މެޗުގެ ތެރެއިން: ފޮޓޯ: މޯލްޑިވްސޮކާ\nއުރީދޫ ދިވެހި ޕްރިމިއާ ލީގްގައި މިރޭ ބީޖީއާ ދެކޮޅަށް ޢަލީ ފާސިރު (ސެންޓޭ) ގެ ހެޓްރިކާއެކު 4-1 ގެ ނަތީޖާއަކުން މޮޅުވީ ޕްރެކްޓިހުގައި ޓީސީގެ ކުޅުންތެރިން ފަރިތަކުރި ކަންތައްތައް މެޗުގައި ކުރުމުން ކަމަށް އެ ޓީމުން ބުނެފި އެވެ.\nތިން ލަނޑު ޖަހައި ސެންޓޭ ހެޓްރިކް ހެދިއިރު، ޓީސީގެ އަނެއް ލަނޑު ކާމިޔާބު ކުރީ ޢަލީ ނާފިއު (ކަޅޭ) އެވެ. މެޗުގެ އެންމެ ފަހު ވަގުތުގައި ސެންޓޭ ހެޓްރިކް ހެދީ ބީޖީގެ ޕެނަލްޓީ އޭރިއާގެ ބޭރުން ލިބުނު ހިލޭ ޖެހުން ބީޖީގެ ގޯލްގެ ކަނަށް ވައްދާލައިގެންނެވެ.\nމެޗްގައި ބީޖީގެ ހަމައެކަނި ލަނޑު ކާމިޔާބު ކުރީ ބިދޭސީ ކުޅުންތެރިޔާ ޑެނިއަލް ފިލޮމޮންއެވެ.\n"ކޯޗް ނިޒާންބެ ރޭވިގޮތަށް 100 ޕަސަންޓް މަސައްކަތް ކުރި" ޓީމުގެ އެސިސްޓެންޓް ކޯޗު މެޗަށް ފަހު ބުންޏެވެ.\nބީޖީގެ ކޯޗް މުހއްމަދު ޝާޒްލީ ބުނީ މިހާތަނަށް ކުޅުނު ހަތަރު މެޗްގެ ތެރެއިން ބީޖީގެ ފަރާތުން އެންމެ ދަށްކޮށް ފެނިގެން ދިޔައީ މިރޭ ގެ މެޗް ކަމަށެވެ.\n"މިއީ މުޅިން ދަށްކޮށް ދިޔަ މެޗެއް، ބައެއް ފަހަރު ވަރަށް ރަނގަޅަށް ކުޅެލާފަ. އަނެއްކާވެސް ވަރަށް ދަށްކޮދިޔަ ވަގުތުތައް ދިޔަ" ޝާޒް ބުންޏެވެ.\nއޭނާ ބުނީ ލީގު މެދުކަނޑާލީ ބީޖީ ރަނގަޅޫ ހާލަތެއްގައި އޮއްވާ ކަމަށާއި ނަމަވެސް ނުކުޅެ ގިނަ ދުވަސްތަކެއް ދިއުމުން ޓީމުގެ ފޯމު ގޯސްވެފައިވާ ކަމަށެވެ. ނަމަވެސް މިއީ ބަލިވުމުން ދައްކާ އުޒުރެއްނޫން ކަމަށާއި ދެ ޓީމުގެ އެންމެ ބޮޑު ތަފާތަކީ ޓީސީގެ ފޯވަޑް އަލީ ފާސީރު (ސެންޓޭ) ފޯމުގައި ހުރުން ކަމަށެވެ.\nލީގުގައި މާދަމާ ރޭ ކުޅޭ މެޗްގައި ބައްދަލު ކުރާނީ ނިއުރޭޑިއަންޓާ ވާދަވެރި ވެލެންސީއާއެވެ.


ސަރުކާރުގެ ކޮންމެ ވިޔާނުދާ ކަމެއް ފޮރުވަން ބޭނުންކުރަނީ ރައީސް ޔާމީން: އިދިކޮޅު\nޙުސައިން އަފްޝަން 29 ޖޫން 2020 16:30\nއިދިކޮޅު ޕްރޮގްރެސިވް ކޯލިޝަނުގެ ނޫސްވެރިން ބައްދަލުވުން\nމިސަރުކާރުން ކުރާ ކޮންމެ ވިޔާނުދާ ކަމެއް ވަންހަނާކޮށް ފޮރުވަން ސަރުކާރުން ބޭނުންކުރަނީ ރައީސް ޔާމީން ކަމުގައި އިދިކޮޅު ކޯލިޝަނުން ބުނެފިއެވެ.\nއެކޯލިޝަނުގެ ފަރާތުން ޕީޕީއެމް އޮފީހުގައި މިއަދު ބޭއްވި ނޫސްވެރިންގެ ބައްދަލުވުމެއްގައި އެކޯލިޝަން ހިންގެވުމާ މިވަގުތު ހަވާލުވެ ހުންނެވި ޕީއެންސީގެ ރައީސް ޢަބްދުއްރަޙީމް ޢަބްދުﷲ ވިދާޅުވީ މިހާރުގެ ސަރުކާރުން ކުރާ ކޮންމެ ވިޔާނުދާ ކަމެއް ފޮރުވުމަށް ބޭނުންކުރަމުންދަނީ ރައީސް ޔާމީން ކަމުގައެވެ.\nއެގޮތުން މިހާރު ސަރުކާރުން ރައީސް ޔާމީނުގެ މައްޗަށް އުފުލާފައިވާ ދެ ދަޢުވާއަކީ މިހާރު ކުރިމަތިވެފައި އޮތް ރޭޕް ކޭސް އޮއްބާލުމަށާއި، ސަރުކާރު ފޭލިވަމުންދާ ކަން ވަންހަނާކުރުމަށް ކުރާ ދެ ދަޢުވާ ކަމުގައި ޢަބްދުއްރަޙީމް ވިދާޅުވިއެވެ. އޭގެ އިތުރަށް ޢަބްދުއްރަހީމް ވިދާޅުވީ ހިޔާ ފުލެޓުތަކުގެ މައްސަލައަކީވެސް މިސަރުކާރުން އެކި ގޮތްތަށް ބަދަލުކޮށްގެންވެސް ކުރިއެެރުމެއް ނުލިބުނު ކަމެއް ކަމުގައެވެ. އެހެންކަމުން އެކަންކަމުން މީހުންގެ ސަމާލުކަން އަނބުރައިލުމަށް ބޭނުންކުރަނީ ރައީސް ޔާމީން ކަމަށް އަދުރޭ ވިދާޅުވިއެވެ.\nއަދި އޭގެ އިތުރަށް ސަރުކާރަށް ރައްޔިތުންގެ ކަންބޮޑުވުމާއި ފާޑުކިޔުން އަމާޒުވާ ކޮންމެ ފަހަރަކު އެކަމުން ސަލާމަތްވުމަށް ނިވާފަތްގަނޑެއްގެ ގޮތުގައި ބޭނުންކުރަނީ ރައީސް ޔާމީން ކަމަށްވެސް އޭނާ ވިދާޅުވިއެވެ. އަދި އެއާއެކު މިއަދުވެސް އަދުރޭ ވިދާޅުވި ގޮތުގައި ރައީސް ޔާމީނަށް އިންސާފުވެރި ޝަރީޢަތެއް ލިބޭނެ ކަމުގައި ދެކެވަޑައިނުގަންނަވާ ކަމުގައެވެ. ހުރިހާ ކަމެއް ހިންގަނީ ޚުދުމުޚުތާރުކަމާއެކު އިންސާފުން ބޭރުން ކަމުގައިވެސް އޭނާ ވިދާޅުވިއެވެ.\nއަދި އޭގެ އިތުރަށް އަބްދުއްރަހީމްވަނީ ފުލުސް ކޮމިޝަނާ މުޙައްމަދު ޙަމީދު (އެމްސީ)އާއި ޕްރޮސެކިއުޓާ ޖެނެރަލް ޙުސައިން ޝަމީމަށްވެސް ފާޑުވިދާޅުވެފައެވެ. އެގޮތުން ޙަމީދު ހުންނަވަންޖެހޭނީ ސަސްޕެންޑުވެފައި ކަމަށް އޭނާ ވިދާޅުވިއެވެ. ސަބަބަކީ އެމްޑީއެންއިން އެކުލަވައިލި ރިޕޯޓު އެކުލަވައިލިއިރު އެޖަމްޢިއްޔާގެ އިސް މަގާމެއްގައި ހަމީދު ހުންނެވުމާއި، މަސްތުވާތަކެތީގެ ބޭނުންކޮށް ޕާޓީކުރާ މަންޒަރު ފެންނަ ވީޑިޔޯއެއްގައި ހަމީދު ކަމަށް ޝައްކުވާ މީހަކު ހުންނަތަން ފެނި އެއީ ހަމީދުކަމަށް ތުހުމަތުވާތީ ކަމުގައިވެސް އަބްދުއްރަޙީމް ވިދާޅުވިއެވެ. އެމައްސަލަތައް ބަލައި ނިމެންދެން ހަމީދު ހުންނަވަންވާނީ ސަސްޕެންޝަނުގައި ކަމަށް އޭނާ ވިދާޅުވިއެވެ.\nޕީޖީ ހުސައިން ޝަމީމަކީ މުސްތަޤިއްލު މިނިވަން ބޭފުޅެއް ނޫންކަމަށް އަދުރޭ ތުހުމަތުކުރެއްވިއެވެ. އަދި ޕީޖީއަށް ފާޑުވިދާޅުވަމުން ރައްޔިތުން މަޖިލިހުގެ މާވަށު ދާއިރާ މެންބަރު މުޙައްމަދު ސަޢީދު ވިދާޅުވީ ޕީޖީއަކީ އެމްއެމްޕީއާރުސީ ޚިޔާނާތުގައި ތުހުމަތުވާ ފަރާތްތައް ތަމްސީލުކޮށްފައިވާ ފަރާތެއް ކަމުގައެވެ. އަދި އެއިރު އެފަރާތްތަކުގެ އަތުން ޕީޖީއަށް ލިބިވަޑައިގެންނެވި ފައިސާއާމެދު ސަޢީދުވަނީ ސުވާލު އުފައްދަވާފައެވެ.\nޢަބްދުއްރަހީމުގެ އިތުރަށް ސަޢީދުވެސް ވިދާޅުވި ގޮތުގައި ވަކި މައްސަލަތަކެއްގައި ވަކި ބައެއްގެ މައްޗަށް ޕީޖީ ދަޢުވާނުކުރައްވައި އަނެއް ބައެއްގެ މައްޗަށް ދަޢުވާކުރައްވައެވެ. އަދުރޭ ވިދާޅުވި ގޮތުގައި ޕީޖީ އެގޮތަށް ދަޢުވާކުރައްވަނީ ގުޅާފައި އެންގުމުންނެވެ.\nސިޔާސީ އެމްއެމްޕީއާރުސީ ރައީސް ޔާމީން\nMay 30, 2020 18:04:41\nރައީސް ޔާމީން ޖަލަށްލެވުނީމަ އިންސާފުގެ ދަތުރު ނިމުނީތޯ؟: ޣައްސާން\nNovember 27, 2019 10:45:26\nFebruary 27, 2020 19:27:03\nރައީސް ޔާމީނު ހުންނެވީ ސާބިތުކަންމަތީ، ކުރަނީ އަސްލެއް ނެތް ތުހުމަތު: ޑރ.ޖަމީލު


މަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2018 ނޮވެންބަރު 06 ވާ އަންގާރަ ދުވަހުގެ 12:00 ގެ ކުރިން، ޏ. ފުވައްމުލަކު ސިޓީގެ ދެކުނު ދާއިރާގައި ޤާއިމުކޮށްފައިވާ މިނިސްޓްރީ އޮފް އިސްލާމިކް އެފެއާޒްގެ ޔުނިޓަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް އަދި ފެކްސް 3315161 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ، 3020218 ނަންބަރު ފޯނާއެވެ. އީ-މެއިލް ކުރާނީ [email protected] އަށެވެ.


SunOnline: REPORT - Flat ge beyinsaafaai Sarukaarehge goiy husvun!\nޝަފްނާ ހުސައިން 19 Feb 2021, 14:00\nމެއި 6، 2018: ހިޔާ ފްލެޓަށް ފޯމުލާން ހުޅުވާލުމުން އެތައް ބަޔަކު ކިޔޫގައި -- ސަން ފޮޓޯ/ ފަޔާޒު މޫސާ\n"ތިން އަހަރު. ތިން އަހަރު މިވީ ފްލެޓު ލިބިގެން، ފްލެޓު ނިމޭނެ އިރެއްގެ އިންތިޒާރުގަ ތިބޭތާ. އެހެން ތިއްބާ މިއަދު ގެޒެޓުން މި ފެނުނީ އަހަރުމެންނަށް ދޭނެ ކަމަށް ބުނި ފްލެޓުތައް މިހާރު އުވާލި ވާހަކަ،" ސަރުކާރުގެ ކުއްލި ނިންމުމާމެދު މާޔޫސްވެފައި ހުރި ޒުވާނަކު ބުންޏެވެ.\nއެ ޒުވާނާއަކީ "ހިޔާ" ފްލެޓްތަކުން އަލަތު ކައިވެނީގެ ކެޓަގަރީން، ހިޔާ ފްލެޓު ލިބުނު މީހެކެވެ. ފްލެޓު ލިބޭނެކަމުގެ ޔަގީންކަން ސަރުކާރުން ދީފައި ހުރި ޒުވާނެކެވެ. އެ ޔަގީންކަމުގެ ލިޔުން އެ ޒުވާނާގެ އިތުރުން ހާހަކަށް ވުރެ ގިނަ މީހުންގެ އަތުގައި އެބަ އޮތެވެ. ނަމަވެސް މިއަދު އެ ލިޔުން ވެގެން ގޮސްފައި މިވަނީ އެއްވެސް އަގެއް ނެތް، ކުޑަ ކަރުދާސް ކޮޅަކަށެވެ. ސަރުކާރުން ރައްޔިތުންނަށް ދިން ޔަގީންކަމުގައި އެއްވެސް އަގެއް ނެތުނީ އެވެ.\nޖޫން 3، 2018: ބޯ ހިޔާވަހިކަމުގެ މަޝްރޫއު "ހިޔާ"ގެ ދަށުން ފްލެޓަށް އެދި ބަޔަކު ފޯމު ލަނީ: އެ މަޝްރޫއު ކުރީ ސަރުކާރުން ރޭވި ގޮތަށް ކުރިއަށް ނުގެންދެވުނު -- ސަން ފޮޓޯ/ ފަޔާޒު މޫސާ\nރައީސް އިބްރާހިމް މުހައްމަދު ސޯލިހުގެ ސަރުކާރު ވެރިކަމަށް އައީ އަތްފޯރާ އަގުގައި ހުރިހާ ރައްޔިތުންނަށް ބޯހިޔާވަހިކަން ހޯދައިދީ، ތާހިރު ދިރިއުޅުމެއް ހޯދައިދޭނެކަމުގެ ވައުދާ އެކު އެވެ. ނަމަވެސް އެ ދިމާލަށް މި ސަރުކާރުން އެޅި ފުރަތަމަ ފިޔަވަޅު ވެސް ގޯހެވެ.\nރައީސް އަބްދުﷲ ޔާމީންގެ ސަރުކާރުން ހިންގި ހިޔާ މަޝްރޫއުގެ ފްލެޓުތައް ދިނުމުގައި ޖަރީމާއެއް ހިންގާފައިވާ ކަމަށް ބެލެވޭ ނަމަ އެކަން ބަލަންޖެހޭނެ އެވެ. އަދި އެކަން ކުރި ބަޔަކަށް ފިޔަވަޅު ވެސް އަޅަން ޖެހޭނެ އެވެ. ނަމަވެސް އެ ސަރުކާރުން ބަޔަކަށް ދީފައި އޮތް ޔަގީންކަމެއް ނިގުޅައިގަތުމަކީ އެންމެ ރަނގަޅު ގޮތެއް ނޫނެވެ. މައްސަލަ ބަލާ ނިމުނު އިރު ބޯހިޔާވަހިކަމުގެ ހައްގުން މަހުރޫމުވެ އަދަބު ލިބުނީ "ނިކަމެތީން" ނަށެވެ. އެކަމަކު އެ މީހުންނަށް އަދަބު ދިނުމަކީ ކޮންކަހަލަ އިންސާފެއް ހެއްޔެވެ؟\nއެއީ ބޯހިޔާވަހިކަމުގެ ވައުދު ނުފުދުނުތަނުގައި މި ސަރުކާރުން ހެދި އެންމެ ފުރަތަމަ ގޯހެވެ.\nފްލެޓު ލިބޭނެކަމުގެ ލިޔުން ދީފައި އޮތް 7000 މީހުންގެ ތެރެއިން 280 މީހަކަށް ކުރީ ސަރުކާރުން ދިން ބޯހިޔާވަހިކަން މި ސަރުކާރުން ދޭން ނިންމީ ވިޔަފާރި ތަކަށެވެ. އެއަށްފަހު ފްލެޓް ކޮމިޓީ އިން އަލުން ފޯމުތަކަށް ޕޮއިންޓް ދީ، ކުރިން ފްލެޓު ދީފައި ތިބި ބައެއްގެ އަތުން ފްލެޓު ވަނީ އަތުލައިފަ އެވެ. ސަރުކާރުން ރައްޔިތަކަށް ލިޔުމުން ވެފައި އޮތް ވައުދެއް، ޔަގީންކަމެއް މިހާ ފަސޭހައިން އުވާލެވިގެން ނުވާނެ އެވެ.\nރައީސް ޔާމީންގެ ސަރުކާރުން ވެސް ބޯހިޔާވަހިކަމަށް އެންމެ ބޭނުންވެފައި ތިބި މީހުންގެ ބަދަލުގައި ވަލު މަގުން ގާތް މީހުންނަށް ފްލެޓު ދީފައި ނެތެކޭ ނޫނެވެ. މައްސަލަ ބަލާ ނިމުނު އިރު މި ސަރުކާރުން ފްލެޓު އަތުލި މީހުންގެ ތެރޭގައި ނިކަމެތި އެތައް ރައްޔިތުންނެއް ތިބިކަން އެއީ ހަގީގަތެކެވެ. އެއް ކޮޓަރި ތެރޭގައި ކައްކާ، ކައިބޮއެ، ޑިއުޓީ ބަހައިގެން ނިދާ އާއިލާއަކަށް ލިބުނު ބޯހިޔާވަހިކަމުގެ ޔަގީންކަން ޖަހައިގަތުމުގެ ބަހަނާއަކީ "އެވަރަށް ފްލެޓު ނެތުން" ކަމަށް ބުނުމަކީ ޒިންމާދާރުކަން ކުޑަކަމެކެވެ. އަދި އެވާހަކަ ގަބޫލުކުރަން އާންމު ރައްޔިތު މީހާއަށް ފަސޭހައެއް ވެސް ނުވާނެ އެވެ.\nމެއި 6، 2018: ބޯހިޔާވަހިކަން ފޯރުކޮށްދިނުމަށް ސަރުކާރުން ކުރިއަށްގެންދާ ބޯހިޔާވަހިކަމުގެ މަޝްރޫއު، "ހިޔާ"ގެ ފުލެޓްތަކަށް ކުރިމަތި ލުމުގެ ފުރުސަތު ހުޅުވާލާ ފުލެޓްތަކަށް ކުރިމަތި ލުމަށް ފޯމު ދޫކުރަން ދަރުބާރުގޭގައި ފެށުން -- ސަން ފޮޓޯ/ ފަޔާޒު މޫސާ\nފްލެޓުގެ ބޭއިންސާފުގެ ވާހަކަ ދައްކާ ނުނިމިގެން އުޅެނިކޮށް، އިއްޔެ އަނެއްކާ ސަރުކާރުން މިވަނީ އިތުރު ގޯހެއް ހަދައިފަ އެވެ. ފްލެޓު ލިބޭނެ ކަމުގެ ލިޔުން ދީފައި ތިބި 1621 މީހެއްގެ ފޯމު ބާތިލްކޮށް، އެ ކެޓަގަރީތައް މި ވަނީ އުވާވެސް ލައިފަ އެވެ. ސަބަބެއް ކަމަށް އަނެއްކާވެސް ބުނީ އެވަރަށް ފްލެޓު ނެތުމެވެ.\n"ކައިވެންޏަށް މިހާރު ކުއްޖަކު ވެސް ލިބިއްޖެ. މިހާރު މާލޭގަ ބޮޑު ކުލި ދީގެން އުޅެން ޖެހުނަސް، ލިބިފަ އޮތް ފްލެޓަށް ވަދެވުނީމަ އަހަރުމެން ތިން މައިންނަށް ހަމަޖެހިލެވޭނެ ކަމަށް ވަރަށް ފޮނި އުންމީދުގައި ތިބީ. އެކަމަކު ބޭކާރު އިންތިޒާރެއް މި ކުރެވުނީ،" ސަރުކާރުގެ ކުއްލި ނިންމުމާމެދު ހިތްހަމަނުޖެހިފައި ހުރި އިތުރު މީހަކު ބުންޏެވެ.\nއިއްޔެ ވިއްސި ވިހާލިވިގެން ދިޔައީ އަލަތު ކައިވެނީގެ ފްލެޓަށް ވަންނަން އިންތިޒާރު ކޮށްގެން ތިބި 1983 ޒުވާނުންގެ އުންމީދެވެ. އެންމެ ކޮޓަރިއެއްގެ ފްލެޓަކަށް ވެސް ޝުކުރުވެރިވެގެން ތިބި 18-40 އަހަރާ ދެމެދުގެ ކައިވެނިކޮށްގެން އުޅޭ 876 މީހުން މުސްތަގުބަލަށް ރާވަމުން އައި އެތައް ރޭވުމެެކެވެ. ދަފްތަރުގައި ތިބި 33 އާއިލާއެއްގެ ހިނިތުންވުމެވެ. ހާއްސަ އެހީއަށް ބޭނުންވާ މީހުން ތިބި 43 އާއިލާއަކަށް ލިބެން އޮތް ކުޑަކުޑަ ހިތްހަމަޖެހުމެކެވެ. މާލޭގައި އުޅޭނެ ތަނެއް ނެތް މާލޭގެ 114 މީހަކަށް ލިބެން އޮތް ހިޔާވަހިކަމެވެ.\nލިބިފަ އޮތް ފްލެޓަށް ވަދެވުނީމަ އަހަރުމެން ތިން މައިންނަށް ހަމަޖެހިލެވޭނެ ކަމަށް ވަރަށް ފޮނި އުންމީދުގައި ތިބީ. އެކަމަކު ބޭކާރު އިންތިޒާރެއް މި ކުރެވުނީ ފްލެޓް ގެއްލުނު ޒުވާނެއް\nއަލަތު ކައިވެނީގެ ކެޓަގަރީން ކުރިން ފްލެޓު ލިބޭނެކަމަށް އަންގާފައި އޮތް ޒުވާނަކު ބުނީ، މި ސަރުކާރު އައިސް އެއް ކޮޓަރީގެ އެޕާޓްމަންޓުތައް ނެތް ކަމަށް ބުނެ ވާހަކަ ދައްކަން ފެށުމުން މިކަހަލަ ގޮތެއް ވެދާނެ ކަމުގެ ބިރު ހީވި ކަމަށެވެ.\nމިދިޔަ ޖުލައި މަހުގެ ތެރޭގައި ނޫސްވެރިންނާ ވާހަކަދައްކަވަމުން ޕްލޭނިން މިނިސްޓަރު މުހައްމަދު އަސްލަމް ވިދާޅުވީ ހިޔާ މަޝްރޫއުގެ ދަށުން ދޭން ބުނި އެއް ކޮޓަރީގެ އެޕާޓްމަންޓުތައް ވުޖޫދުގައި ވެސް ނެތް ކަމަށެވެ.\nނަމަވެސް އިއްޔެ ޕްލޭނިން މިނިސްޓްރީން ކުރި އިއުލާނުގައި އެ ކެޓަގަރީން ހަދާ ނިމިފައި އޮތް 36 ފްލެޓެއްގެ ވާހަކަ އޮތެވެ.\nކުރީ ސަރުކާރުން އެއް ކޮޓަރީގެ ފްލެޓްތައް ދޭން ނިންމާފައި ވަނީ ހިޔާ މަޝްރޫއުގެ ދަށުން ސަރުކާރުގެ ކުންފުނިތަކުން އަޅާ ޓަވަރުތަކުން އެއް ކޮޓަރީގެ ބައެއް ފްލެޓްތައް ސަރުކާރަށް ގަތުމަށް ފަހު އެވެ. އެހެން ނަމަވެސް، އޭގެ ތެރެއިން ގިނަ ކުންފުނިތަކުން ފްލެޓް ނާޅާ ގޮތަށް މިހާރު ނިންމާފައިވާ ކަމަށާއި އެހެންކަމުން އެ ކެޓަގަރީތަކަށް ހަމަވާ ވަރަށް ހިޔާ މަޝްރޫއުގެ ދަށުން ފްލެޓް އިމާރާތްކުރަމުން ނުދާ ކަމަށް ޕްލޭނިން މިނިސްޓްރީ އިން އިއްޔެ ބުންޏެވެ.\nހައުސިން މިނިސްޓަރު އަސްލަމް: އެއް ކޮޓަރީގެ ހިޔާ ފްލެޓްތަކާ މެދު އެކި ފަހަރު އެކި ވާހަކަ ދެއްކެވި -- ސަން ފޮޓޯ/ ފަޔާޒު މޫސާ\nމިހާރު ލިބެންހުރި 36 ފްލެޓަކީ ފެން ކުންފުނި، އެމްޑަބްލިއުއެސްސީ އިން އިމާރާތް ކުރާ ޓަވަރުގައި ހުރި ފްލެޓުތަކެވެ.\n"ވީމާ، ސަރުކާރު ކުންފުނިތަކުން އެޅުމަށް ނިންމާފައިވާ ޓަވަރުތަކުން އިތުރު ފްލެޓް ގަންނަން ލިބެން ނެތުމުގެ ސަބަބުން އެ ތިން ކެޓަގަރީ އުވާލައި، އެ ކެޓަގަރީތަކަށް ހުށަހަޅާފައިވާ ފޯމުތައް ބާތިލްކުރުމަށް ނިންމީ" ކަމަށް ސަރުކާރުން ބުންޏެވެ.\nމިހާރު ސަރުކާރަށް ގަތުމަށް ލިބެންހުރި 36 ފްލެޓް، ހިޔާ މަޝްރޫއުގެ H14، ނުކުޅެދުންތެރިކަން ހުންނަ ފަރާތްތަކާއި އާއިލާތަކަށް ހާއްސަ ކެޓަގަރީއަށް ފޯމު ހުށަހެޅި ފަރާތްތަކުގެ ތެރެއިން ޝަރުތު ހަމަވާ ފަރާތްތަކަށް ދިނުމަށް ވަނީ ނިންމައިފަ އެވެ. އަދި އެއަށް ފަހު ބާކީވާ ފްލެޓްތައް ދޭނީ މާލޭ ރަށްވެހިންނަށް ހާއްސަ ކެޓަގަރީއަށެވެ.\nހިޔާ މަޝްރޫއުގެ އެއް ކޮޓަރީގެ އެޕާޓްމަންޓުތައް ކުރީ ސަރުކާރުން އަޅަން ރާވާފައި އޮތީ ސަރުކާރު ހިއްސާވާ ކުންފުނިތަކުގެ ތެރެއިންނެވެ. އެގޮތުން ސަރުކާރު ހިއްސާވާ ކުންފުނިތަކުގެ ޓަވަރުތަކުގެ ފުރަތަމަ ހަތަރު ފަންގިފިލާ އަކީ ހިޔާ މަޝްރޫއުގެ އެއް ކޮޓަރީގެ ތަންތަނެވެ.\nސަރުކާރު ކުންފުނިތަކުން އެޅުމަށް ނިންމާފައިވާ ޓަވަރުތަކުން އިތުރު ފްލެޓް ގަންނަން ލިބެން ނެތުމުގެ ސަބަބުން އެ ތިން ކެޓަގަރީ އުވާލައި، އެ ކެޓަގަރީތަކަށް ހުށަހަޅާފައިވާ ފޯމުތައް ބާތިލްކުރުމަށް ނިންމީ ހައުސިން މިނިސްޓްރީ\nސަރުކާރު ހިއްސާވާ ކުންފުނިތަކުގެ ދަށުން ހިންގަން ފެށި މަޝްރޫއުއެއް ކުރިއަށް ނުގެންދެވި ހުއްޓާލަން ޖެހުނު ނަމަވެސް ޒިންމާދާރު ސަރުކާރަކުން ރައްޔިތުންނަށް ގޮތް ހޯދައިދޭން ޖެހޭނެ އެވެ. ސަރުކާރެއް ގޮތް ހުސްވެގެން ނުވާނެ އެވެ. ހުރިހާ ވަސީލަތްތަކެއް ލިބި އޮވެމެ ސަރުކާރަކަށް ހައްލެއް ނުހޯދި ރައްޔިތުންތަކެއް މަގުމަތިވާ ގޮތް ވުމަކީ ސަރުކާރެއްގެ ގާބިލްކަމާ މެދު ސުވާލު އުފެދޭ ކަމެކެވެ.\nރައީސް ޔާމީންގެ ސަރުކާރުން އެއް ކޮޓަރީގެ ފުލެޓް އަޅަން ނިންމި މެކޭނިޒަމް މަސައްކަތް ނުކުރި ނަމަ އެކަމަށް މި ސަރުކާރުން ހައްލެއް ހޯދަން ޖެހޭނެ އެވެ. ސަބަބަކީ ފްލެޓް ދޭނެ ކަމުގެ ޔަގީންކަން ސަރުކާރުން ރައްޔިތުންނަށް ދީ ބަޔަކު އިންތިޒާރުގައި ބޭތިއްބީމަ އެވެ.\nމި ސަރުކާރަށް ދެ އަހަރަށް ވުރެ ގިނަ ދުވަސް ވެގެން ދިޔައިރު، އެ މަޝްރޫއަށް ހައްލެއް ހޯދައިނުދެވުމަކީ ސަރުކާރުގެ ފެއިލްވުމެކެވެ. ކުރީ ސަރުކާރު ގޯސްވުމާ އެކު މި ސަރުކާރުގެ ވެސް ފެއިލްވުމެކެވެ. އެންމެ ފަހުން އެކަން ނުވުމުން، ދެން އެކަށީގެންވާ ވަރަށް ފްލެޓް ނެތް ކަމަށް ބުނެ، ކެޓަގަރީތަށް އުވާލައި ފޯމުތައް ބާތިލްކުރުމަކީ ގައިމުވެސް މައްޗަށް ޖެހި ޖަމްޕެއް ނޫނެވެ. މި ޖަމްޕް މި ޖެހީ ސީދާ ތިރިއަށެވެ.\nބޮޑު މަންޒަރަކީ ސަރުކާރެއް ގޮތް ހުސްވީ އެވެ. އެއް ކޮޓަރީގެ ފްލެޓްތައް އިމާރާތް ކުރެވޭނެ ގޮތެއް މި ސަރުކާރަށް ނުހޯދުނީ އެވެ. އެކަމަކު ސަރުކާރެއް ގޮތްހުސްވާ ނަމަ، އެއީ ގާބިލް ސަރުކާރެއް ހެއްޔެވެ؟\nޖޫން 24، 2020: ހުޅުމާލެ ދެވަނަ ފިޔަވަހީގައި ތަރައްގީކުރާ ހިޔާ މަޝްރޫއުގެ ފްލެޓުތައް: މި ފްލެޓްތަކުގެ ކަންތައް އެންމެ ފަހުން ވަނީ ބޮޑު މައްސަލައަކަށްވެފައި -- ސަން ފޮޓޯ/ ފަޔާޒު މޫސާ\nހިޔާގެ 7000 ފްލެޓު ވެސް އަދިވެސް ހަވާލުކުރެވޭ ވަރެއް މި ސަރުކާރަކަށް ނުވެ އެވެ. މީހުން ވެއްދުމަށް އެކި ތާރީހު ދީ އެތައް އަހަރެއް ގެއްލުވާލައިފި އެވެ.\nސަރުކާރެއް ވިއްޔާ ގޮތެއް އޮންނަން ޖެހޭނެ އެވެ. އެއް ގޮތަކުން ނުވިއްޔާ އަނެއް ގޮތުން ވެސް ރައްޔިތުންގެ ހައްގުތައް ހިމާޔަތްކޮށްދޭން ޖެހޭނެ އެވެ. ޕްލޭން ކޮށްފައި އޮތް ގޮތަށް މަސައްކަތް ނުގޮސްފި ނަމަ، މި ސަރުކާރުން އާ ހައްލެއް ނެރެގެން ވެސް އެކަން ކޮށްދޭން ޖެހޭނެ އެވެ. ރައްޔިތުންނާ ސަރުކާރާ ދެމެދު އޮންނަ ސޯޝަލް ކޮންޓްރެކްޓް އުވައެއް ނުލެވޭނެ އެވެ. އާ މަޝްރޫއެއް ފަށައިގެން ވެސް އެކަން ކޮށްދޭން ޖެހޭނެ އެވެ. ކުރީ ސަރުކާރުން ވީ ވައުދެއް ކަމަށް ބުނެ ރައްޔިތުންނަށް ސަރުކާރުން ވީ އަހުދެއް އުވައެއް ނުލެވޭނެ އެވެ.\nހިޔާ މަޝްރޫގެ 7،000 ފްލެޓަށް ފޯމު ލީ 23،000 މީހުންގެ ތެރެއިން ފުރިހަމައަށް ލިޔުންތައް ހުށަހެޅި 19،000 މީހުންނަކީ މާލެ ސަރަހައްދުގައި ދިރިއުޅޭ ބޯހިޔާވަހިކަން ބޭނުންވާ މީހުން ކަމަށް ސަރުކާރުން ވެސް ގަބޫލުކުރެ އެވެ. އެހެންކަމުން ކުރިއަށް ހުރި ބޯހިޔާވަހިކަމުގެ މަޝްރޫއުތައް ހިންގާނީ އެ މީހުންވެސް ހިމަނައިގެން ކަމަށް ޕްލޭނިން މިނިސްޓަރު މި މަހުގެ 17 ވަނަ ދުވަހު މަޖިލީހުގައި ވިދާޅުވި އެވެ.\nނަމަވެސް ޖެހިގެން އައި ދުވަހު ހާހަކަށް ވުރެ ގިނަ މީހުންގެ ފޯމު ބާތިލްކޮށް ކެޓަގަރީ ވެސް އުވާލުމުން، ކުރިއަށް ހުރި މަޝްރޫއުތަކުގައި އެމީހުން ހިމެނޭނެ ކަމުގެ ޔަގީންކަން ވެސް އެމީހުންކަށް މިހާރު ނެތެވެ.\nސަރުކާރަކުން ލިޔުމެއް ދީފައިވާނަމަ، އެއީ ދޫކޮށްލެވޭނެ ކަމެއް ނޫން ކަމަށް ހުދު މިނިސްޓަރު އަސްލަމް ވެސް ވިދާޅުވި އެވެ.\n"އަޅުގަނޑުވެސް ގަބޫލު ކުރަން ސަރުކާރަކުން ރައްޔިތަކަށް ލިޔުމެއް ދީފައިވާނަމަ، އެ ލިޔުމަކީ ތިމަންނަމެން ކުރި ކަމެއް ނޫނޭ ކިޔާފައި ދޫކޮށްލެވޭނެ ޒާތުގެ ކަމެއް ނޫންކަން. ރައްޔިތުން އިންތިހާބު ކުރާ ސަރުކާރަކުން ލިޔުން މިދެނީ. އޭގައި މުވައްޒަފަކު ނޫނީ ސިޔާސީ މީހަކު ގޯހެއް ހަދާފައިވާ ނަމަ، އެކަމާ ގުޅޭ ގޮތުން ފިޔަވަޅު އަޅަން ޖެހޭނީ ވަކި ގޮތަކަށް،" އަސްލަމް ވިދާޅުވި އެވެ.\nނަމަވެސް ސިޔާސީ މީހުން ހެދި ގޯހުގެ އަދަބު ލިބިގެން މިދަނީ އާންމު ރައްޔިތު މީހާއަށެވެ. ފްލެޓް ނުލިބުމުގެ އަދަބު ލިބުނު މީހުންނަށް ދެން ވާނެ ގޮތެއް އަދިވެސް މިސަރުކާރަކަށް ބުނެއެއް ނުދެވެ އެވެ. އެ މަންޒަރެއް ދައްކައެއް ނުދެވެ އެވެ.\nސަރުކާރުގެ ކުއްލި ނިންމުން އައިގޮތުން އެ ފްލެޓުތައް ލިބުނު މީހުންނަށް ލިބުނީ ބޮޑު ޝޮކެކެވެ. ފްލެޓު ކޮމިޓީން ވަނީ އެ ކެޓަގަރީން ފްލެޓު ލިބުނު މީހުންގެ ގެތަކަށް ހާލަތު ބަލަން ވެސް ގޮސްފަ އެވެ. ވުޖޫދުގައި ނެތް ފްލެޓުތަކެއް ދޭން މި ސަރުކާރުން "ބޭކާރު" ގޮތުގައި ގެތަކަށް މީހުން ފޮނުވީ ކީއްވެތޯ މިއީ އެތައް ބައެއްގެ ސުވާލެކެވެ.\nފްލެޓް ކޮމިޓީގެ ރައީސް ތޯހާ: ހައްގުވާ އެންމެންނަށް ފްލެޓް ނުދެވުނީ އެކަށީގެންވާ އަދަދަށް ފްލެޓް ނެތުމުން ކަމަށް ވިދާޅުވި -- ފޮޓޯ/ ރައީސް އޮފީސް\nހެއްވާ ކަމަކީ އަލަތު ކައިވެނި ކެޓަގަރީގެ ޝަރުތު ތަކުގައި ދިރިއުޅުމުގެ ހާލަތުގެ ވާހަކަ ނެތް ނަމަވެސް، ފްލެޓު ކޮމިޓީން ދެތިން ފަހަރަކު އެމީހުންގެ ހާލަތު ބަލަން ދިޔަ ކަމެވެ. މާ މުހިންމު ސުވާލުތަކެއް ނުކުރި ނަމަވެސް، ފައިލްތަކެއް ހިފައިގެން ގެތަކަށް ދިޔައީ އިލެކްޝަނެއް ބޯމަތީގައި އޮތުމުން، ބޯހިޔާވަހިކަމުގެ މައްސަލައިގައި މަސައްކަތް ކުރާކަން ދެއްކުމަށް ކަމަށް ބައެއް މީހުންގެ ތުހުމަތު މިހާރު އެބަ އޮތެވެ.\n"ތަންކޮޅެއް ކުރިން އަޅުގަނޑުމެންނަށް އަންގާލަ ދިން ނަމަވެސް ރަނގަޅު މިހާ ދުވަސް ވަންދެން ނުދަންމާ. އެހެން ތަނަކަށް ބަދަލުވާއިރު ވެސް ކުރު މުއްދަތަކަށް ކޮންޓްރެކްޓް ހަދަން ތިބީ ކޮންމެ ވަގުތެއްގައި ވެސް ފްލެޓް ލިބިދާނޭ ހިތާ. ކުރިން ދެން ހީވި މިހެން ވެދާނެ އޭ ވެސް. ވަރަށް ހާލުގަ އުޅޭ މީހުން ވެސް އެބަތިބި، މީ އެމީހުންނަށް އެ ހާލުން ކުޑަކޮށް ވެސް އަރައިގަނެވެން އޮތް ހަމައެކަނި މަގު. އެހެން ޕްލޭންކޮށްގެން ތިބި ބަޔަކަށް ކިހާ ބޮޑު ޝޮކަކަށް ވާނީ،" ޒުވާނަކު ބުންޏެވެ.\n"ތިން އަހަރު ވަންދެން ކުރި އުންމީދު ހަމަ ކުޑަ ހިނދުކޮޅެއް ތެރޭ ފެނަށް މި ދުއްވާލީ. މައާފެއް ނުކުރާނަން،" އެހެން ޒުވާނަކު ބުންޏެވެ.\nއެއް ކޮޓަރީގެ ފްލެޓުތަކުގެ ކެޓަގަރީ އުވާލުން ގިނަ ބަޔަކު ސިފަކުރަނީ ސަރުކާރުން ދިން އަނިޔާއެއްގެ ގޮތުގަ އެވެ. ގިނަ ބަޔަކު ބުނަމުން އަންނަނީ ސަރުކާރުގެ މި ބޮޑު ބޭއިންސާފަށް މައާފު ނުކުރާނެ ކަމަށެވެ.\nޖޫން 24، 2020: ހުޅުމާލެ ދެވަނަ ފިޔަވަހީގައި ތަރައްގީކުރާ ހިޔާ މަޝްރޫއުގެ ފްލެޓެއްގެ އެތެރެ -- ސަން ފޮޓޯ/ ފަޔާޒު މޫސާ\n"މީ އަނިޔާވެރިކަމަކީ. ހާދަ އުންމީދެކޭ އެންމެން ކުރީ. ހަމަ ކޮޅުފައިން ޖެހީ މަސައްކަތް ވެސް ކޮށްނުދީ. އިބްރާހިމް މުހައްމަދު ސޯލިހަށް ރިޔާސީ އިންތިހާބު ކާމިޔާބު ނުވި ނަމަ މި ފްލެޓުތަކަށް ކުރިމަތިލީ މީހުންގެ ދިރިއުޅުން ރަނގަޅުވެގެންދާނެ ވަރު އިހުސާސްވޭ. ދުވަހަކު ވެސް މައާފެއް ނުކުރާނަން،" ސޯޝަލް މީޑިއާގައި ޒުވާނަކު ބުނެފައިވެ އެވެ.\nގައިމުވެސް ސަރުކާރުން މިފަހަރު މި ހެދި ގޯހުގެ ސަބަބުން، ގިނަ ބަޔަކު ސަރުކާރަށް ކުރަމުން އައި އުންމީދުގައި މިވަނީ ރެނދު ލައިފަ އެވެ. މި ރެނދަކީ ސަރުކާރުން ދައްކާލާ މޮޅު ވާހަކައަކުން ބައްދާލެވޭނެ ރެނދެއް ކަމުގައި ނުވުން ވަރަށް ކައިރި އެވެ. ސަބަބަކީ އެ އިތުބާރު ހޯދައިދިނުމަށް މި ސަރުކާރަށް އަދި ބޯހިޔާވަހިކަމުގެ މަޝްރޫއުތަކެއްގެ މާބޮޑު މަސައްކަތްތަކެއް ކުރެވިފައި ނުވާތީ އެވެ.\nމަނާކަމެއް ކޮށްގެން އަމިއްލައަށް ވެފައި އޮތް ޖޫރިމަނާއެއް ނުދައްކައިގެން ޒުވާނުންތަކަކަށް ކައިވެނި ނުކުރެވިދާނެ ކަމަށް ކަންބޮޑުވާ ސަރުކާރަަކުން، ޒުވާނުން ކައިވެނި ކޮށްގެން ވަންނާނެ ތަނެއް ނެތިގެން އުޅޭ އިރު ކަންބޮޑުނުވަނީ ހެއްޔެވެ؟ ނޫނީ ސޯޝަލް ހައުސިންގ ލިބި، މާލޭގެ ބޮޑު ކުލީގެ ކަސްތޮޅުން 7000 އަށްވުރެ ގިނަ އާއިލާ ނެއްޓި، ބޮޑުންގެ ރިއަލް އެސްޓޭޓް ވިޔަފާރިތަކަށް ގުޑުން އަންނަން ބޭނުން ނުވަނީ ހެއްޔެވެ؟ ތާހިރު ދިރިއުޅުމެއް ހޯދައިދިނުމަކީ މިއީ ހެއްޔެވެ؟


ހަށިގަނޑުގައި ހުންނަ އިސްތަށީގެ ޙުކުމް – shafiu.mv\nހަށިގަނޑުގައި ހުންނަ އިސްތަށީގެ ޙުކުމް\nJune 1, 2021 މުޙައްމަދު ޝާފިޢު\nއިސްތަށި ބެހެއްޓުމާއި ހަށިގަނޑުން އިސްތަށި ނައްތާލުމުގެ ގޮތުން ބަލާއިރު، އިސްލާމީ ޝަރީޢަތުގައި އިސްތަށީގެ ޙުކުމް ތިންބަޔަކަށް ބެހިގެންވެއެވެ.\n1 – ބޭލުމަށް ނުވަތަ ނައްތާލުމަށް ނުވަތަ ކުރުކުރުމަށް އަމުރުކުރައްވާފައިވާ އިސްތަށި : އޭގެ މިސާލަކީ ކިހިލި ފަތުގެ ނުވަތަ ލަދުވެތި ގުނަވަންތަކުގެ އިސްތަށި. މިކަންކަމަށް ފިޠުރަތުގެ ސުންނަތްތަކޭ ކިޔެއެވެ. އަދި މީގެ ތެރޭގައި ޙައްޖު ނުވަތަ ޢުމުރާގައި ބޯ ބޭލުމާއި ބޯ ކުރުކޮށް ކޮށުންވެސް ހިމެނެއެވެ. އޭގެ ދަލީލަކީ ޢާއިޝާ ރަޟިޔަﷲ ޢަންހާގެ މި ޙަދީޘެވެ. ޢާއިޝާ ރަޟިޔަﷲ ޢަންހާ ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ((عَشْرٌ مِنَ الفِطْرَةِ : قَصُّ الشَّارِبِ ، وَإِعْفَاءُ اللِّحْيةِ ، وَالسِّوَاكُ ، وَاسْتِنْشَاقُ الماءِ ، وَقَصُّ الأَظَفِارِ ، وَغَسْلُ الَبَراجِمِ ، وَنَتْفُ الإِبْطِ ، وَحَلْقُ العَانَةِ ، وانْتِقَاصُ الماءِ . قال زكريَّاءُ : قال مُصْعَبٌ : َونَسِيْتُ العَاشِرَةَ . إلَّا أَنْ تَكُونَ المَضْمَضَةَ . زَادَ قُتَيْبَةُ : قاَلَ وَكِيْعٌ : انْتِقَاصُ الماءِ يَعْنِي الِاسْتِنْجَاءَ .)) [رواه مسلم برقم 261] މާނައީ: “ފިޠުރަތުގެ ތެރެއިން ދިހަކަމެއްވެއެވެ. މަތިމަސް ކޮށުމާއި ތުނބުޅި ދޫކޮށްލުމާއި، ދަތް އުނގުޅުމާއި، ނޭފަތްދޮވުމާއި، ނިޔަފަތިކޮށުމާއި، އަތުގެ ހުޅުތައް ދޮވުމާއި، ކިހިލިފަތްދަށުގައި ހުންނަ އިސްތަށިތައް އުފުރުމާއި، ލަދުވެތި ގުނަވަނުގެ ވަށައިގެން ހުންނަ އިސްތަށިތައް ބޭލުމާއި، انْتِقَاصُ الماءِ ފެންމަދުކުރުމެވެ. (އެބަހީ އިސްތިންޖާކުރުމެވެ) ޒަކަރިއްޔާ ވިދާޅުވިއެވެ. މުސްޢަބު ވިދާޅުވިއެވެ. ދިހަވަނަ ކަންތައް ތިމަންނާ ހަނދާންނެތުނީއެވެ. ތިމަންނާއަށް ހީވާގޮތުގައި އެއީ އަނގަދޮވުމެވެ. ޤުތައިބާ ވިދާޅުވިއެވެ. ވަކީޢު ވިދާޅުވިއެވެ. انْتِقَاصُ الماءِ ފެންމަދުކުރުމޭ ބުނެވޭ ބަހުގެ މާނައަކީ އިސްތިންޖާކުރުމެވެ.”\n2- ބޭލުން ނަހީ ކުރައްވާފައިވާ އިސްތަށި. އޭގެ މިސާލަކީ ތުނބުޅި އަދި ބުމައިގެ އިސްތަށި. މިކަމުގެ ދަލީލަކީ އަންނަނިވި ޙަދީޘެވެ.\nلَعَنَ اللَّهُ الْوَاشِمَاتِ، وَالْمُسْتَوْشِمَاتِ، وَالْمُتَنَمِّصَاتِ وَالْمُتَفَلِّجَاتِ لِلْحُسْنِ، الْمُغَيِّرَاتِ خَلْقَ اللَّهِ -رواه البخاري ( 5931 ) ومسلم ( 2125 ) .\nމާނައީ: “ޓެޓޫ ޖަހައިދޭ އަންހެނުންނާއި (ހަށިގަނޑުގައި) ޓެޓޫ ޖަހާ އަންހެނުންނާއި ބުމަ އުފުރާ އަންހެނުންނާ އަދި ރީތިކަންދެއްކުމަށްޓަކައި ދަތްތަކުގެ ދެމެދުގައިވާ ހުސްތަންފުރައި، ﷲ ގެ ޚަލްޤު ބަދަލުކުރާ އަންހެނުންނަށް ﷲ ލަޢުނަތް ލެއްވިއެވެ.”\n3 . ބޭލުމަށްވެސް ބެހެއްޓުމަށްވެސް އަންގަވާފައިނުވާ އިސްތަށި : އޭގެ މިސާލަކީ އަތްފައި މޭމަތީގައި ފަޅާ އިސްތަށި.\nމިފަދަ އިސްތަށީގެ ޙުކުމާމެދު ޢިލްމުވެރިންގެ މެދުގައި ޚިލާފު އުފެދިފައިވެއެވެ. ބައެއް ޢިލްމުވެރިން ވިދާޅުވާގޮތުން މިފަދަ އިސްތަށި ބޭލުން ހުއްދައެއް ނުވާނެއެވެ. އަނެއްބައި ޢިލްމުވެރިން ވިދާޅުވާގޮތުގައި މިފަދަ އިސްތަށި ބޭލުންވެސް އަދި ބެހެއްޓުންވެސް ހުއްދައެވެ. މި މައްސަލާގައި ރާޖިޙު (އެންމެ ޞައްޙަ) ބަސްފުޅެއްކަމުގައި ބެލެވެނީ މި ބަސްފުޅެވެ.\nސަޢުދީ ފަތަވާ ކޮމެޓީގެ ފަތުވާގައި ވެއެވެ.\n“އަންހެނާ، އޭނާގެ މަތިމަހުގެ އިސްތަށްޓާއި، ފަލަމަސްގަނޑު އަދި ދެފައިގެ އިސްތަށި، އަދި އަތުގެ އިސްތަށި ބޭލުމަކީ މައްސަލައެއް ނޫނެވެ. އެހެނީ އެހީ ނަހީވެފައިވާ التنمص ގެ ތެރޭގައި ހިމެނޭ ކަމެއް ނޫނެވެ.” فتاوى اللجنة الدائمة (5/ 194 ، 195 ) .\nސަޢުދީ ފަތުވާ ކޮމެޓީއާ ސުވާލު ކުރެވުނެވެ.\nދެބުމަ ދެމެދުގައި ހުންނަ އިސްތަށި އުފުރުމުގެ ޙުކުމަކީ ކޮބައިތޯއެވެ؟\nޖަވާބުގައި ވިދާޅުވިއެވެ. “އެއީ ހުއްދަ ކަމެކެވެ. ސަބަބަކީ އެއީ ބުމައިގެ އިސްތަށީގެ ތެރެއިން ވާ އެއްޗެއް ނޫނެވެ.” فتاوى اللجنة الدائمة (5/ 197 ) .\nއިސްތަށިއިސްތަށީގެ ޙުކުމްޝަރީޢަތުގައި އިސްތަށި


varun dawan twitter aai dhurah\nލުއި ޚަބަރު - ވަރުން ދަވަން\nވަރުން ދާވަން ޓްވިޓަރ އާއި ދުރަށް\nވަރުން ޓްވިޓަރ އާއި ދުރަށް ދަނީ ކިހާ ދުވަހަކު ކަމެއް ނުބުނޭ\nކ. މާލެ6އޭޕުރިލް 2017 | ބުރާސްފަތި 15:04 1,856\nވަރުން ދާޥަން ފިލްމީ ތަރި އާލިއާ ބަޓް އާއެކީ. ވަރުން ވަނީ ކުޑަދުވަސް ކޮޅަކަށް ޓްވިޓާއާއި ދުރަށް ދިއުމަށް ނިންމާފައި - ގޫގުލް\nމަޝްހޫރު ފިލްމީ ތަރި ވަރުން ދަވަން ކުޑަދުވަސްކޮޅަކަށް ޓްވިޓަރ އާއި ދުރަށް ދާ ކަމަށް ބުނެފިއެވެ. ހަމަ ޔަގީނުންވެސް މިއީ ވަރުންގެ ފޭޏުންނަށް ހިތާމަ ހަބަރަކަށް ވެގެން ދާނެއެވެ. ޒުވާން ފިލްމީތަރި ޓްވިޓަރ އާއި ދުރަށް ކުޑަ ދުވަސްކޮޅަކަށް ދާން ނިންމީ ކީއްވެ ކަމެއް ނޭގެއެވެ.\nވަރުން އޭނާގެ އިންސްޓަގްރާމުގައި އޭނާގެ ފޮޓޯއެއްގައި ލިޔެފައިވަނީ ޓްވިޓަރ އިން ދުވަސްކޮޅަކަށް ދުރަށްދާކަމަށާއި ވަރަށް އަވަހަށް އެންމެން ފެންނާނެކަމަށް އުއްމީދުކުރާކަމަށެވެ.\nނަމަވެސް ވަރުން ޓްވިޓަރ އިން ދުރަށް ދަނީ ކިހާ ދުވަހަކަށް ކަމެއް ބުނެފައެއް ނުވެއެވެ. އަދި ޓްވިޓަރ އާއި ދުރަށް ދަނީ ކޮންސަބަބަކާހެދި ކަމެއް ހާމަކޮށްފައެއް ނުވެއެވެ. ވަރުން ދާވަން އެންމެ ފަހުން ޓްވީޓެއް ކޮށްފައިވަނީ މީގެ ދެ ދުވަސް ކުރިންނެވެ.\nއެއީ އޭނާ މީގެ3އަހަރު ކުރިން ކުޅުނު ފިލްމު "މެއިން ތެރަ ހީރޯ" އަށް3އަހަރު ފުރިގެން ކުރި ޓްވީޓެކެވެ. އޭގައި ބުނެފައިވަނީ"މެއިންތެރަ ހީރޯއަށް3އަހަރު ފުރިއްޖެ. އެ ފިލްމަކީ އަހަރެން އަދި އަހަރެންގެ ހަޔާތް ބަދަލު ކޮށްލި ފިލްމެކެވެ." މިހެންނެވެ. އެ ޓްވީޓުގައި ވަރުން ވަނީ ނަރުގިސް ފަހުރީ ވެސް ޓެގްކޮށްފައެވެ.\nވަރުން ދާވަންޓްވިޓަރ އާއި ގުޅިފައިވަނީ 11 ސެޕްޓެމްބަރ 2011 ގައެވެ.\nވަރުންއަކީ ފިލްމް ޑައިރެކްޓަރ ޑޭވިޑް ދާވަންގެ ދަރިއެކެވެ. އޭނާ އެންމެ ފުރަތަމަ ކުޅެފައިވާ ފިލްމަކި ސްޓޫޑެންޓް އޮފް ދަ އިޔަރ އެވެ. އޭނާ ކުޅެފައިވާ ފިލްމު ތަކުގެ ތެރޭގައި ހަމްޕްޓީ ޝަރުމާކީ ދުލްހަނިޔާ، އޭބީސީޑީ2، ދިވާލޭ ފަދަ ކާމިޔާބު ފިލްމުތައް ހިމެނެއެވެ.\nއެންމެ ފަހުން އަޕްޑޭޓް ކުރީ:2ހަފްތާކުރިން | ރިވިއު ކުރީ: ރާއްޖެއެމްވީ ލޯކަލް


Keerithi rasoolaa unmathah alvadhaau vidhaalhuvun\nތޭވީސް އަހަރުގެ މުއްދަތު ފާއިތުވެގެން ދިޔައީ އެވެ. އިސްލާމީ ރިސާލަތުގެ މަތިވެރި ނޫރު ޢަރަބި ކަރައާއި ދުނިޔޭގެ ކަންކޮޅުތަކަށް ވަނީ ފެތުރިގެން ގޮސްފަ އެވެ. ގިނިކަންޏާ ފެއްޓެވި މަތިވެރި ތައުޙީދުގެ ދަޢުވަތު ވަނީ ފެތުރިފަ އެވެ. ބަލި ނުކުރެވޭނޭ ފަދަ ވަރުގަދަ ދައުލަތަކާއި އަސްކަރީ ބާރެއް ވަނީ ތައުސީސް ކުރެވިއެވެ. ޢަޤީދާގެ މައްޗަށް އުފަން ކުރެވުނު ޙަޟާރަތުގެ ތަނބުތައް ވަރުގަދަ ވެފައި ވެއެވެ. ޢިލްމީ ފިކުރާއި ޢުމްރާނީ ކުރިއެރުމުގެ ބިންގާތައް އުންމަތުގައި ޤާއިމު ކުރެއްވިއެވެ. ބައިބައިވެފަ އޮތް މުޖުތަމަޢު އެއްބައިވަންތަވެ، އިޖުތިމާޢީ އަޚުލާޤިއްޔާތުގެ ވަރުގަދަ އިންޤިލާބެއް ވަނީ އައިސްފައެވެ.\nމުޙައްމަދު ޞައްލަﷲ ޢަލައިހި ވަސައްލަމަގެ ނަބަވީ އިޞްލާޙީ ޙަރަކާތުގެ ތޭވީސް އަހަރުގެ މުއްދަތުގެ ތެރޭގައި ޙައްޖުގެ ފަރުޟު އަދާ ކުރައްވާފައި ނުވެއެވެ. އެކަލޭގެފާނު ޤުރުބާނީ ވެވަޑައިގެންނެވީ އިސްލާމްދީނުގެ ހިދާޔަތުގެ ދަންމަރު އިންސާނިއްޔަތަށް ފެތުރުއްވުމުގަ އެވެ. މަދީނާއަށް ހިޖުރަކުރެއްވިތާ 10 ވަނަ އަށްވީ އަހަރު، އިތުރު އެކަލޭގެފާނު ޙައްޖުގެ އަޅުކަން އަދާކުރެއްވުމަށް ޤަސްތު ކުރައްވައި އެކަން އިޢުލާން ކުރެއްވި އެވެ.\nމި އުފާވެރި ޚަބަރު މަދީނާއާއި ވަށައިގެންވާ ސަރުޙައްދުތަކަށް ފެތުރިގެން ދިއުމުން އިތުރު އެކަލޭގެފާނުގެ އަރިހުގައި ޙައްޖުގެ މަތިވެރި އަޅުކަން އަދާކުރުމަށް އެތައް ހާސް ބަޔަކު ޝައުޤުވެރިވި އެވެ. މިގޮތުން އެކި ސަރަޙައްދުތަކުން މަދީނާއަށް މީސްތަކުން ޖަމަޢަވާން ފެށި އެވެ. ކޮންފަދަ މަތިވެރި ނަސީބެއްތޯއެވެ؟ އެންމެ މާތް މަތިވެރި ނަބިއްޔާގެ އަރިހުގައި ތަލްބިޔާކިޔައި އެކަލޭގެފާނުގެ އަރިހުގައި ތަވާފުކޮށް، އެކަލޭގެފާނާއެކު ޙައްޖުގެ އަޅުކަން އަދާކުރުމުގެ ނަޞީބު ލިބުމަކީ އާދައިގެ ކަމެއްނޫނެވެ.\nޖާބިރުގެފާނުގެ އަރިހުން ރިވާވެގެން ވެއެވެ. މަދީނާއަށް ވަޑައިގެން ނުވަ އަހަރުވީ އިރުވެސް އިތުރު އެކަލޭގެފާނު ޙައްޖުގެ އަޅުކަން އަދާ ނުކުރައްވަ އެވެ. ނަމަވެސް 10 ވަނަ އަހަރުގައި ޙައްޖުގެ އަޅުކަން އަދާކުރެއްވުމަށް ވަޑައިގަންނަވަން ޤަސްތު ކުރެއްވި ހިނދު، އެތައް ބަޔަކު ބޭނުންވީ އެކަލޭގެފާނުގެ އަރިހުގައި އެބަރަކާތްތެރި ދަތުރުގައި ބައިވެރިވެ، އެކަލޭގެފާނު އެ އަޅުކަން އަދާކުރައްވާ ގޮތައް އަދާ ކުރުމަށެވެ. ދެން ފަހެ، ތިމަން ބޭކަލުން އެންމެން އެކަލޭގެފާނުގެ އަރިހުގައި ނިކުތީ އެވެ.\nއިސްލާމީ މުއައްރިޚުން ބަޔާންކޮށްފައިވާ ގޮތުން އިތުރު އެކަލޭގެފާނު ޙައްޖުގެ އަޅުކަން އަދާ ކުރެއްވުމަށް މުސްލިމުންނާއެކު މަދީނާއިން ނިކުމެވަޑައިގެންވީ ހިޖުރައިން 10 ވަނަ އަހަރު ޛުލްޤަޢިދާ މަހުގެ 25 ވީ ހޮނިހިރު ދުވަހުގަ އެވެ. ލައްކައަކަށް ވުރެ ގިނަ މުސްލިމުންނާއެކު އެކަލޭގެފާނު ތަލްބިޔާގައި މައްކާއަށް ވަދެޑައިގެންނެވީ ހައިބަތުން ފުރިގެންވާ މަތިވެރި ޤާފިލާގަ އެވެ. އެންމެ ފުރަތަމަ އިސްލާމްވީ ބޭކަލުންނާއި މާތް މުހާޖިރުންނާއި މަތިވެރި އަންޞާރުންނާއި މުސްލިމުންގެ ލަޝްކަރުތަކުގެ ކޮމާންޑަރުންނާއި ޢަރަބީންގެ ޤަބީލާތަކުގެ ޒަޢީމުންގެ ގިނަ ބަޔަކު އިތުރު އެކަލޭގެފާނުގެ ކަނާތް ފަރާތާއި ވައަށް ފަރާތާއި ފަހަތްޕުޅުގައި ޢިހުރާމްގައި ތިއްބެވިއެވެ. އިތުރުއެކަލޭގެފާނަކީ އެމީހުން ފަދަ ބޭކަލެކެވެ. އެއީ ރަސްކަލެއް ނޫނެވެ. ނަބިއްޔެކެވެ. ﷲގެ އަޅެކެވެ، ޞާލިޙު ބޭކަލެކެވެ.\nކީރިތި ރަސޫލާ އަދާކުރެއްވި ޙައްޖަށް، ޙައްޖަތުލް ވަދާޢު ކިއުނީ އެއީ އެކަލޭގެފާނު އުންމަތަށް އަލްވަދާޢު ވިދާޅުވި މޭރުމަކުން ޢަރަފާތުގައި ޚުޠުބާ ވިދާޅުވި ޙައްޖު ކަމަށްވުމާއި އަދި އެކަލޭގެފާނުގެ ހަމަ އެކަނި ޙައްޖު ކަމަށް ވުމުން ކަމުގައި ޢިލްމުވެރިން ވިދާޅުވެފައި ވެއެވެ. ޙައްޖަތުލްވަދާޢުގެ ޚާއްޞަ ވެގެން ވަނީ އެއީ އެންމެ މާތް ޙައްޖަށްވުމެވެ. އެއީ އިސްލާމީ އުންމަތުގެ އަހުލުވެރިން މާތް ނަބިއްޔާގެ އަމީރުކަމުގެ ދަށުގައި ކުރި ޙައްޖެވެ.\nއަދި ޢިލްމުވެރިން ބަޔާންކުރައްވާފައިވާ ގޮތުގައި ޙައްޖަތުލްވަދާޢުގައި އެއްލައްކަ ސާޅީސްހާސް މުސްލިމުން އިތުރު އެކަލޭގެފާނުގެ އަރިހުގައި ޙައްޖު ކުރެއްވި އެވެ. އެއިގެ ތެރޭގައި ކުރިން ދެންނެވި ފަދައިން މުހާޖިރުންނާއި އަންޞާރުންގެ ތެރެއިން ގިނަ ޢަދަދެއްގެ ބޭކަލުންނާއި ޢަރަބި ޤަބީލާތަކާއި ޤުރައިޝުންގެ ތެރެއިން އިސްލާމްވީ އެތައްބަޔަކާއި އެތައް އަންހެން ބޭކަނބަލުން ވެސް ހިމެނެއެވެ. އެކަލޭގެފާނު ގިނި ކަންޏާ ފެއްޓެވި ރިސާލަތުގެ ދަޢުވަތު ﷲ ގެ ރަޙުމަތުން ފުރިހަމަ ކުރައްވައި އަލްވަދާޢު އެ ވިދާޅުވީ ތައުޙީދުގެ ދިދަ މި ބިންމަތީގައި އުފުއްލަވާނެ އެތައް ލީޑަރުންނާއި އެތައް ޢާލިމުންނެއް ތަރުބިޔަތު ކުރައްވާފަ އެވެ.\nޙައްޖަތުލްވަދާޢު ޚުޠުބާގެ ފަހުން، މާތް ﷲ އަލްމާއިދާ ސޫރަތުގެ ތިންވަނަ އާޔަތް ބާވާލެއްވި އެވެ. "މިއަދު ތިމަން ރަސްކަލާނގެ ތިޔަބައި މީހުންގެ ދީން ފުރިހަމަ ކުރައްވައިފީމު އެވެ. އަދި ތިޔަބައިމީހުންގެ މައްޗަށް ތިމަން ރަސްކަލާނގެ ނިޢުމަތްތައް ފުރިހަމަ ކުރައްވައި، އިސްލާމްދީނަކީ ތިޔަބައިމީހުންގެ ދީންކަމުގައި ރުހިވޮޑިގެންފީމު އެވެ."\nމި އާޔަތް ބާވާލެއްވުމުން އެއްބަޔަކު އުފާކުރިއެވެ. އެއީ ދީން ފުރިހަމަކުރައްވައި ނިޢުމަތްތައް ފުރިހަމަ ކުރެއްވިކަމުގެ މައްޗަށެވެ. އަނެއްބަޔަކު، ހިތާމަ ކުރިއެވެ. ހިތާމަ ކުރި މީހުން ހިތާމަކުރީ، އެ އާޔަތުން ދޭހަކޮށްދޭ ސިއްރު ޙިކުމަތާމެދު އެވެ. އެހެނީ ދީން ފުރިހަމަ ކުރައްވައި ނިންމެވުމުން ދޭހަކޮށް ދެނީ މާތް ނަބިއްޔާގެ އަޖަލު ކުޑަތަން ވެއްޖެ ކަމެވެ. އިތުރު އެކަލޭގެފާނު މި އުންމަތާ ވަކިވެވަޑައިގަންނަވާ ވަގުތު ޖެހިއްޖެ ކަމެވެ. އެއީ އަޞްޙާބު ބޭކަލުންނާއި އުންމަތަށް ތަޙަމުލްކުރަން ދަތިވި ކަމެއްކަން ކަށަވަރެވެ.\nމި މަޒްނޫނުގައި ކުރު ގޮތަކަށް މި ގެނެސްދެނީ ޙައްޖަތުލްވަދާޢުގެ ޚުޠުބާގައި ހިމެނޭ މުހިންމު އަސާސްތަކެވެ. ކީރިތި ރަސޫލާ ޢަރަފާތުގައި ދެއްވި ޚުޠުބާ ފެއްޓެވީ ވަރަށް ވެސް އަސަރު ގަދަ ޢިބާރާތަކުންނެވެ. އެއީ އެހާ ގިނަ ޢަދަދެއްގެ މުސްލިމުންނާއެކު އެއް ތަނަކުން، އެއަށް ފަހު ބައްދަލު ނުވެދާނެކަމުގެ އިޝާރާތް ދެއްވަމުންނެވެ. އެކަލޭގެފާނު ސުވަރުގެ ވަޑައިގަންނަވާ ވަގުތު އަތުވެއްޖެކަމުގެ އިޝާރާތް ދެއްވަމުންނެވެ. ޢަރަފާތުގައި ޖަބަލުއްރަޙުމާގައި ހުއްޓިވަޑައިގެން ޚުޠުބާ ފައްޓަވަމުން ވިދާޅުވިއެވެ.\n"އޭ މާތް ﷲގެ އަޅުތަކުންނޭވެ! ﷲ އަށް ތަޤުވާވެރިވުމަށް ތިޔަބައިމީހުންނަށް ވަޞިއްޔަތް ކުރަމެވެ. އެކަލާނގެ އަށް ކިޔަމަންތެރިވުމަށް ބާރުއަޅުއްވަމެވެ. މީސްތަކުންނޭވެ! ތިމަންކަލޭގެފާނު މި ވިދާޅުވާ އެއްޗެއް ކަނުލައި އަޑުއަހާށެވެ! މި އަހަރަށް ފަހު މި މަޤާމުގައި ތިޔަބައި މީހުންނާ ތިމަންކަލޭގެފާނު ބައްދަލު ނުވެދާނެ އެވެ." ހިތްތައް ފަޅައިގެން ކުދިކުދި ވެގެންދާ ފަދަ ޢިބާރާތެކެވެ. އަމިއްލަ ފުރާނައާއި އަނބިދަރީންނަށް ވުރެ އިތުރު އެކަލޭގެފާނު ދެކެ ލޯބިވާ އަޞްޙާބު ބޭކަލުންނަށް ތަޙައްމުލްކުރަން ދަތިވި ޢިބާރާތްތަކެވެ. އެބޭކަލުންގެ ލޯތަކުން ކަރުނަ އޮހޮރިގެން ދިޔައެވެ.\nޚުޠުބާ ކުރިއަށް ގެންދަވަމުން ވިދާޅުވިއެވެ "މީސްތަކުންނޭވެ! ހަމަކަށަވަރުން ތިޔަބައިމީހުންގެ ލެއާއި މުދަލާއި އަބުރު ވަނީ ﷲ އާއި ބައްދަލުވެއްޖައުމަށް ދާންދެން އެއްބަޔަކު އަނެއްބައެއްގެ މައްޗަށް ޙަރާމް ވެގެންނެވެ. އެއީ މި ދުވަސް (ޙައްޖު ދުވަސް) އާއި މި މަހާއި (ޙައްޖު މަސް) މި ރަށް (މައްކާ) ޙުރުމަތްތެރި ކުރެއްވި ފަދައިންނެވެ. އެއްވެސް މީހަކާ އަމާނާތެއް ޙަވާލު ކުރެވިފައިވާ ނަމަ އެ އަމާނާތް އޭގެ ވެރި ފަރާތާ ޙަވާލު ކުރުން ހުއްޓެވެ. ދަންނާށެވެ! ތިމަން ކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ! އޭ މީސްތަކުންނޭވެ! ޖާހިލިއްޔަ ޒަމާނުގައި ކުރަމުންދިޔަ އެންމެހާ ރިބަވީ މުޢާމަލާތްތައް ބާޠިލުވެގެންވެއެވެ. ތިޔަބައިމީހުންގެ މުދަލުގެ ރައުސްމާލު ވަނީ ތިޔައިމީހުންނަށެވެ. އަނިޔާވެރިވުމާއި އަނިޔާ ލިބިގަތުމެއް ނެތް ގޮތުގައެވެ. ތިމަންކަލޭގެފާނު އެންމެ ފުރަތަމަ ބާޠިލު ކުރާ ރިބާ އަކީ ބޮޑު ބޭބެ ޢައްބާސް ބިން ޢަބްދުލްމުއްޠަލިބް ގެ ރިބަވީ މުޢާމަލާތެވެ. އެކަންކަން ބާޠިލްވެގެން ވެއެވެ. ތިމަން ކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ!\nއޭ މީސްތަކުންނޭވެ! ނުޙައްޤުން ލޭ އޮހޮރުމާއި އެއްބަޔަކު އަނެއް ބައެއްގެ ކިބައިން ބަދަލު ހިފުން ބާޠިލްވެގެންވެއެވެ. އޭ މީސްތަކުންނޭވެ! މާތް ﷲ ގެ ޙަޟްރަތުގައި އަހަރަކީ ބާރަ މައްސަރެވެ. އެއިގެ ތެރެއިން ހަތަރު މަހެއް ޙުރުމަތްތެރި ވެގެންވެއެވެ. (ޛުލްޤަޢިދާ، ޛުލްޙިއްޖާ، މުޙައްރަމް، ރަޖަބް) ތިމަންކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ!\nމީސްތަކުންނޭވެ! ތިޔަބައިމީހުންގެ އަނބިންނާ މެދު ތިޔަބައިމީހުންގެ މައްޗަށް ވާޖިބު ތަކެއްވެއެވެ. އަދި ތިޔަބައިމީހުންނާ މެދު އެކަނބަލުންގެ މައްޗަށް ވެސް ވާޖިބު ތަކެއްވެއެވެ. އެކަނބަލުން ތިޔަބައިމީހުންނަށް ވަފާތެރިވުން ވާޖިބުވެގެންވެއެވެ. ފިރިން ނޫން ބަޔަކާ އެއްދާންކުރުމެއްނެތެވެ. އަދި ފިރިން ނުރެހޭ މީހުން އެކަނބަލުންނާ މުޢާމަލާތު ކުރުމެއްވެސް ނެތެވެ. ފިރިން ނުރެހޭ މީހުން ފިރިންގެ އިޒުނައެއް ނެތި ގެއަށް ވެއްދުމެއް ވެސް ނެތެވެ. އެފަދަ ކަމެއް އެކަނބަލުން ކޮށްފި ނަމަ އެކަނބަލުންނާ ވަކިވެ ދުރުވުމަށް ތިޔަބައިމީހުންނަށް މާތް ﷲ އިޒުނަ ދެއްވާފައިވެއެވެ. އެކަނބަލުން ތެދުވެރިކަމާއެކު ވާ ނަމަ އެކަނބަލުންނަށް ހެޔޮކޮށް ހިތައި ހެޔޮ ގޮތުގައި ޚަރަދު ބަރަދު ދިނުން ހުއްޓެވެ.\nއޭ މީސްތަކުންނޭވެ! އަނބިންނަށް ހެޔޮކޮށް ހިތާށެވެ! އެކަނބަލުންނަކީ ތިޔަބައިމީހުންނާ ﷲ ޙަވާލުކުރައްވާފައިވާ އަމާނާތެކެވެ. ތިޔަބައިމީހުން އެކަނބަލުންނާ ކައިވެނިކޮށްފައިވަނީ ﷲގެ ކަލިމަފުޅުގެ މައްޗަށެވެ. މިހެންކަމުން، އެކަނބަލުންނާމެދު ﷲ އަށް ބިރުވެތިވާށެވެ. އެކަނބަލުންނަށް ހެޔޮކޮށް ހިތުމަށް ތިމަންކަލޭގެފާނު ތިޔަބައިމީހުންނަށް ވަޞިއްޔަތް ކުރަމެވެ. ތިމަން ކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ!\nއޭ މީސްތަކުންނޭވެ! އެންމެހާ މުސްލިމުންނަކީ އަޚުންނެވެ. އެކަކު އަނެކެއްގެ މުދާ އަޚާގެ ރުހުމެއްނެތި ކެއުން ހުއްދަވެގެން ނުވެއެވެ. ތިމަން ކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ!\nމީސްތަކުންނޭވެ! ތިމަންކަލޭގެފާނު ދުނިޔެ ދޫކުރެއްވުމަށް ފަހު، ތިޔަބައިމީހުންގެ ދީން ދޫކޮށް އެއްބަޔަކު އަނެއްބަޔަކާ ހަނގުރާމަ ނުކުރާށެވެ. ތިމަން ކަލޭގެފާނު ވަކިވެގެން ދަނީ ދެ އެއްޗެއް ދޫކުރައްވާފަ އެވެ. އެއީ ﷲ ގެ ފޮތާއި ތިމަންކަލޭގެފާނުގެ ސުންނަތެވެ. އޭގައި ބާރަށް ހިފަހައްޓާށެވެ. އޭގައި ހިފަ ހައްޓައިފި ނަމަ ތިޔަބައި މީހުން ގެއްލެނިވެގެން ނުދާނެއެވެ. ތިމަން ކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ!\nމީސްތަކުންނޭވެ! ތިޔަބައިމީހުން އެންމެންގެ ވެރި ރައްބަކީ ﷲ އެވެ. ތިޔަބައިމީހުން އެންމެންގެ ބައްޕައަކީ އާދަމުގެފާނެވެ. އާދަމްގެފާނު އުފެއްދެވީ މަށިންނެވެ. ﷲގެ ޙަޟްރަތުގައި އެންމެ މާތް މީހަކީ ތިޔަބައިމީހުންގެ ތެރެއިން އެކަލާނގެ އަށް ތަޤުވާވެރިވި މީހާއެވެ. ތަޤުވާވެރިކަމުން މެނުވީ ޢަރަބީންގެ މީހަކަށް ޢަޖަމީންގެ މީހެއްގެ މައްޗަށް ވަކި މަތިވެރި ކަމެއް ނެތެވެ. އެންމެނަކީ ހަމަހަމަ ބައެކެވެ. ތިމަން ކަލޭގެފާނު މި ބަސްފުޅު ފޯރުކޮށް ނުދެއްވަމު ހެއްޔެވެ؟ އޭ ހައްދަވާ ބޮޑު ކުރެއްވި ރަސްކަލާކޮ! މި ކަމުގެ މައްޗަށް ހެކިވޮޑިގަންނަވާނދޭވެ!\nއޭ މީސްތަކުންނޭވެ! މާތް ﷲ ވަނީ ތަރިކަ މުދާ ބަހަންވީ ގޮތް ކަނޑައަޅުއްވާފައެވެ. ކޮންމެ ވާރިސަކަށް އޭނާގެ ޙައްޤު ލިބުން ހުއްޓެވެ. ވާރިސަކަށް މުދަލުން ވަޞިއްޔަތެއް ނެތެވެ. މުދަލުގެ ތިންބައިކުޅަ އެއްބަޔަށް ވުރެ ބޮޑު ޢަދަދަކުން ވަޞިއްޔަތް ކުރުމެއް ވެސް ނެތެވެ. ޒިނޭކުރި އަންހެނާގެ ދަރިލައްވާހުށީ ތައްމައްޗަށެވެ. އޭނާއަށް ވަނީ ﷲ ކަނޑައަޅުއްވާފައިވާ ޢުޤޫބާތެވެ. އަމިއްލަ ބައްޕަ ނޫން މީހަކަށް ނަސަބު ނިސްބަތްކޮށްފި މީހާއަށް ﷲ އާއި މަލާއިކަތުންނާއި އެންމެހާ މީސްތަކުންގެ ފަރާތުން ލަޢުނަތް ހުއްޓެވެ. ވައްސަލާމް!\nދެން އެއްވެފައި ތިބި މުސްލިމުން ދެންނެވިއެވެ. ކަލޭގެފާނު ރިސާލަތު ފޯރުކޮށްދެއްވައިފި އެވެ. ތިމަންމެން އެކަމުގެ މައްޗަށް ހެކިވަމުއެވެ. ދެން ވިދާޅުވި އެވެ. މިތަނަށް ޙާޟިރުވި މީހުން، ޙާޟިރު ނުވާ މީހުންނަށް މި ވާހަކަތައް ފޯރުކޮށްދޭށެވެ.\nޙައްޖުގެ ޚުޠުބާގައި އެކަލޭގެފާނު އިއްވެވި އަސަރުގަދަ ނަސޭޙަތްޕުޅުތަކަކީ އިންސާނީ ޙައްޤުތަކުގެ އިސްލާމީ ޗާޓަރެވެ. އެ ޚުޠުބާގައިވަނީ އިންސާނީ ޙައްޤުތަކާއި އިންސާނީ ކަރާމަތު ރައްކާތެރިކުރުމާއި މީސްތަކުންގެ މެ3ދުގައި ހަމަހަމަކަން ޤާއިމު ކުރުމާއި އަންހެނުންގެ ޙައްޤުތައް ޙިމާޔަތްކުރުމާއި އަނބިންނަށް ހެޔޮކޮށް ހިތުމާއި ފިރިންނަށް ހެޔޮކޮށްހިތުމާއި މުދަލާއި އަބުރު ޙިމާޔަތްކުރުމާއި ނަސްލީ ތަފާތު ނައްތާލުމާއި ރިބަވީ މުޢާމަލާތްތައް ނައްތާލުމާއި މިފަދަ އެތައް އަސާސެއް ޤާއިމު ކުރައްވާފައެވެ. ކީރިތި ރަސޫލާގެ ޙައްޖަތުލްވަދާޢުގެ ޚުޠުބާއަކީ އިންސާނީ ޙައްޤުތަކާ ގުޅޭ ބައިނަލްއަޤުވާމީ އެތައް ޤަރާރެއްގެ ރިފަރެންސެކެވެ.\nކީރިތި ރަސޫލާ ޙައްޖުގެ ފަރުޟު އަދާކުރެއްވުމަށް ފަހު މަދީނާ އަށް ވަޑައިގެންނެވިއެވެ. އެކަލޭގެފާނުގެ އަޖަލު ކުޑަތަންވަމުން ދިޔައެވެ. މުޢާޒް ބިން ޖަބަލު ވިދާޅުވެފައިވެއެވެ. ތިމަންކަލޭގެފާނު އިސްލާމްދީނަށް ގޮވާލައްވަން ޔަމަނަށް ވަޑައިގަންނަވަން ކީރިތި ރަސޫލާ އެދިވަޑައިގެންނެވި އެވެ. އަދި ތިމަންކަލޭގެފާނު ދަތުރަށް ނިކުންނަވަން މަދީނާގެ ރައްބޭރަށް ނިކުމެވަޑައިގަތުމާ ހަމައަށް ކީރިތި ރަސޫލާ ތިމަންކަލޭގެފާނުގެ އަރިހުގައި ނިކުމެވަޑައިގެންނެވި އެވެ. އަދި ތިމަންކަލޭގެފާނަށް އަލްވަދާޢު ވިދާޅުވަމުން ސަލާމް ކުރައްވައި ވިދާޅުވިއެވެ.\n"އޭ މުޢާޒެވެ! ފަހަރުގައި ކަލޭގެފާނު ޔަމަނުން މަދީނާއަށް އެނބުރި ވަޑައިގަންނަވާއިރު، ތިމަންކަލޭގެފާނާ ބައްދަލު ނުވެދާނެ އެވެ. އެހެން ވެއްޖެ ނަމަ ތިމަން ކަލޭގެފާނުގެ މިސްކިތަށް ޒިޔާރަތް ކޮށްދެއްވާށެވެ! ތިމަންކަލޭގެފާނުގެ ޤަބުރުފުޅުވާނީ އެތަނުގަ އެވެ."\nއެ ވާހަކަ އަޑު އައްސަވައި މުޢާޒް ވަރަށް ބޮޑަށް ކީރިތި ކުރެއްވިއެވެ. ކަން ވީ ވެސް އެހެންނެވެ. މުޢާޒް ޔަމަނުން އެނބުރި ވަޑައިގެންނެވި އިރު އިތުރު އެކަލޭގެފާނު ސުވަރުގެ ވަޑައިގެންފި އެވެ. ކީރިތި ރަސޫލާ ސުވަރުގެ ވަޑައިގެންނެވީ ހިޖުރައިން 11 ވަނަ އަހަރު ރަބީޢުލްއައްވަލު މަހުގެ 12 ވީ ހޯމަ ދުވަހުގަ އެވެ. އެއީ ޙައްޖަތުލްވަދާޢުގެ ދެމަސް ދުވަސް ފަހުންނެވެ. އެކަލޭގެފާނުގެ ސުވަރުގެ ވަޑައިގަތް ދުވަހަކީ އިސްލާމީ އުންމަތަށް އައި އެންމެ ހިތާމަވެރި ދުވަހެވެ. މަދީނާގެ ތެރޭގައި އޮތީ ގިސްލާ ރުއިމުގެ އަޑެވެ. އެކަލޭގެފާނުގެ މައްޗަށް ކަށުނަމާދު ކުރީ އިމާމަކާ ނުލަ އެވެ.\nތިން ދުވަސް ފަހުން ފަސްދާނު ލެވުނީ ސުވަރުގެ ވަޑައިގެންނެވި މަޤާމުގަ އެވެ. އެއީ އެކަލޭގެފާނުގެ ލޮބުވެތި އަނބިކަނބަލުން މުއުމިން ތަކުންގެ މަންމަ ޢާއިޝަތުގެފާނުގެ ކޮޓަރިކޮޅުގަ އެވެ. އެކަލޭގެފާނު ސުވަރުގެ ވަޑައިގެންނެވި ޙާލަތާއި އެދުވަހުގައި ކަންހިގާދިޔަ ގޮތުން މައްޗަށް މައްޗަށް އެހެން މަޒްމޫނެއް ލިޔާހުށީމެވެ. މާތް ﷲ އިތުރު އެކަލޭގެފާނުގެ ޝަފާޢަތް އަޅަމެން އެންމެނަށް މިންވަރު ކުރައްވާނދޭވެ! އާމީން.\nއަވަސް ވީކެންޑް ޑރ. މުހައްމަދު ޝަހީމް އަލީ ސައީދު ދީނީ އިލްމުވެރިން + ޖިއްދާއިން މާލެއަށް\nރަސޫލާ ޤާއިމު ކުރެއްވި ދައުލަތުގެ އިޤުތިޞާދު